text:
དྲག་ཁག་གསུམ་གྱི་ འགོ་དཔོན་༢༦ ལུ་ གོ་གནས་ཡར་སེང་།
ཁ་ཙ་ སྤྱི་ཟླ་༤ པའི་ཚེས་༢༠ ལུ་ མི་དབང་མངའ་བདག་རིན་པོ་ཆེ་མཆོག་གིས་ དྲག་ཁག་གསུམ་གྱི་ དམག་སྡེའི་འགོ་དཔོན་༢༦ ལུ་ དམག་སྲིད་འོག་མ་ལས་ དམག་སྲིད་ལུ་ གོ་གནས་ཡར་སེང་གནང་ཡོདཔ་ད་ དེ་ཡང་ འབྲུག་གི་བསྟན་སྲུང་དམག་སྡེ་ལས་ དམག་སྲིད་༡༦ དང་ སྐུ་སྲུང་དམག་སྡེའི་དམག་སྲིད་༧ འབྲུག་གི་ཁྲིམས་སྲུང་འགག་སྡེའི་ དམག་སྲིད་༣ གྱིས་ བཀྲིས་ཆོས་རྫོང་གི་ གསེར་ཁྲི་ཁང་བཟང་ནང་སྦེ་ མི་དབང་མངའ་ཞབས་མཆོག་ལས་ གོ་ནས་ཡར་སེང་གི་ དར་ཞུ་ཡོད་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 4:26 AM
Subscribe to: Post Comments (Atom)


c: text/html

text:
ཁོ་གིས་ འཕྲུལ་ཆས་ཚོགས་རྒྱན་༩,༡༤༤ དང་ འགྲེམ་ཐོག་ཚོགས་རྒྱན་༧༦༣ ཐོབ་ཡོདཔ་ཨིན་པས།
བཙག་འཐུའི་ཉིནམ་དེ་ཁར་ རྫོང་ཁག་ནང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་༤༡,༥༩༦ ཡོད་ས་ལས་༡༩,༠༡༠ གིས་ ཚོགས་རྒྱན་བཙུགས་པར་ འོང་ཡོདཔ་ད་ ཚོགས་རྒྱན་བཙུགས་མི་ བརྒྱ་ཆ་༥༢ ཀྱིས་ ལྕོགས་གྲུབ་ཅན་གྱི་འདེམས་ངོ་ཨིན་པའི་ངོས་འཛིན་ལུ་སྦེ་ སངས་རྒྱས་མཁའ་འགྲོ་ལུ་ ཚོགས་རྒྱན་བཙུགས་ནུག།
ཁྱད་ཚད་ལྡན་པའི་ ཚོགས་རྒྱན་བཙུགས་མི་ལས་ ཚོགས་རྒྱན་གྱི་ཉིན་མར་ བརྒྱ་༤༦ དེ་ཅིག་གིས་མ་གཏོགས་ ཚོགས་རྒྱན་བཙུགས་པར་ མ་འོང་པས།
སངས་རྒྱས་མཁའ་འགྲོའི་འོག་ལས་ར་ པདྨ་གླིང་རྒེད་འོག་གི་འདེམས་ངོ་ ཌི་ཀེ་ ག་ལས་ཀྱིས་ ཚོགས་རྒྱན་༤,༥༩༥ ཐོབ་ས་ལས་ འཕྲུལ་ཆས་ཚོགས་རྒྱན་༤,༣༦༠ དང་ འགྲེམ་ཐོག་ཚོགས་རྒྱན་༢༣༥ ཐོབ་ནུག།
འདེམས་ངོ་ཚུ་གི་གྲས་ལས་ གཞོན་ཤོས་ཅིག་ཨིན་མི་ བསམ་རྩེ་ཁྲོམ་གྱི་འདེམས་ངོ་ སྐྱེས་ལོ་༣༡ ལང་མི་ ཁྱུང་བདུད་ཚེ་རིང་གིས་ འཕྲུལ་ཆས་ ཚོགས་རྒྱན་༡,༧༨༦ དང་ འགྲེམ་ཐོག་ཚོགས་རྒྱན་༡༥༨ འབདཝ་ད་ བསྡོམས་ཀྱིས་ ཚོགས་རྒྱན་༡,༩༤༤ ཐོབ་ཅི།
རྡོ་ཕུག་ཅན་རྒེད་འོག་ནང་ རྒེད་འོག་གཞན་ཚུ་དང་ཕྱདཔ་ད་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ མཐོ་ཤོས་ཡོདཔ་ཨིན་རུང་ ཆ་ཏ་ར་པ་ཏི་ ཕུ་ཡེལ་གྱིས་ འགྲེམ་ཐོག་ཚོགས་རྒྱན་༦༩ རྩིས་ཏེ་ ཡོངས་བསྡོམས་ཚོགས་རྒྱན་༡,༣༦༣ ལས་བརྒལ་ ཐོབ་མ་ཚུགས་པས།
བསམ་རྩེ་རྒེད་འོག་གི་འདེམས་ངོ་ ག་ནེཤི་ གི་མེ་རི་གིས་ ཚོགས་རྒྱན་༩༡༢ དང་ དན་ཅུ་ཁའི་འདེམས་ངོ་ ཁ་ར་ ནན་ད་ དྷ་ཀཱལ་གྱིས་ ཚོགས་རྒྱན་༩༠༦ དེ་ལས་ འོད་གསལ་རྩེའི་འདེམས་ངོ་ ན་ར་ཡཱན་ ད་ཧཱལ་གྱིས་ ཚོགས་རྒྱན་༧༧༥ ཐོབ་མི་དེ་ དམའ་ཤོས་ཅིག་ཨིན་པས།
ཁ་ཙ་ ང་བཅས་ཀྱིས་ ཚོགས་རྒྱན་བཙུགས་སའི་ ས་ཁོངས་ནང་འོང་མི་ཚུ་དང་ འབྲེལ་བ་འཐབ་པའི་སྐབས་ ལ་ལུ་ཅིག་གིས་ འདེམས་ངོ་ག་དེམ་ཅིག་ ཡོདཔ་ཨིན་ན་ཡང་ མ་ཤེས་རུང་ ཚོགས་རྒྱན་དེ་ སངས་རྒྱས་མཁའ་འགྲོ་ལུ་ར་ བཙུགས་ནི་ཟེར་ སླབ་ཨིན་པས།
ལ་ལུ་ཅིག་གིས་འབད་བ་ཅིན་ འདེམས་ངོ་དེ་ རྫོང་ཁ་ལེགས་ཤོམ་སྦེ་ ཤེས་མི་ཅིག་ར་ བཙག་འཐུ་འབད་དགོཔ་འོང་ཟེར་ སླབ་མ་ཚད་ འདེམས་ངོ་ལ་ལུ་ཅིག་གིས་ རྩོད་བསྡུར་ལས་རིམ་སྐབས་ རྫོང་ཁའི་ཡི་གུ་ཚུ་ཡང་ ལེགས་ཤོམ་སྦེ་ ལྷག་མ་ཤེསཔ་སྦེ་ མཐོང་གསལ་བྱུང་ཡོད་པའི་ བསམ་འཆར་ཚུ་ བཀོདཔ་ཨིན་པས།
སངས་རྒྱས་མཁའ་འགྲོ་གིས་ འགྲུལ་འཕྲིན་ཐོག་ལས་ སླབ་མིའི་ནང་ ཁོ་གིས་ རྒྱལ་ཁ་འཐོབ་ནི་དེ་ ངེས་བདེན་ཨིནམ་ཤེས་ཏེ་ བཙག་འཐུའི་སྐབས་ ཚ་གྱང་ཡང་མ་ལང་པར་ ཁོ་རའི་ཁྱིམ་ནང་ར་ སྡོད་ཅི་ཟེར་ཨིནམ་ད་ ད་རེས་ རྒྱལ་ཁ་ཐོབ་མི་དེ་ ཁོ་གི་དོན་ལུ་ དཔའ་ཉམས་བསྐྱེད་དགོ་པའི་ དུས་ཚོད་ཅིག་ མེན་ཟེར་ཨིན་པས།
གལ་སྲིད་ག་དེམ་ཅིག་སྦེ་ ལོ་༥ འི་རིང་ ཁོ་གིས་ ཕྱག་ཞུ་བའི་ཤུལ་ལུ་ མི་སེར་ཚུ་གིས་ ཁོ་ལུ་ ངལ་རངས་བྱུང་པ་ཅིན་རྐྱངམ་གཅིག་ དཔའ་ཉམས་བསྐྱེད་ནིའི་ དུས་ཚོད་ཨིན་ཟེར་ཨིན་པས།
ཉིན་གྲངས་༡༠ གྱི་རིང་ བྱ་སྟབས་མ་བདེ་བའི་ གནད་དོན་ཚུ་ མ་ཐོནམ་མའདྲཝ་ཅིག་འབད་བ་ཅིན་ རྒེད་འོག་རེ་རེ་བཞིན་དུའི་ནང་སོང་སྟེ་ མི་སེར་ཚུ་ལུ་ དགའ་ཚོར་བསྐྱེད་ནི་དང་ ཁོ་གིས་ མི་སེར་ལུ་ ག་དེ་སྦེ་ར་ ཕྱག་ཞུ་དགོཔ་ ཡོདཔ་ཨིན་ནའི་སྐོར་ལས་ དྲི་བཀོད་ཡང་ འབད་ནི་ཨིན་ཟེར་ཨིན་པས།
བསམ་རྩེ་རྫོང་ཁག་ནང་ རྒེད་འོག་༡༥ དང་ ཚོགས་རྒྱན་ས་ཁོངས་༦༩ ཡོདཔ་ཨིན་པའི་གནས་ཚུལ།

robotstxt: allowed

filter: keep


text:
དེ་ཡང་ ཚོགས་དཔོན་བགྲེསཔ་ འཇིགས་མེད་ཚུལ་ཁྲིམས་ཀྱིས་ སྤྱི་ལོ་༡༩༩༩-༢༠༠༢ ཀྱི་བར་ན་ མོང་སྒར་རྫོང་བདག་དང་ རྒྱལ་པོའི་ཞིང་ཁྲོམ་ས་བགོ་བཀྲམ་གྱི་ ཁྲི་འཛིན་སྦེ་ བཞུགས་པའི་སྐབས་ལུ་ ཁོ་རའི་གཡོགམོ་རྩིས་ཏེ་ མི་གྲངས་༢༣ ལུ་ གཡོ་སྒྱུའི་ཐོག་ལས་ ས་ཆ་སྤྲོད་ཡོད་མི་ལུ་བརྟེན་ ཁྲིམས་གཞུང་ཆེན་མོ་ན་༡-༢ པའི་ དགོངས་དོན་ལྟར་ བཙོན་ཁྲིམས་ལོ་༢ དང་ཟླཝ་༦ བཀལ་མི་དེ་ ད་རིས་ལས་འགོ་བཙུགས་ ཉིན་གྲངས་༡༠ ནང་འཁོད་ལུ་ ཁྲིམས་འཐུས་བཙུགས་པའི་ ཁྲིམས་ཀྱི་བཀའ་རྒྱ་གནང་ཡི།
ཚོགས་དཔོན་བགྲེསཔ་གིས་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ ཁེ་རྒུད་མ་བཏུབ་པར་ སྤྱི་ཟླ་༤ པའི་སྔ་ཆ་ལུ་ མཐོ་གཏུགས་འབད་མི་དེ་ཡང་ ཁྲོམ་ས་ཚུ་ ཁྲོམ་སྡེའི་བཅའ་ཁྲིམས་དང་ ཁྲོས་སྡེ་ཚོགས་ཆུང་གི་ གྲོས་འདེབས་ཚུ་ལུ་ གཞི་བཞག་སྟེ་ སྤྲོད་ཡོད་རུང་ ཆ་གནས་མེད་པར་ བཙོན་ཁྲིམས་བཀལ་ནི་དེ་གིས་ཨིནམ་ད་ ཁུངས་གསལ་སྙན་གསན་སྐབས་ ཁོ་གི་རྒྱབ་མི་ ཆོས་གྲགས་ཀྱིས་ ཞུ་མིའི་ནང་ ས་ཆ་ཚུ་ གཞུང་གིས་ ཆ་འཇོག་གནང་ཡོད་པའི་ ཚད་གཞི་དང་ ལམ་སྟོན་ཚུ་དང་འཁྲིལ་ སྤྲོད་མི་དེ་ མཐོ་གཏུགས་པ་ཁོ་ར་གིས་ ཐག་རང་བཅད་ཐོག་ལས་མིན་པར་ ཁྲོམ་སྡེ་ཚོགས་ཆུང་གི་ འཐུས་མི་ཚུ་གིས་ གནང་བ་གྲུབ་པའི་ མིང་རྟགས་བཀོད་མི་ཚུ་ སྒྲུབ་བྱེད་སྦེ་ ཕུལ་མི་དེ་ལུ་ ཐོག་མའི་ཁྲིམས་འདུན་གྱིས་ ངོས་ལེན་མཛད་མ་བཏུབ་ཟེར་ཨིན་པས།
དེ་མ་ཚད་ ས་ཆའི་དོན་ལུ་ ཞུ་ཡིག་བཙུགས་མི་ མི་ངོ་ཁོང་ར་གིས་ མིང་རྟགས་བཀོད་ཡོདཔ་ལས་ ཡིག་ཆ་རྫུས་བཟོའི་ ཉེས་པ་འཁྲི་དགོཔ་མེདཔ་ལས་ མཐོ་གཏུགས་པ་ལུ་ ཉེས་འཛུགས་འབད་མི་ཚུ་ ཁྲིམས་ཀྱི་གཞི་ཁུངས་མེདཔ་ལས་ ཐོག་མའི་ཁྲིམས་འདུན་གྱི་ འཁྲུན་ཆོད་དེ་ བསྒྱུར་བཅོས་ཐོག་ ཆ་མེད་གཏང་གནང་དགོཔ་སྦེ་ ཞུ་ཡོདཔ་ཨིན་པས།
སྤྱི་ཟླ་༣ པའི་ཚེས་༨ ལུ་ མོང་སྒར་རྫོང་ཁག་ཁྲིམས་འདུན་གྱིས་བཏོན་མི་ འཁྲུན་ཆོད་ནང་ ཉེས་འཛུགས་ཅན་འཇིགས་མེད་ཚུལ་ཁྲིམས་ཀྱིས་ རྒྱལ་པོའི་ཞིང་གི་ ཁྲོམ་ས་སྤྲོདཔ་ད་ མི་དབང་མངའ་བདག་རིན་པོ་ཆེ་མཆོག་གིས་ སྤྱི་ལོ་༡༩༨༧ ཟླཝ་༣ པའི་ཚེས་༣༡ ལུ་ ས་ཆའི་ཁྱད་ཚད་དང་ ལམ་སྟོན་གནང་མི་ བཀའ་རྒྱ་དེ་ སྣང་མེད་རྒྱབ་སྐྱུར་བཞག་ཡོད་པའི་ཁར་ ཞབས་ཏོག་ལྷན་ཁག་གིས་ གཞུང་ལས་གནང་བ་མ་གནང་ཚུན་ རྫོང་ཁག་ནང་ ས་སྤྲོད་ནི་དང་ ཐོ་བཀོད་འབད་ནི་ཚུ་ག་ར་ ཕར་ཕུད་རྐྱབ་བཞག་དགོ་པའི་ ཁྱབ་བསྒྲགས་ལུ་ཡང་ མ་གནས་པས་ཟེར་བཀོད་ནུག།
མཐོ་གཏུགས་པ་གིས་ ས་ཆ་ལ་ལུ་ཅིག་ ཀུར་རི་ཆུ་གློག་མེ་ལས་འགུལ་གྱི་དོན་ལུ་ མཁོ་སྒྲུབ་མ་འབད་བའི་ གཞུང་ས་ནང་ལས་ཡང་ སྤྲོད་ཡོདཔ་མ་ཚད་ གཞུང་གིས་ ཆ་འཇོག་གནང་ཡོད་པའི་ ཚད་གཞི་དང་འཁྲིལ་ ས་ཆ་བགོ་བཀྲམ་འབད་མི་ཚུ་ཡང་ སའི་རྒྱ་ཚད་ཆུང་ཀུ་དང་ ལ་ལུ་ཅིག་ལུ་ རྒྱ་ཚད་སྦོམ་སྦེ་སྤྲོད་ནུག།
ཚོགས་དཔོན་བགྲེསཔ་གིས་ རྒྱལ་པོའི་ཞིང་གི་ས་ཆ་ གོ་རིམ་དང་པ་ སྤྱི་ལོ་༡༩༩༩ ཟླ་༢ པའི་ཚེས་༢༡ ལུ་ བགོ་བཀྲམ་འབད་བའི་སྐབས་ ཚོང་འབྲེལ་ས་ཆ་༡༩ སྤྲོད་ཡོདཔ་མ་ཚད་ སྤྱི་ལོ་༢༠༠༡ ཟླ་༦ པའི་ཚེས་༡ ལུ་ ཚོང་འབྲེལ་ས་ཆའི་དོན་ལུ་ ཞུ་ཡིག་བཙུགས་མི་༤༣ ཡོད་ས་ལས་ མི་ངོ་༢༦ ལུ་དང་ ཁྱིམ་སའི་དོན་ལུ་ ཞུ་ཡིག་བཙུགས་མི་༨༩ ལས་ མི་ངོ་༤༡ ལུ་ ཁྱིམ་ས་བགོ་བཀྲམ་འབད་ཡོདཔ་ད་ སྤྱི་ལོ་༢༠༠༢ ཟླ་༣ པའི་ཚེས་༡ ལུ་ ཁྲོམ་ས་༧ བགོ་བཀྲམ་འབད་ཡོདཔ་ཨིན་པས།
ཚོང་འབྲེལ་ས་ཁོངས་ནང་ ཞུ་ཡིག་བཙུགས་མི་རེ་ལུ་ སྤྱིར་བཏང་ཚད་གཞི་དེ་ ཌིསི་༧.༢༦ ཨིན་རུང་ མཐོ་གཏུགས་པ་གིས་ ལ་ལུ་ཅིག་ལུ་ ཁྲོམ་ས་ཌིསི་༡༤.༥༧ དང་ ཁྱིམ་ས་ཌིསི་༡༠.༦༧ དང་༥༠ གི་བར་ན་ སྤྲོད་ཡོདཔ་ད་ སྤྱི་ལོ་༢༠༠༡ ཟླ་༦ པའི་ཚེས་༡ ལུ་ བགོ་བཀྲམ་འབད་མི་ ཁྲོམ་ས་དེ་ ཚོགས་ཆུང་གིས་ ཁ་རྗེའི་རྒྱན་ཤོག་འཐུ་ཐོག་ལས་ བགོ་སྤྲོད་འབད་ཡོད་རུང་ མི་ངོ་མང་ཤོས་ར་ རྫོང་ཁག་གི་ ཁྱབ་བསྒྲགས་སྤེལ་ཡོད་པའི་ དུས་ཚོད་ལུ་ ལྷོད་མ་ཚུགས་པར་ ལུས་ཡོདཔ་ལས་ ཐོ་དང་འཁྲིལ་བ་ཅིན་ ཁྱིམ་སའི་དོན་ལུ་ ཞུ་ཡིག་བཙུགས་མི་༩༠ ཡོད་མི་ལས་༦༧ མ་ལྷོད་པའི་ཁར་ མི་ངོ་༤ གི་རྒྱན་ཤོག་སྟོངམ་འཐུ་ཡོདཔ་ད་ མི་ངོ་༤ ལུ་ སྔོན་མངགས་འབད་བཞག་ཡོད་པའི་གུ་༡༥ ལུ་ ཁྱིམ་ས་བགོ་བཀྲམ་འབད་ཡོདཔ་བཞིན་དུ་ ཚོང་འབྲེལ་ས་ཆའི་དོན་ལུ་ ཞུ་ཡིག་བཙུགས་མི་༤༣ ཡོད་ས་ལས་༡༩ མ་ལྷོད་པས་ཟེར་ གྲོས་ཆོད་ནང་བཀོད་ནུག།
དེ་ཚུ་གི་གྲས་ལས་ མི་ངོ་༢༠ ལུ་ ས་ཆ་བགོ་བཀྲམ་འབད་ཡོད་རུང་ ཁ་རྗེའི་རྒྱན་ཤོག་འགོ་འདྲེན་འཐབ་སྟེ་ སྤྲོད་པའི་སྐབས་ལུ་ རྩོད་ཟླ་ཁོ་ར་མེད་རུང་ ཤུལ་ལས་ ཁོ་གིས་ དབང་ཚད་ལོག་སྤྱོད་འབད་དེ་ བགོ་བཀྲམ་འབདཝ་ད་ མ་ལྷོད་མི་དང་ དབང་ཙད་ཅན་གྱི་ མི་ཚུ་ལུ་ ས་ཆ་རྒྱ་སྦོམ་སྦེ་ སྤྲོད་ཡོདཔ་ལས་ ཀུར་རི་ཆུ་གློག་མེ་ལས་འགུལ་ལུ་ ས་ཤོར་མི་ཚུ་ ས་མ་ཐོབ་པར་ལུས་ཏེ་ རྒྱལ་པོའི་ཞིང་གི་ ས་ཆ་བགོ་བཀྲམ་དེ་ འདྲ་མཉམ་དང་ དྲང་བདེན་ཐོག་ མ་འབད་བས་ཟེར་ འཁྲུན་ཆོད་ནང་བཀོད་ནུག།
དེ་འབདཝ་ད་ ཐོག་མའི་ཁྲིམས་འདུན་གྱིས་ མཐོ་གཏུགས་པ་ལུ་ ཁོ་རའི་གཡོགམོ་ ཉི་མ་བཟང་མོའི་མིང་ཐོག་ ཞུ་ཡིག་གུ་ མིང་རྟགས་རྫུས་མ་བཀོད་པའི་ ཉེས་འཛུགས་འབད་མི་ལུ་ ཆེ་མཐོ་ཁྲིམས་འདུན་གྱིས་ སྒྲུབ་བྱེད་མེདཔ་ལས་ ཕྱིར་འབུད་བཏང་རུང་ གཡོགམོ་ལུ་ ཚུལ་མིན་སྒོ་ལས་ ས་ཆ་སྤྲོད་ཡོད་པའི་ ཉེས་པ་བཀལ་ཡོདཔ་ད་ ས་འདི་ ཁྲོམ་ས་སྤྲོད་མི་ ཚོགས་ཆུང་གི་ འཐུས་མི་ཚུ་ ངོ་འཛོམས་ཐོག་ རྒྱན་ཤོག་འཐུ་ཞིནམ་ལས་ ཐོབ་ཡོདཔ་སྦེ་ བཟོ་བའི་ཁར་ སའི་རྒྱ་ཚད་ཕིཊ་གྲུ་བཞི་༤༦༤༨.༣༢ མེན་པར་ ཕིཊ་གྲུ་བཞི་༨༢༠༡.༧༦ སྤྲོད་ནུག་ཟེར་ཨིན་པས།
འཁྲུན་ཆོད་དང་འཁྲིལ་བ་ཅིན་ མཐོ་གཏུགས་པ་གིས་ ཉི་མ་བཟང་མོའི་ མིང་ཐོག་ལུ་ ས་ཆ་སྤྲོད་མི་དེ་ སླར་ལོག་གཞུང་ལུ་ སོར་ཆུད་འབད་དགོཔ་ཨིན་པས།
ནང་སྲིད་བློན་པོ་བགྲེསཔ་དང་ ཚོགས་ཆུང་གི་འཐུས་མི་༡༣།
ནང་སྲིད་བློན་པོ་བགྲེསཔ་ མི་འགྱུར་རྡོ་རྗེ་དང་ ཁྲོམ་སྡེ་ཚོགས་ཆུང་གི་ འཐུས་མི་༡༣ ལུ་ ཡིག་ཚང་བྱ་སྤྱོད་ངན་པའི་ བཙོན་ཁྲིམས་ལོ་རེ་ བཀལ་མི་དེ་ ཞག་གྲངས་༡༠ ནང་འཁོད་ལུ་ ཁྲིམས་འཐུས་མ་སྤྲོད་པ་ཅིན་ འཁྲུན་ཆོད་བསྟར་སྤྱོད་འབད་ནི་ཟེར་ ཆེ་མཐོ་ཁྲིམས་འདུན་གྱི་ གྲོས་ཆོད་ནང་བཀོད་ནུག།
སྤྱི་ལོ་༢༠༠༥ དང་༢༠༠༦ ལུ་ མོང་སྒར་རྫོང་བདག་དང་ ས་བགོ་སྤྲོདཚོགས་ཆུང་གི་ ཁྲི་འཛིན་སྦེ་ བཞུགས་པའི་སྐབས་ ནང་སྲིད་བློན་པོ་བགྲེསཔ་དང་ ཚོགས་ཆུང་གི་ འཐུས་མི་༡༣ གྱིས་ གཞུང་ཞབས་ལས་ ཆ་འཇོག་གནང་ཡོད་པའི་ ས་ཆ་སྤྲོད་ཐངས་ཀྱི་ ཚད་གཞི་དང་ བྱ་སྒོའི་ལམ་ལུགས་ཚུ་དང་མ་འཁྲིལ་བར་ མི་ངོ་༢ མ་རྩིས་བར་ བུམ་ཐང་མཁར་ཆུ་གྲྭ་ཚང་དང་ མོང་སྒར་དགྲ་མེད་རྩེ་གྲྭ་ཚང་ དེ་ལས་ ཀུར་རི་ཆུ་གློག་མེ་ལས་འགུལ་གྱི་ འགོ་དཔོན་ཅིག་གི་གནས་ཚང་ ཀུན་བཟང་སྒྲོལ་མ་ཚུ་ལུ་ ས་ཆ་སྤྲོད་མི་ལུ་བརྟེན་ ཡིག་ཚང་བྱ་སྤྱོད་ངན་པའི་ ཉེས་ཁྲིམས་ཕོག་ཡོདཔ་ཨིན་པས།
དེ་ཡང་ ཧེ་མ་ལས་ ས་ཆ་དགོ་འདོད་བསྐྱེད་མི་ ཞུ་ཡིག་ཕུལ་མི་༡༢༤ རྒྱབ་སྐྱུར་བཞག་སྟེ་ མཐོ་གཏུགས་པ་ཚུ་གིས་ ཤེས་བཞིན་མཐོང་བཞིན་ར་ ཚུལ་མིན་གྱི་ཐོག་ལས་ ཁྲོམ་སྡེ་ཚོགས་ཆུང་ཐེངས་༣༠ པའི་ནང་ མཁར་ཆུ་གྲྭ་ཚང་དང་ དགྲ་མེད་རྩེ་གྲྭ་ཚང་གཉིས་དང་ ཚོགས་ཐེངས་༣༤ པའི་ནང་ ཀུན་བཟང་སྒྲོལ་མ་ལུ་ སྤྲོད་ཡོདཔ་ཨིན་པས།
ནང་སྲིད་བློན་པོ་བགྲེསཔ་དང་ འཐུས་མི་༡༣ གྱིས་ ཐོག་མའི་འཁྲུན་ཆོད་ཀྱི་ རྒྱབ་འགལ་ལུ་ མཐོ་གཏུགས་འབད་མི་དེ་ཡང་ ངན་ལྷད་བཀག་སྡོམ་ལྷན་ཚོགས་ལུ་ ཉེས་བཤེར་འབད་ནི་དང་ ཁྲིམས་རྒྱབ་ལོག་ཐོག་ བསྟར་སྤྱོད་འབད་ནི་གི་ དབང་ཚད་མེད་རུང་ རྫོང་ཁག་ཁྲིམས་འདུན་གྱིས་ ངོས་ལེན་འབད་དེ་ ཁོང་ལུ་ ཉེས་ཁྲིམས་བཀལ་མི་ལུ་བརྟེན་ཨིན་པས།
རྫོང་ཁག་ཁྲིམས་འདུན་གྱིས་ མཐོ་གཏུགས་པ་ཚུ་གིས་ ཚུལ་མིན་ཐོག་ལས་ གྲྭ་ཚང་གཉིས་དང་ ཀུན་བཟང་སྒྲོལ་མ་ལུ་ ས་སྤྲོད་ཡོད་རུང་ ཁོང་ར་ལུ་ ཁེ་ཕན་ལྟག་སྤྲོད་མེད་པའི་ཁར་ ས་ཆའི་རྒྱ་ཚད་ཀྱི་ཐད་ལུ་ཡང་ ག་ར་གཅིག་མཚུངས་སྦེ་ སྤྲོད་ཡོདཔ་ལས་ བཙོན་ཁྲིམས་ལོ་༡ སྨིན་མི་དེ་ ཁྲིམས་འཐུས་བཏབ་ཆོག་ཟེར་འཁྲུན་ཆོད་ནང་བཀོད་ནུག།
ཁོང་གི་ རྒྱབ་མི་འཇམ་དབྱངས་ཤེས་རབ་དབང་འདུས་ཀྱིས་ ཆེ་མཐོ་ཁྲིམས་འདུན་ལུ་ ཁུངས་གསལ་སྙན་གསན་སྐབས་ ཞུ་མིའི་ནང་ མཐོ་གཏུགས་པ་ཚུ་ལུ་ ཡིག་ཚང་གི་ བྱ་སྤྱོད་ངན་པའི་ ཉེས་ཁྲིམས་ལོ་རེ་བཀལ་མིའི་ཐད་ལུ་ དང་པ་ ཁོང་ལུ་ ཁེ་ཕན་ལྟག་སྤྲོད་ཡང་མེདཔ་མ་ཚད་ གཉིས་པ་ ས་ཆ་བགོ་བཀྲམ་དེ་ཡང་ ཁྲིམས་ལུགས་དང་འཁྲིལ་བའི་ དབང་ཚད་སྤྱོད་དེ་ ཕྱག་ཞུ་ཐོག་ལས་ ས་ཆའི་རིན་ཚུ་ཡང་ གཞུང་གི་རྩིས་ཐོ་ནང་ བཙུགས་བཞག་ཡོདཔ་ལས་ བཙོན་ཁྲིམས་སྨིན་དགོཔ་མེད་ཟེར་ཨིན་པས།
དེ་མ་ཚད་ མཐོ་གཏུགས་པ་ཚུ་ བསམ་པ་མ་རྫོགས་མིའི་ གནད་དོན་གཙོ་བོ་ར་ མོང་སྒར་གྱི་ དྲང་དཔོན་གྱིས་ འབྲུག་གི་ཁྲོམ་སྡེའི་བཅའ་ཁྲིམས་༡༩༩༩ ཅན་མ་ལུ་ ངོས་ལེན་མཛད་མ་བཏུབ་ནི་དེ་གིས་ཨིན་པས།
ཆེ་མཐོ་ཁྲིམས་འདུན་གྱི་ འཁྲུན་ཆོད་དང་འཁྲིལཝ་ད་ གལ་སྲིད་ མཐོ་གཏུགས་པ་ཚུ་ གྲངས་མང་ཁྲིམས་ཁྲི་གིས་གནང་མི་ འཁྲུན་ཆོད་ལུ་ ཁེ་རྒུད་མ་བཏུབ་པར་ མངོན་མཐོ་ཁྲིམས་འདུན་ལུ་ མཐོ་གཏུགས་འབད་བ་ཅིན་ རྩ་ཕན་རེ་གིས་ དངུལ་ཀྲམ་༣༦,༠༠༠ རེ་ བཙུགས་དགོཔ་ཨིན་པའི་གནས་ཚུལ།


text:
དེ་ཡང་ རྒྱལ་ཁབ་ནང་ འདེམས་ཁོངས་མཐོ་ཤོས་ཨིན་མི་ བཀྲིས་སྒང་རྫོང་ཁག་གི་ ཚོགས་རྒྱན་ས་ཁོངས་འགོ་དཔོན་མང་ཤོས་ར་ ད་རིས་དྲོ་པ་ལས་ རང་སོའི་ཚོགས་རྒྱན་ས་ཁོངས་ནང་ འགྱོ་དོ་ཡོདཔ་ད་ རྫོང་ཁག་ནང་ ཚོགས་རྒྱན་ས་ཁོངས་༧༩ ཡོད་མི་ལུ་ སྡེ་ཁྲིད་འགོ་དཔོན་༧༩ དང་ ཚོགས་རྒྱན་ས་ཁོངས་འགོ་དཔོན་༣༩༥ དེ་ལས་ ཉེན་སྲུང་འགོ་དཔོན་༢༠ རྩིས་ཏེ་ སྲུང་སྐྱོབ་དམག་མི་༢༣༧ བཏང་ཡོདཔ་ཨིན་པས།
སྡེ་ཁྲིད་འགོ་དཔོན་དང་ ཚོགས་རྒྱན་འགོ་དཔོན་བརྒྱ་ཆ་༩༥ དེ་ཅིག་ སློབ་གྲྭ་ཁག་སོ་སོའི་སློབ་དཔོན་དང་ སློབ་གྲྭའི་ལས་བྱེདཔ་ཚུ་ཨིན་པས།
དེ་འབདཝ་ད་ ར་ལྡི་-སག་སྟེང་འདེམས་ཁོངས་ཀྱི་ ཚོགས་རྒྱན་ས་ཁོངས་ལ་ལུ་ཅིག་ ཐག་རིང་སར་ཡོད་མི་ལུ་བརྟེན་ ཚོགས་རྒྱན་ས་ཁོངས་འགོ་དཔོན་དང་ སྲུང་སྐྱོབ་དམག་མི་ཚུ་ སྤྱི་ཟླ་༧ པའི་ཚེས་༧ ལས་འགྱོ་ནི་ འགོ་བཙུགས་ཡོདཔ་ལས་ ལ་ལུ་ཅིག་ ཚོགས་རྒྱན་ས་ཁོངས་ནང་ ཁ་ཙ་ ལྷོད་ཡོདཔ་མ་ཚད་ ལ་ལུ་ཅིག་ ད་རིས་ ལྷོད་ནི་ཨིན་པས།
དེ་ཡང་ མེ་རག་རྒེད་འོག་གི་ མཐའ་ཟུར་ས་གནས་དེ་ ཁ་ཤ་སྟེང་དང་ ཁི་ལི་ཕུག་༢ ཨིནམ་ད་ ཁ་ཤ་སྟེང་ཚོགས་རྒྱན་ས་ཁོངས་ནང་འགྱོ་མི་ སྡེ་ཚན་དེ་ སྤྱི་ཟླ་༧ པའི་ཚེས་༧ ལུ་ བསམ་གྲུབ་ལྗོངས་མཁར་ལས་བརྒྱུད་དེ་ ཇོ་མོ་གཙང་ཁ་ལུ་ སོང་ཡི་ཟེར་ ངོས་ལེན་འགོ་དཔོན་ པདྨ་ཚེ་དབང་གིས་ བཤདཔ་ཨིན་པས།
ཚོགས་རྒྱན་ས་ཁོངས་འགོ་དཔོན་ཚུ་ བསམ་གྲུབ་ལྗོངས་མཁར་བརྒྱུད་དེ་ ཇོ་མོ་གཙང་ཁ་ལུ་ བཏང་མི་དེ་ཡང་ མེ་རག་ལས་ འགྱོ་བ་ཅིན་ ཇོ་མོ་གཙང་ཆུ་བྲེས་མི་ལས་བརྒལ་ཏེ་ འགྱོ་དགོཔ་ལས་ གནོད་ཉེན་ཡོད་ནི་དེ་གིས་ཨིན་ཟེར་ ཁོ་གིས་ བཤདཔ་ཨིན་པས།
སྡེ་ཚན་གཞན་དེ་ སྤྱི་ཟླ་༧ པའི་ཚེས་༩ ལུ་ ཁི་ལི་ཕུག་ལུ་ སོང་ཡོདཔ་ད་ ཁ་ཙ་ ཁོང་ཆ་ཁྱབ་ མེ་རག་ལས་ སོང་ཡོདཔ་ལས་ ད་རིས་ཕྱི་རུ་ ཚོགས་རྒྱན་ས་ཁོངས་ནང་ ལྷོད་འོང་ཟེར་ ངོས་ལེན་འགོ་དཔོན་གྱིས་ བཤད་པའི་ཁར་ སྡེ་ཚན་གཉིས་དང་གཅིག་ཁར་ གསོ་བའི་ལས་བྱེདཔ་རེ་ བཏང་ཡི་ཟེར་ སླབ་ཨིན་པས།
དེ་ལས་ མེ་རག་དང་ སག་སྟེང་གི་ ཚོགས་རྒྱན་ས་ཁོངས་འགོ་དཔོན་ཚུ་ ད་རིས་ལས་ འགྱོ་ནི་ཨིན་པས།
ཁྲིམས་ཤིང་-རྐང་པ་རའི་ འདེམས་ཁོངས་ཀྱི་ ཚོགས་རྒྱན་ས་ཁོངས་འགོ་དཔོན་ཚུ་ ཁ་ཙ་ཉིན་མ་ལས་ བཏང་ཡོདཔ་ཨིན་པས།
བར་མཚམས་-གཤོང་ཕུག་འདེམས་ཁོངས་དང་ བཀང་ལུང་-བསམ་མཁར་-ཨུ་མཛོ་རོང་འདེམས་ཁོངས་༢ ཀྱི་ ཚོགས་རྒྱན་ས་ཁོངས་འགོ་དཔོན་ཚུ་ཡང་ ད་རིས་དྲོ་པ་ལས་ རང་སོའི་ཚོགས་རྒྱན་ས་ཁོངས་ནང་ འགྱོ་དོ་ཡོདཔ་ད་ ཁ་ཙ་ འདེམས་ཁོངས་གཉིས་ཆ་རའི་ ཚོགས་རྒྱན་ས་ཁོངས་འགོ་དཔོན་ཚུ་ལུ་ བཙག་འཐུའི་བྱ་རིམ་སྐོར་ལས་ དྲན་གསོའི་སློབ་སྦྱོང་བྱིན་མི་དེ་ འདེམས་ཁོངས་༥ ལས་ མཇུག་ཨིན་པས།
བར་མཚམས་-གཤོང་ཕུག་འདེམས་ཁོངས་ཀྱི་ དྲན་གསོའི་སློབ་སྦྱོང་དེ་ རང་འབྱུང་འབྲིང་རིམ་སློབ་གྲྭ་གོང་མ་དང་ བཀང་ལུང་-བསམ་མཁར་འདེམས་ཁོངས་ཀྱི་དོན་ལུ་ བཀྲིས་སྒང་སློབ་གྲྭའི་ནང་ འགོ་འདྲེན་འཐབ་པའི་སྐབས་ ཚོགས་རྒྱན་ས་ཁོངས་འགོ་དཔོན་ཚུ་ལུ་ བཙག་འཐུའི་བཅའ་ཡིག་ནང་ འབད་ཆོག་མི་ཆོག་ གསལ་བཀོད་འབད་མི་ཚུ་གི་སྐོར་ལས་ གོ་བརྡ་སྤྲོད་མི་གིས་མ་ཚད་པར་ ཁོང་གི་འགན་ཁུར་དང་ ཀུན་སྤྱོད་རྣམ་གཞག་གི་སྐོར་ལས་ཡང་ གསལ་བཤད་འབད་ཡི།
བཀྲིས་སྒང་རྫོང་ཁག་ནང་ འགྲེམ་ཐོག་དང་ འཕྲུལ་ཆས་ཐོག་ལས་ ཚོགས་རྒྱན་བཙུགས་ནི་གི་ ཁྱད་ཚད་ལྡན་མི་ ཕོ་སྐྱེས་༢༠,༡༡༢ དང་ ཨམ་སྲུ་༢༡,༣༩༨ འབདཝ་ད་ ཚོགས་རྒྱན་སྐྱུར་མི་ ཡོངས་བསྡོམས་༤༡,༥༡༠ ཡོད་མི་དེ་ བསམ་རྩེ་རྫོང་ཁག་གི་ཤུལ་ལས་ཨིན་རུང་ འདེམས་ཁོངས་ཀྱི་ཐད་ལུ་ རྫོང་ཁག་སྦོམ་ཤོས་ཅིག་ཨིན་མས།
འབྲུག་ཕུན་སུམ་ཚོགས་པའི་འདེམས་ངོ་ དབང་འདུས་ནོར་བུ་དང་ མི་སེར་དམངས་གཙོ་ཚོགས་པའི་འདེམས་ངོ་ འཕྲིན་ལས་ནོར་བུ་༢ ཀྱི་བར་ན་ དོ་འགྲན་འབད་མི་ བར་མཚམས་-གཤོང་ཕུག་འདེམས་ཁོངས་ནང་ ཚོགས་རྒྱན་ས་ཁོངས་༢༠ དང་ ཁྱད་ཚད་ལྡན་པའི་ ཚོགས་རྒྱན་སྐྱུར་མི་ ཕོ་སྐྱེས་༤,༧༩༣ དང་ ཨམ་སྲུ་༥,༢༦༦ འབདཝ་ད་ མི་གྲངས་བསྡོམས་༡༠,༠༥༩ ཡོད་མི་དེ་ མཐོ་ཤོས་ཨིན་པས།
དེ་གི་ཤུལ་ལས་ར་ འབྲུག་ཕུན་སུམ་ཚོགས་པའི་འདེམས་ངོ་ འཇིགས་མེད་དབང་ཕྱུག་དང་ མི་སེར་དམངས་གཙོ་ཚོགས་པའི་འདེམས་ངོ་ ཀུན་ལེགས་རྡོ་རྗེའི་ ར་ལྡི་-སག་སྟེང་འདེམས་ཁོངས་ནང་ཡང་ ཚོགས་རྒྱན་ས་ཁོངས་༢༠ ཡོདཔ་ཨིན་རུང་ ཁྱད་ཚད་ལྡན་པའི་ ཚོགས་རྒྱན་སྐྱུར་མི་ ཕོ་སྐྱེས་༤,༠༤༢ དང་ ཨམ་སྲུ་༤,༢༩༩ འབདཝ་ད་ མི་གྲངས་༨,༣༤༡ ཡོདཔ་ཨིན་པས།
འབྲུག་ཕུན་སུམ་ཚོགས་པའི་འདེམས་ངོ་ དཔལ་ལྡན་འཕྲིན་ལས་རྡོ་རྗེ་དང་ མི་སེར་དམངས་གཙོ་ཚོགས་པའི་འདེམས་ངོ་ ནོར་བུ་དབང་ཕྱུག་༢ ཀྱི་འདེམས་ཁོངས་ བཀང་ལུང་-བསམ་མཁར་-ཨུ་མཛོ་རོང་ལུ་ ཚོགས་རྒྱན་ས་ཁོངས་༡༧ དང་ ཁྱད་ཚད་ལྡན་པའི་ ཚོགས་རྒྱན་སྐྱུར་མི་ ཕོ་སྐྱེས་༤,༧༠༤ དང་ ཨམ་སྲུ་༤,༩༥༥ འབདཝ་ད་ མི་གྲངས་༩,༦༥༠༩ ཡོད་མི་དེ་ རྫོང་ཁག་ནང་ མཐོ་ཤོས་༢ པ་ཨིན་པས།
ཚོགས་རྒྱན་ས་ཁོངས་༡༢ ཡོད་མི་ ཝམ་རོང་འདེམས་ཁོངས་ནང་ ཁྱད་ཚད་ལྡན་པའི་ ཚོགས་རྒྱན་སྐྱུར་མི་ ཕོ་སྐྱེས་༣,༥༦༣ དང་ ཨམ་སྲུ་༣,༧༡༤ འབདཝ་ད་ མི་གྲངས་༧,༢༧༧ ཡོད་མི་གིས་ འབྲུག་ཕུན་སུམ་ཚོགས་པའི་འདེམས་ངོ་ ལྷ་ཀྲུ་དང་ མི་སེར་དམངས་གཙོ་ཚོགས་པའི་འདེམས་ངོ་ ཀརྨ་བསྟན་འཛིན་༢ ལས་༡ བཙག་འཐུ་འགྲུབ་ནིའི་དོན་ལུ་ ཚོགས་རྒྱན་བཙུགས་ནི་ཨིན་པས།
དེ་ལས་ འབྲུག་ཕུན་སུམ་ཚོགས་པའི་འདེམས་ངོ་ ཆོས་སྐྱིད་དབང་མོ་དང་ མི་སེར་དམངས་གཙོ་ཚོགས་པའི་འདེམས་ངོ་ རྡོ་རྗེ་ཆོས་སྒྲོན་༢ ཀྱི་བར་ན་ དོ་འགྲན་འབད་མི་ ཁྲིམས་ཤིང་འདེམས་ཁོངས་ནང་ ཚོགས་རྒྱན་སྐྱུར་མི་ ཕོ་སྐྱེས་༡,༦༢༠ དང་ ཨམ་སྲུ་༡,༧༠༣ བསྡོམས་ཏེ་ མི་གྲངས་༣,༣༢༣ དང་ ཚོགས་རྒྱན་ས་ཁོངས་༡༠ ཡོདཔ་ཨིན་པས།
འགོ་ཐོག་བཙག་འཐུའི་སྐབས་ སྲིད་དོན་ཚོགས་པ་༤ ལུ་ རྒེད་འོག་༡༥ གི་ ཚོགས་རྒྱན་ས་ཁོངས་༧༩ ནང་ འགྲེམ་ཐོག་ཚོགས་རྒྱན་༥,༦༧༢ རྩིས་ཏེ་ ཚོགས་རྒྱན་བསྡོམས་༢༠,༡༡༣ བཙུགས་ཡོད་པའི་གནས་ཚུལ།


text:
དམག་མི་ཅིག་ སྤ་ཆུའི་ནང་ཤི་ཡོདཔ།
༠༥/༠༥/༢༠༡༣ ༉ སྤ་རོ་ཤར་པ་ འབྲུག་གི་བསྟན་སྲུང་དམག་སྡེའི་ བྱང་གསེང་༧ པའི་ དམག་མི་ཅིག་ སྤྱི་ཟླ་༤ པའི་ཚེས་༢༨ ལུ་ སྤ་ཆུའི་ནང་ ཤི་ཡོདཔ་མཐོང་ནུག།
ལོ་རྒྱུས་དང་འཁྲིལཝ་ད་ ཚེ་འདས་དམག་མི་དེ་ དམག་མི་གཞན་༣ དང་ ཉ་བཟུང་བར་ སོང་ཡོད་པའི་ དོགས་པ་ཡོད་མི་དེ་ཡང་ ནགས་ཚལ་ལྟ་རྟོག་སྡེ་ཚན་གྱིས་ དེ་ཚེ་དྲོ་པའི་ཆུ་ཚོད་༡.༣༠ ལུ་ དམག་མི་༤ ཤར་པ་རྒེད་འོག་དང་ སྦྲེལ་མཐུད་འབད་མི་ ཟམ་གྱི་སྦོ་ལོགས་ཁར་ ཉ་བཟུང་སྡོད་སར་ མཐོང་ཡོདཔ་ཨིན་པས།
ནགས་ཚལ་སྡེ་ཚན་གྱིས་ དམག་མི་༢ བཟུང་ཡོད་རུང་ ཚེ་འདས་དང་ དམག་མི་གཞན་དེ་ བྱོག་ཡར་སོཔ་ཨིན་པས།
ནགས་ཚལ་ལས་བྱེདཔ་ཚུ་གིས་ འཛིན་བཟུང་འབད་མི་ དམག་མི་༢ ཀྱིས་ ཆ་རོགས་གཞན་༢ ལུ་ ལོག་འོང་དགོཔ་སྦེ་ སྐད་རྐྱབ་ད་ དམག་མི་༡ ལོག་འོང་ནུག་ཟེར་ སྤ་རོ་ལས་ གནས་ཚུལ་བཤད་མི་ཅིག་གིས་ བཤད་ཡོདཔ་ད་ ཚེ་འདས་དེ་ གཙང་ཆུ་བརྒལ་ཏེ་ ཆུ་ཕར་ཁ་ཡར་སོཔ་འོང་ནི་མས་ཟེར་ མནོ་ཡོདཔ་ཨིན་པས།
གནད་དོན་དེ་གི་སྐོར་ལས་ ནགས་ཚལ་གྱི་ ཁ་ཐུག་ལས་ བྱང་གསེང་འགོ་དཔོན་ཚུ་ལུ་ སྙན་ཞུ་མ་འབད་བར་ ནགས་ཚལ་འགོ་དཔོན་དང་ དམག་མི་ཚུ་གི་བར་ན་ གོ་བརྡའི་ཐོག་ བདེ་སྒྲིག་བཟོ་ཡོད་རུང་ དམག་མི་ཅིག་ གཙང་ཆུ་ནང་ཐིམ་སྟེ་ ཤི་རྐྱེན་བྱུང་པའི་ཤུལ་ལུ་ བྱང་གསེང་འགོ་དཔོན་ཚུ་གིས་ བསྟན་སྲུང་དམག་སྡེའི་ གཙོ་ཁང་ནང་ སྙན་ཞུ་འབད་དེ་ ནགས་ཚལ་ལས་བྱེདཔ་ཚུ་ལུ་ ཚེ་འདས་དམག་མི་དེ་ རྡོ་བླུགས་མི་ལུ་བརྟེན་ ཤི་རྐྱེན་བྱུང་ཡོད་པའི་ ཁ་ཉེས་བཀལ་ཡོདཔ་ཨིན་པས།
ལོ་རྒྱུས་དང་འཁྲིལ་བ་ཅིན་ སྤ་རོའི་གསོ་བའི་འགོ་དཔོན་དང་ བསྟན་སྲུང་དམག་སྡེའི་ སྨན་བཅོས་འགོ་དཔོན་ཚུ་གིས་ ཡིག་ཚང་གཙོ་ཁང་ལས་ མདོ་འཛིན་ཅིག་གིས་ འགོ་ཁྲིད་འབད་མི་ སྤ་རོའི་ནགས་ཚལ་ལས་བྱེདཔ་དང་ ཁྲིམས་སྲུང་འགག་པ་ཚུ་ཡོད་མི་ ཆེ་མཐོའི་གནས་རིམ་གྱི་ ཞིབ་དཔྱད་སྡེ་ཚན་ངོ་འཛོམས་ཐོག་ལུ་ རོ་བརྟག་དཔྱད་འབད་བའི་སྐབས་ལུ་ ཚེ་འདས་ཀྱི་གཟུགས་ཕྱི་ནང་ལུ་ རྨ་སྐྱོན་ག་ནི་ཡང་མེད་པའི་ ངོས་འཛིན་བྱུང་པའི་ ལོ་རྒྱུས་གོ་ཡི་ཟེར་ གཅིག་གིས་ བཤདཔ་ཨིན་པས།
གནད་དོན་དེ་གི་སྐོར་ལས་ ཞིབ་དཔྱད་འབད་བའི་བསྒང་ཡོད་ཟེར་སླབ་སྟེ་ ནགས་ཚལ་འགོ་དཔོན་ཚུ་གིས་ ག་ནི་ཡང་ སླབ་མ་བཏུབ་ཨིན་རུང་ སྤ་རོའི་གསོ་བའི་འགོ་དཔོན་ཚུ་གིས་འབད་བ་ཅིན་ བརྟག་དཔྱད་སྙན་ཞུ་ཆ་མཉམ་ར་ དམག་སྡེ་ལུ་ སྤྲོད་ཡོདཔ་ལས་ ཁོང་གིས་རྐྱངམ་གཅིག་ གསོ་བའི་གྲུབ་འབྲས་ཚུ་ གསལ་སྟོན་འབད་འོང་ཟེར་ཨིན་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 4:02 PM
Subscribe to: Post Comments (Atom)


text:
རྒྱལ་ཡོངས་ཚོགས་འདུའི་ བཙག་འཐུ་དོན་ལུ་ བཙག་འཐུ་ལྷན་ཚོགས་ཀྱིས་ བདུན་ཕྲག་༢ ཀྱི་རྒྱབ་ལས་ རྒྱལ་ཡོངས་ཚོགས་སྡེ་གི་ བཙག་འཐུ་མཇུག་བསྡུ་ནི་ཨིནམ་ལས་ རྒྱལ་ཡོངས་ཚོགས་འདུ་གི་ བཙག་འཐུའི་ཐོ་བཀོད་ཟིན་བྲིས་བཀོད་ཡོད་མི་དེ་ གསལ་སྟོན་འབད་ཡོདཔ་ཨིན་པས།
ཨིན་རུང་ ཡོངས་བསྡོམས་གྱངས་ཁ་དེ་ སྤྱི་ཟླ་༤ པའི་ཚེས་༡༨ ཚུན་ ཉོགས་བཤད་དང་ བསྒྱུར་བཅོས་འབད་ནིའི་ དུས་ཚོད་ཨིནམ་ལས་ དེ་གི་ཤུལ་ལས་ དུམ་གྲ་རེ་ བསྒྱུར་བཅོས་འོང་སྲིད་ནི་ཨིན་རུང་ ད་ལྟོའི་ གནས་སྟངས་ནང་བཟུམ་ཅིག་འབད་བ་ཅིན་ སྲིད་དོན་ཚོགས་པ་ཚུ་གིས་ བསམ་རྩེ་དང་ བཀྲ་ཤིས་སྒང་བཟུམ་ནང་ ཚོགས་རྒྱན་བཙུགས་མི་ མཐོ་ཤོས་ཡོད་མི་ཚུ་ལུ་ བལྟ་བ་ཅིན་ དྲག་ནི་བཟུམ་ཅིག་ཡོདཔ་ཨིན་པས།
བསམ་རྩེ་རྫོང་ཁག་ནང་ ཚོགས་རྒྱན་བཙུགས་མི་བསྡོམས་༤༡,༧༥༧ དང་ བཀྲ་ཤིས་སྒང་རྫོང་ཁག་ནང་༤༡,༤༢༩ དེ་ལས་ མོང་སྒར་དང་ གསར་སྤང་རྫོང་ཁག་༢ ནང་༣༠,༣༨༥ དང་༢༦,༠༡༠ ཡོདཔ་ཨིན་པས།
ཚོགས་རྒྱན་ཕུད་རྡོག་གཅིག་གིས་ཡང་ ཁྱད་པར་བཟོ་ཚུགས་ནི་ཨིནམ་ལས་ སྲིད་དོན་ཚོགས་པ་ཚུ་གིས་ མགར་ས་དང་ ཧཱ་ལུ་ ཚོགས་རྒྱན་བཙུགས་མི་༡,༨༤༠ དང་༦,༨༩༧ ཡོད་མི་དེ་ ཉུང་ཤོས་ཅིག་ཨིན་རུང་ བརྩི་འཇོག་འབད་དགོ་ནི་ཨིནམ་ད་ ཐིམ་ཕུ་ཁྲོམ་ཁར་ ཚོགས་རྒྱན་བཙུགས་མི་༡༢,༣༩༦ ཡོདཔ་ཨིན་པས།
རྒྱལ་ཡོངས་ཚོགས་སྡེ་གི་ བཙག་འཐུ་ནང་བཟུམ་སྦེ་ ཚོགས་འདུའི་བཙག་འཐུ་ནང་ཡང་ ཚོགས་རྒྱན་བཙུགས་ནི་གི་ ཁྱད་ཚད་ལྡན་མི་ ཨམ་སྲུའི་གྱངས་ཁ་ མང་སུ་ཡོདཔ་ད་ ཟིན་བྲིས་དང་འཁྲིལཝ་ད་ ཚོགས་རྒྱན་བཙུགས་མི་ ཕོ་སྐྱེས་༡༨༧,༧༨༠ དང་ ཨམ་སྲུ་༡༩༣,༦༡༣ ཡོདཔ་ཨིན་པས།
ད་རེས་ཀྱི་ ཟིན་བྲིས་ནང་ རྒྱལ་ཡོངས་ཚོགས་སྡེའི་ བཙག་འཐུ་ནང་ ཁྱད་ཚད་མ་ལྡན་མི་ཚུ་ཡང་ ཚོགས་འདུའི་བཙག་འཐུ་ནང་ ཚུད་ནི་ཨིན་མི་དེ་ཡང་ རྒྱལ་ཡོངས་ཚོགས་སྡེ་དང་ རྒྱལ་ཡོངས་ཚོགས་འདུ་༢ ཀྱི་ བཙག་འཐུའི་བར་ན་ ཟླཝ་དག་པ་ཅིག་ཡོད་ནི་དེ་གིས་ སྐྱེས་ལོ་༡༨ མ་ལང་མི་ཚུ་གིས་ ཚོགས་འདུའི་བཙག་འཐུ་སྐབས་ ལོ་ཚད་ལང་ནི་ཨིན་པས།
ད་རེས་ཀྱི་ བཙག་འཐུ་ནང་ རྒྱལ་ཡོངས་ཚོགས་འདུ་གི་ བཙག་འཐུ་འགོ་དང་པ་ འགོ་འདྲེན་འཐབ་མི་དང་ཕྱདཔ་ད་ ཚོགས་རྒྱན་བཙུགས་མི་༦༣,༠༠༠ ལྷགཔ་ཅིག་ ཐེབས་ཡོདཔ་ཨིན་པས།
བཙག་འཐུ་ལྷན་ཚོགས་ཀྱིས་ སྤྱི་ལོ་༢༠༠༨ ལུ་ འགོ་དང་པ་ ཚོགས་རྒྱན་བཙུགས་ནི་གི་ ཁྱད་ཚད་ལྡན་མི་ཚུ་གི་ ཟིན་བྲིས་ནང་ཚོགས་རྒྱན་བཙུགས་མི་༣༡༨,༤༦༥ གིས་ ཐོ་བཀོད་འབད་ཡོད་པའི་ ངོས་འཛིན་བྱུང་ཡོདཔ་ ཨིན་པའི་གནས་ཚུལ།


text:
ཁྲིམས་འགལ་ཐོག་ལས་ གོ་མཚོན་འཆང་མི་ཚུ་ལུ་ བཙོན་ཁྲིམས་ཟླཝ་༣ ལས་ ལོ་༣ ཚུན་བཀལ་ཡོདཔ།
༉ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ ཁེ་རྒུད་མ་བཏུབ་པར་ མཐོ་གཏུགས་འབད་ཡོདཔ་ཨིན་རུང་ ཁ་ཙ་ ཆེ་མཐོའི་ཁྲིམས་ཁྲི་དང་པ་ལས་ ཐོག་མའི་འཁྲུན་ཆོད་ལུ་ བསྒྱུར་བཅོས་མེད་པར་ བསྟར་སྤྱོད་འབད་དེ་ འཁྲུན་ཆོད་གནང་ཡོདཔ་ཨིན་པས།
དེ་ཡང་ གསར་སྤང་རྫོང་ཁག་ཁྲིམས་འདུན་ལས་ སྤྱི་ལོ་༢༠༡༢ ཟླ་༡༢ པའི་ཚེས་༡༧ ལུ་ བདེ་སྐྱིད་གླིང་རྒེད་འོག་ བདེ་སྐྱིད་གླིང་གཡུས་ཚན་ལས་ ནོར་རྫིཔ་ཕོ་སྐྱེས་༣ གྱིས་ གོ་མཚོན་ཚུ་ ཐོབ་ཡོད་རུང་ ཁྲིམས་དང་འཁྲིལ་ཏེ་ སྙན་ཞུ་མ་འབད་བར་ འཆང་སྤྱོད་འབད་མི་ལུ་བརྟེན་ ཉེས་ཁྲིམས་ཟླཝ་༣ ལས་ ལོ་༣ ཚུན་ བཀལ་ཡོདཔ་ཨིན་པས།
སྤྱི་ལོ་༢༠༡༢ ཟླ་༤ པའི་ནང་ ཉེས་ཁྲིམས་ལོ་༡ དང་ཟླ་ངོ་༦ ཕོག་མི་ ཉེས་འཛུགས་ཅན་ བུ་དི་མཱན་མང་གར་གྱིས་ ས་གནས་བདེ་སྐྱིད་གླིང་ ཏིན་བན་དི་ཚལ་མའི་ནང་ ནོར་འཚོ་སྡོད་པའི་སྐབས་ གོ་མཚོན་ཁ་དུ་ཝ་༡ མཐོང་མི་དེ་ འབྲེལ་ཡོད་ཡིག་ཚང་ལུ་ སྙན་ཞུ་མ་འབད་བར་ བཞག་ཡོདཔ་ཨིན་པས།
ཁོ་གིས་ ཁྲིམས་སྲུང་འགག་པ་ལུ་ སྙན་ཞུ་མ་འབད་བར་ ཇིད་བྷ་དུར་རའི་ལུ་ རྩིས་སྤྲོད་ཡོདཔ་ལས་བརྟེན་ སྡོང་ཟླ་དང་ རྒྱུད་བསྐུལ་འབད་བའི་གནད་ལས་ འབྲུག་གི་ཉེས་འགེལ་ཁྲིམས་དེབ་དང་འགལཝ་ལས་བརྟེན་ ཉེས་ཁྲིམས་ཕོག་ནུག།
དེ་བཟུམ་སྦེ་ ཇིད་བྷ་དུར་རའི་གིས་ གོ་མཚོན་ཐོབ་མི་དེ་ འབྲེལ་ཡོད་ཁྲིམས་སྲུང་འགག་པ་ལུ་ སྙན་ཞུ་འབད་དགོཔ་ཨིན་རུང་ བུ་དི་མཱན་མང་གར་ལས་ ཁོ་གིས་ འཆང་སྤྱོད་འབད་ནིའི་དོན་ལུ་ལེན་ཏེ་ ས་གནས་དེ་ཁར་ གཡིབ་བཞག་ཡོདཔ་ལས་ ཉེས་ཁྲིམས་ལོ་༣ བཀལ་ནུག།
བུ་དི་མཱན་མང་གར་གྱིས་ ཇིད་བྷ་དུར་རའི་ལུ་ འཆང་སྤྱོད་འབད་ནིའི་དོན་ལས་ གོ་མཚོན་ཁ་དུ་ཝ་ རྩིས་སྤྲོད་འབད་བའི་སྐབས་ སཱན་ཇིད་རའི་གིས་ མཐོང་ཡོད་རུང་ འབྲེལ་ཡོད་དབང་འཛིན་ལུ་ སྙན་ཞུ་མ་འབད་མི་ལུ་བརྟེན་ ཐོག་མའི་ཁྲིམས་འདུན་ལས་ ཉེས་ཁྲིམས་ཟླཝ་༣ བཀལ་ཡོདཔ་ཨིན་པས།
བུ་དི་མཱན་མང་གར་གྱིས་ མཐོ་གཏུགས་འབད་མི་དང་འཁྲིལཝ་ད་ ས་མཚམས་ལས་ ཀི་ལོ་མི་ཊར་༢ ཀྱི་ས་ཁར་ ས་གནས་ཏིན་བན་དི་གི་ ཚལ་མ་ནང་ ནོར་འཚོ་བའི་སྐབས་ གོ་མཚོན་ཁ་དུ་ཝ་མཐོངམ་བཞིན་དུ་ ཇིད་བྷ་དུར་རའི་ལུ་ སླབ་པའི་སྐབས་ ཁོ་དགོ་ནི་ཟེར་ སླབ་མི་ལུ་བརྟེན་ བྱིན་མི་དེ་ བདེན་ཟེར་ཨིན་པས།
ཨིན་རུང་ གོ་མཚོན་མེདཔ་ཐལ་བའི་ཁར་ མི་དང་སེམས་ཅན་ཚུ་ལུ་ གནོདཔ་བཀལ་བ་དང་ རྒྱུད་བསྐུལ་ཐོག་ལས་ བྱ་ངན་ཚུ་ འབད་འབདཝ་མེད་ཟེར་ ཞུ་ནུག།
དེ་བཟུམ་སྦེ་ ཉེས་ཁྲིམས་ལོ་༣ ཕོག་མི་ ཇིད་བྷ་དུར་རའི་གིས་ མཐོ་གཏུགས་ཞུ་མི་དང་འཁྲིལཝ་ད་ གོ་མཚོན་འཆང་སྤྱོད་འབད་མི་ ངེས་བདེན་ཨིན་རུང་ མི་དང་སེམས་ཅན་ཚུ་ བསད་པ་དང་ འཇིགས་བསྐུལ་འབད་བ་གང་ཡང་མེདཔ་ལས་ ཉེས་ཁྲིམས་མར་ཕབ་གནང་ནི་ ཡང་ཅིན་ བཙོང་འཐུས་བཏབ་ཆོག་པའི་ གནང་བ་གནང་ནི་ཡོདཔ་ཅིག་ཟེར་ཞུ་ནུག།
ཐོག་མའི་ཁྲིམས་འདུན་ལས་ ཉེས་འཛུགས་སཱན་ཇིད་རའི་ལུ་ ཉེས་ཁྲིམས་ཟླ་༣ བཀལ་མི་དེ་ ཁྲིམས་འཐུས་བཏབ་ཆོགཔ་ད་ གོ་མཚོན་ཁ་དུ་ཝ་དེ་ གཞུང་བཞེས་མཛད་དགོཔ་སྦེ་ འཁྲུན་ཆོད་བཏོན་ཡོད་པའི་གནས་ཚུལ།
བཀྲིས་ཕུན་ཚོགས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 11:37 AM
Subscribe to: Post Comments (Atom)


text:
སྤུ་ན་གཙང་ཆུ་གློག་མེ་ལས་འགུལ་གྱི་ འགོ་དཔོན་ཚུ་གིས་འབད་བ་ཅིན་ ལས་འགུལ་གྱིས་བཙུགས་མི་ བཟོ་རིག་འགོ་དཔོན་དང་ གཞུང་ལས་ གནས་སྐབས་ཀྱི་དོན་ལུ་འོང་མི་ བཟོ་རིག་འགོ་དཔོན་ཚུ་ སྡེ་རིམ་གཅིག་སྦེ་ཡོད་རུང་ དངུལ་ཕོགས་ཀྱི་ཐོབ་ལམ་ལུ་ ཁྱད་པར་ཞུགས་ཡོདཔ་ཨིན་པས།
སྤུ་ན་གཙང་ཆུ་ གློག་མེ་ལས་འགུལ་དབང་འཛིན་གྱི་ འཛིན་སྐྱོང་མདོ་ཆེན་ ཨར་ཨེན་ ཁ་ཟཱན་ཅི་གིས་ ཞལ་འཛོམས་ཀྱི་སྐབས་ གསལ་བཤད་འབད་མི་དང་འཁྲིལཝ་ད་ ད་རེས་ཀྱི་གནས་སྟངས་ནང་ ལས་འགུལ་ནང་ལཱ་འབད་མི་ བཟོ་རིག་འགོ་དཔོན་ཚུ་གི་གྲས་ལས་ གཞུང་ལས་ གནས་སྐབས་ཀྱི་དོན་ལུ་བཏང་མི་ བཟོ་རིག་སྡེ་འཛིན་དང་ གོ་གནས་དེ་དང་འདྲ་མཉམ་གྱི་ འགོ་དཔོན་ཚུ་ལུ་ ཟླ་རིམ་དངུལ་ཕོགས་ དངུལ་ཀྲམ་༢༥,༦༡༠ ལས་༣༣,༢༦༠ རེ་ ཐོབ་དོ་ཡོདཔ་ད་ ལས་འགུལ་གྱིས་ བཙུགས་མི་ཚུ་གིས་འབད་བ་ཅིན་ ཟླ་རིམ་ དངུལ་ཀྲམ་༢༩,༨༤༠ ལས་༤༨,༤༦༥ རེ་ ཐོབ་ཨིན་ཟེར་ཨིན་པས།
དེ་དང་གཅིག་ཁར་ གཞུང་གི་བཟོ་རིག་འགོ་དཔོན་ཚུ་གིས་ རང་གི་དངུལ་ཕོགས་གུ་ལུ་ བརྒྱ་ཆ་༡༥ རེ་འབད་བའི་ ཟླ་རིམ་འཐུས་དངུལ་ཀྲམ་༣,༧༩༤ རེ་འཐོབ་དོ་ཡོདཔ་ཨིན་རུང་ ལས་འགུལ་གྱིས་ བཙུགས་མི་ཚུ་གིས་ འཐུས་བརྒྱ་ཆ་༩༥ རེ་ ཐོབ་དོ་ཡོདཔ་ཨིན་པས།
དེ་བཟུམ་སྦེ་ ལས་འགུལ་གྱིས་བཙུགས་མི་ བཀོད་ཁྱབ་བཟོ་རིག་འགོ་དཔོན་དང་ གོ་གནས་དེ་དང་འདྲ་མཉམ་གྱི་ འགོ་དཔོན་ཚུ་གིས་ ཟླ་རིམ་དངུལ་ཕོགས་ དངུལ་ཀྲམ་༢༢,༦༢༠ ལས་༢༩,༣༧༠ རེ་ལས་ མི་ཐོབ་ཨིན་རུང་ ལས་འགུལ་གྱིས་ བཙུགས་མི་ཚུ་གིས་ དངུལ་ཀྲམ་༢༦,༣༥༠ ལས་༤༢,༨༥༠ རེ་ ཐོབ་དོ་ཡོདཔ་ཨིན་པས།
ལས་འགུལ་འཛིན་སྐྱོང་གིས་ འབྲུག་གཞུང་གི་ གནས་སྐབས་འགན་ཁུར་ བསྐོ་བཞག་ཁྲིམས་ལུགས་དང་འཁྲིལ་ གཞུང་གིས་བཏང་མི་ གནས་སྐབས་ཀྱི་ འགོ་དཔོན་ཚུ་ལུ་ཡང་ ལས་འགུལ་གྱི་དངུལ་ཕོགས་ཚད་གཞི་དང་ འཐུས་ཀྱི་ཚད་གཞི་ཚུ་ ལག་ལེན་འཐབ་དགོཔ་སྦེ་ ཞུ་བ་འབད་ཡོདཔ་ཨིན་པས།
ཞུ་བ་དེ་ཡང་ དུས་ཅི་ སྤྱི་ཟླ་༣ པའི་ཚེས་༦ ལུ་ གནད་དོན་དེ་ལུ་ གཟིགས་གནང་དགོཔ་སྦེ་ སྤུ་ན་གཙང་ཆུ་ གློག་མེ་ལས་འགུལ་དབང་འཛིན་གྱི་ཁྲི་འཛིན་ བསྟན་རྒྱས་བློན་པོ་ མཁའ་འགྲོ་དབང་ཕྱུག་ལུ་ ཕུལ་ཡོདཔ་ཨིན་པས།
དེ་དང་འཁྲིལ་ ལྷན་ཁག་གིས་ ཞིབ་འཚོལ་ཚུ་འབད་ཐོག་ལས་ ད་ལས་ཕར་ གཞུང་ལས་ གནས་སྐབས་ཀྱི་དོན་ལུ་ ལས་འགུལ་ནང་བཏང་མི་ འགོ་དཔོན་ཚུ་གི་ དངུལ་ཕོགས་ཀྱི་ཚད་གཞི་དེ་ ལས་འགུལ་གྱིས་བཙུགས་མི་ འགོ་དཔོན་ཚུ་དང་ འདྲ་མཉམ་བཟོ་ནི་ཨིན་རུང་ ཁག་འབག་གི་འཐུས་ བརྒྱ་ཆ་༣༠ འབད་མི་དེ་ གནས་སྐབས་བསྐོ་བཞག་གི་འཐུས་སྦེ་ བརྩི་འཇོག་འབད་ནི་སྦེ་ ཆ་འཇོག་འབད་ཡོདཔ་ཨིན་པས།
གཞུང་གིས་ གནས་སྐབས་བསྐོ་བཞག་འབད་མི་ཚུ་གིས་ ད་ལྟོ་འཐོབ་སྲོལ་ཡོད་མི་ འཐུས་བརྒྱ་ཆ་༡༥ དེ་ཡང་ མཚམས་འཇོག་འབད་ནི་དང་ དགོངས་ཞུའི་ཟུར་ཕོགས་དང་ གསོ་བའི་མ་དངུལ་བཏོག་ནི་ཚུ་ ལས་འགུལ་གྱི་ དངུལ་ཕོགས་ཚད་གཞི་དང་འཁྲིལ་ འགོ་འདྲེན་འཐབ་ནི་སྦེ་ གྲོས་ཐག་བཅད་ནུག།
བསྒྱུར་བཅོས་འབད་ཡོད་པའི་ ལམ་ལུགས་དེ་ཡང་ སྤྱི་ཟླ་༤ པའི་ཚེས་༡ ལས་ འགོ་བཙུགས་ཏེ་ ལག་ལེན་འཐབ་དགོཔ་སྦེ་ བཟོ་ཡོད་པའི་གནས་ཚུལ།


text:
དེ་ཡང་ འབྲུག་ལུ་ རྒྱ་གར་གྱི་ཏི་རུ་ རུ་པི་མ་ཐོབ་པའི་ དཀའ་ངལ་བྱུང་མི་ལུ་བརྟེན་ དཔལ་འབྱོར་གནས་སྟངས་དེ་ དོ་འགྲན་ཅན་ཅིག་སྦེ་ གནས་ཡོད་རུང་ ན་གཞོན་ལཱ་གཡོག་མེད་མིའི་ གནས་ཚད་དེ་ འདས་པའི་ལོ་ངོ་༣ གྱི་ནང་ དུམ་གྲ་ཅིག་ མར་བབས་སོང་ནུག།
ལས་གཡོག་ལྷན་ཁག་གིས་ འགོ་འདྲེན་འཐབ་ཡོད་མི་ སྤྱི་ལོ་༢༠༡༢ ཀྱི་ མི་སྟོབས་ཞིབ་འཚོལ་སྙན་ཞུ་དང་འཁྲིལཝ་ད་ འབྲུག་མི་ལཱ་གཡོག་མེད་མིའི་ ཚད་གཞི་བརྒྱ་ཆ་༢.༡ ལུ་ མར་བབས་སོང་ཡོད་མི་དང་བསྟུན་ ན་གཞོན་ལཱ་གཡོག་མེད་མི་གི་ ཚད་གཞི་དེ་ཡང་ རྒྱ་ཆེ་དྲགས་སྦེ་ མར་བབས་ཐོག་ ན་ཧིང་ ལཱ་གཡོག་མེད་མི་ ན་གཞོན་བརྒྱ་ཆ་༩.༢ ཡོད་མི་ལས་ དུས་ཅི་ བརྒྱ་ཆ་༧.༣ ལུ་ མར་བབས་སོང་ནུག་ཟེར་ཨིན་པས།
རྒྱལ་སྤྱི་མི་སྟོབས་ཚོགས་སྡེའི་ གནས་སྡུད་དང་འཁྲིལ་བ་ཅིན་ འཛམ་གླིང་ནང་ ན་གཞོན་ས་ཡ་༧༤.༥ དེ་ཅིག་ལུ་ ལཱ་གཡོག་མེད་མི་དེ་ འཛམ་གླིང་གི་ མི་རློབས་ཡོངས་བསྡོམས་ལས་ བརྒྱ་ཆ་༡༢ ཨིན་པའི་གྲས་ཁར་ ལྷོ་ཨེ་ཤ་ཡ་ལུང་ཕྱོགས་ནང་ ན་གཞོན་ལཱ་གཡོག་མེད་མི་ ས་ཡ་༡༣ ཡོད་མི་དེ་ འཛམ་གླིང་ནང་ ལཱ་གཡོག་མེད་མི་ ན་གཞོན་ཡོངས་བསྡོམས་ལས་ བརྒྱ་ཆ་༩.༨ ཨིན་པས་ཟེར་བཀོད་ནུག།
མི་སྟོབས་ཞིབ་འཚོལ་སྙན་ཞུ་དེ་ནང་ བཀོད་མི་དང་འཁྲིལཝ་ད་ འབྲུག་ལུ་ དུས་ཅིའི་ལོ་ནང་ མི་རློབས་ཡོངས་བསྡོམས་༧༣༤,༨༥༡ ཡོད་ས་ལས་ ལཱ་གཡོག་མེད་མི་ ཡོངས་བསྡོམས་༦,༩༠༤ ཡོད་མི་ལས་༣,༤༧༦ ན་གཞོན་ཚུ་ཨིན་པའི་ ངོས་འཛིན་བྱུང་མི་དེ་ ན་ཧིང་ ན་གཞོན་༤,༨༠༠ ལཱ་གཡོག་མེད་པར་ ལུས་མི་དང་ཕྱདཔ་ད་ བརྒྱ་ཆ་༡.༩ གི་ མར་བབས་སོང་ནུག།
ན་ཧིང་ ན་གཞོན་ལ་གཡོག་མེད་མིའི་ ཚད་གཞི་དེ་ བརྒྱ་ཆ་༩.༢ ལུ་ གནས་ཡོདཔ་ད་ སྤྱིར་བཏང་མི་རློབས་ཡོངས་བསྡོམས་ལས་ ལཱ་གཡོག་མེད་མི་གི་ ཚད་གཞི་དེ་ བརྒྱ་ཆ་༣.༡ ལུ་ གནས་ཡོདཔ་ཨིན་པས།
མ་གཞི་ སྤྱིར་བཏང་མི་རློབས་ཡོངས་བསྡོམས་ལས་ ལཱ་གཡོག་མེད་མིའི་ ཚད་གཞི་དེ་ སྤྱི་ལོ་༢༠༠༩ ལུ་ མི་རློབས་ཡོངས་བསྡོམས་༦༧༩,༧༠༠ དེ་ཅིག་ཡོད་མིའི་ནང་ལས་ ལཱ་གཡོག་མེད་མི་༡༢,༩༠༠ དེ་ཅིག་ཡོད་མིའི་གྲངས་སུ་ ན་གཞོན་ལཱ་གཡོག་མེད་མི་༩༠༠༠ དེ་ཅིག་ སྡོད་ཡོདཔ་ད་ སྤྱི་ལོ་༢༠༡༠ ལུ་ མི་རློབས་ཡོངས་བསྡོམས་༦༩༦,༥༠༠ ལུ་ ཡར་སེང་སོང་ཡོད་མི་ལས་ ལཱ་གཡོག་མེད་མི་ ཡོངས་བསྡོམས་༡༡,༠༠༠ དེ་ཅིག་ལུ་ མར་བབས་སོང་སྟེ་ ན་གཞོན་ལཱ་གཡོག་མེད་མི་ཡང་༥,༡༠༠ དེ་ཅིག་ལུ་ མར་ཕབ་བཏང་ཡོདཔ་སྦེ་བཀོད་ནུག།
སྙན་ཞུ་དང་འཁྲིལཝ་ད་ ན་ཧིང་ མི་རློབས་༧༡༣,༢༠༠ ལུ་ ཡར་སེང་སོང་ཡོད་རུང་ ལཱ་གཡོག་མེད་མི་ ཡོངས་བསྡོམས་༡༠,༥༠༠ དེ་ཅིག་ ཐོན་ཡོད་མི་ལས་ ན་གཞོན་ལཱ་གཡོག་མེད་མི་༤,༨༠༠ དེ་ཅིག་ལུ་ མར་ཕབ་བཏང་ཡོདཔ་ཨིན་པས།
འདས་པའི་ལོ་༣ གྱི་ ནང་འཁོད་ལུ་ སྤྱིར་བཏང་མི་རློབས་ཡོངས་བསྡོམས་ལས་ ལཱ་གཡོག་མེད་མིའི་ ཚད་གཞི་དེ་ སྤྱི་ལོ་༢༠༠༩ ལུ་ བརྒྱ་ཆ་༤ ཡོད་མི་ལས་ དུས་ཅི་བརྒྱ་ཆ་༡.༩ ལུ་ མར་ཕབ་རྐྱབ་ཚུགས་ཡོདཔ་ཨིན་པས།
དེ་འབདཝ་ད་ སྤྱིར་བཏང་མི་རློབས་ལས་ ལཱ་གཡོག་མེད་མིའི་ ཚད་གཞི་དེ་ བརྒྱ་ཆ་༢.༡ ཨིན་མི་དང་ཕྱདཔ་ད་ ན་གཞོན་ལཱ་གཡོག་མེད་མི་གི་ ཚད་གཞི་དེ་ བརྒྱ་ཆ་༧.༣ ཨིནམ་ལས་ འཛམ་གླིང་རྒྱལ་ཁབ་གཞན་ཚུ་དང་ ཅོག་འཐདཔ་སྦེ་ འབྲུག་ལུ་ཡང་ ལོ་བསྟར་བཞིན་དུ་ མི་རློབས་ཡར་སེང་དང་བསྟུན་ ན་གཞོན་ཤེས་ཡོན་མཐར་འཁྱོར་མི་ཡང་ མང་སུ་ཐོན་ནི་དེ་གིས་ ན་གཞོན་ཚུ་ལུ་ ལཱ་གཡོག་སྤྲོད་ནི་དེ་ དོ་འགྲན་ཅན་ཅིག་སྦེ་ ར་ གནས་ཡོད་པའི་ གསལ་སྟོན་འབདཝ་ཨིན་པའི་གནས་ཚུལ།


text:
Jan 16, 2017
༉ ཁ་ཙ་ ཕུན་ཚོགས་གླིང་ལུ་ འགོ་འདྲེན་འཐབ་མི་ ས་གནས་གཞུང་གི་ ཁྲི་འཛིན་ཚུ་གི་ ཞལ་འཛོམས་ཐེངས་༩ པ་ འགོ་བཙུགས་པའི་སྐབས་ དང་པ་ར་ རྒྱལ་ཁབ་ནང་འཁོད་ཀྱི་ རྒཔོ་༢༠༥ གིས་ རྒེད་འོག་བཀོལ་སྤྱོད་སྣུམ་འཁོར་ཚུ་ ཐོབ་ཡོདཔ་ཨིན་པས། ཞལ་འཛོམས་འགོ་འབྱེད་སྐབས་ བློན་ཆེན་ཚེ་རིང་སྟོབས་རྒྱས་མཆོག་གིས་ གསུངས་མིའི་ནང་ ས་གནས་གཞུང་དང་ དབང་ཚད་ཕྱིར་སྤེལ་ དེ་ལས་ མི་སེར་ཚུ་གི་ དགོས་མཁོ་ལུ་ལྟཝ་ད་ རྒེད་འོག་རེ་ལུ་ བཀོལ་སྤྱོད་སྣུམ་འཁོར་རེ་དགོཔ་ ངེས་བདེན་འདུག་ཟེར་ཨིན་པས། བློན་ཆེན་གྱིས་འབད་བ་ཅིན་ ལོ་ལྔའི་འཆར་གཞི་༡༠ པའི་ནང་ གཞུང་འཁོར་༦༨༨ དང་ འཆར་གཞི་༡༡ པའི་ནང་ གཞུང་འཁོར་༣༣༦ མཁོ་སྒྲུབ་འབད་ཡོད་རུང་ ས་གནས་གཞུང་གི་ ཡིག་ཚང་ཚུ་ལུ་ སྣུམ་འཁོར་མཁོ་སྤྲོད་མ་འབད་བས་ཟེར་ཨིན་པས། བཀོལ་སྤྱོད་སྣུམ་འཁོར་གྱི་སྐོར་ལས་ མི་ཚུ་གིས་ སྐྱོན་བརྗོད་འབད་ཡོད་པའི་སྐོར་ལས་ བློན་ཆེན་གྱིས་ རྒཔོ་ཚུ་ལུ་ གསུངས་པའི་ཁར་ སྣུམ་འཁོར་གྱི་ ལྡེ་མིག་བུ་ཚུ་ རྒཔོ་ཆ་ཁྱབ་ཀྱི་ལག་པར་ མ་ཐོབ་ལས་ར་ མི་ཚུ་གིས་ ཁ་བཏང་མི་ཡོདཔ་ལས་ སྐྱོན་བརྗོད་དང་ ཉོགས་བཤད་མེདཔ་བཟོ་ནི་དེ་ ཁྱེད་ཆ་ཁྱབ་ཀྱི་ འགན་ཁུར་ཨིན་ཟེར་གསུངས་ནུག། བཀོལ་སྤྱོད་སྣུམ་འཁོར་ཚུ་གི་ རྒྱུན་སྐྱོང་ཟད་འགྲོ་དང་ མར་ཁུ་ ཐོ་བཀོད་ ཡིག་ཆ་བསྐྱར་གསོ་ དེ་ལས་ [... Read More]
Jan 16, 2017
༉ འཕྲལ་ཁམས་ཅིག་ཁར་ ལྷུན་རྩེ་རྫོང་ཁག་འོག་གི་ མཁོ་མ་རྒཔོ་ སྲིད་ཐར་ཚེ་རིང་གིས་ རྒེད་འོག་ནང་ སོ་ནམ་ཞིང་ལམ་ སེལ་ནིའི་དོན་ལུ་ གས་རྫས་ལག་ལེན་འཐབ་པའི་སྐབས་ མི་༢ ལུ་ རྨ་སྐྱོན་བྱུང་མི་དེ་གིས་ ས་གནས་གཞུང་གི་ འགོ་ཁྲིདཔ་ཚུ་ལུ་ དྲན་གསལ་འབད་ཡོདཔ་ཨིན་པས། ས་གནས་གཞུང་གི་ འགོ་ཁྲིདཔ་མང་ཤོས་ཅིག་ གསརཔ་ཨིན་པའི་ཁར་ ཧེ་མ་ ཉམས་མྱོང་མེད་མི་ཚུ་ཨིནམ་ལས་ མང་ཤོས་ཅིག་གིས་ གས་རྫས་ལག་ལེན་དང་འབྲེལ་བའི་ ཁྲིམས་ལུགས་ཚུ་ མི་ཤེས་དོ་ཡོདཔ་ཨིན་པས། རྒཔོ་སྲིད་ཐར་ཚེ་རིང་དེ་ ན་ཧིང་ སྤྱི་ཟླ་༩ པའི་ནང་ མཁོ་མ་རྒཔོ་སྦེ་ ཐེངས་༢ པ་ བཙག་འཐུ་འབད་ཡོདཔ་ད་ ཁོ་གིས་ སླབ་དོ་བཟུམ་འབད་བ་ཅིན་ མཁོ་མ་གདུང་གི་དོན་ལུ་ སེལ་བའི་བསྒང་ཡོད་མི་ སོ་ནམ་ཞིང་ལམ་གྱི་དོན་ལུ་ ལམ་ལུགས་དང་འཁྲིལ་ གས་རྫས་མཁོ་སྒྲུབ་འབད་ཡོད་པའི་ ལྷག་ལུས་ཚུ་ རྒེད་འོག་ནང་ བཞག་ཅི་ཟེར་ཨིན་པས། རྒཔོ་གིས་ འདས་པའི་དྲི་བཀོད་སྐབས་ རྒེད་འོག་བདག་སྐྱོང་གིས་ གས་རྫས་ལྷག་ལུས་ཚུ་ མི་སྡེའི་ཕན་ཐབས་ལུ་ ལག་ལེན་འཐབ་མ་ཆོག་པའི་ ཁྲིམས་ལུགས་ཡོད་པའི་སྐོར་ལས་ མ་ཤེས་ཟེར་ཨིན་པས། ཁོ་གིས་འབད་བ་ཅིན་ ཁོ་ར་རྒཔོ་སྦེ་ སྡོད་པའི་རིང་ མི་ག་གིས་ཡང་ རྒེད་འོག་གི་གནས་ཚད་ནང་ གས་རྫས་ལྷག་ལུས་ཚུ་ ལག་ལེན་འཐབ་མ་ཆོག་པའི་སྐོར་ལས་ གོ་བརྡ་སྤྲོད་པར་ མ་འོང་ཟེར་ཨིནམ་ད་ རྒཔོ་གཞན་ཚུ་གིས་ཡང་ [... Read More]
Jan 16, 2017
༉ འབྲུག་རྒྱལ་ཁབ་ ས་ཁ་མཐོ་ས་གུ་ ཆགས་ཡོད་པའི་ཁར་ རང་བཞིན་གནས་སྟངས་ ལེགས་ཤོམ་ཡོདཔ་ལས་ ལུས་རྩལ་དོན་ལུ་ འོས་འབབ་འདུག་ཟེར་ཨིན་པས། དེ་ཡང་ ཁ་ཙ་ ཇ་པཱན་ལས་ཨིན་མི་ རྒྱལ་སྤྱི་ཨོ་ལོམ་པིག་ཚོགས་པའི་ ལུས་རྩལ་ཚོགས་སྡེའི་ཁྲི་འཛིན་ ནའུ་ཀོ་ཏའི་ཀ་ཤི་གིས་ ད་རེས་ནངས་པ་ ཐིམ་ཕུག་ལུ་སྦེ་ གནམ་དགུན་གྱི་ ལུས་རྩལ་སྦྱང་བ་འབད་བའི་བསྒང་ཡོད་མི་ ན་གཞོན་ཚུ་ལུ་ བཤད་ཅི། མོ་གིས་འབད་བ་ཅིན་ བང་རྒྱུག་གི་ ལུས་རྩལ་འབདཝ་ད་ རླུང་མ་དེ་ བསིལ་དྲོད་དང་ལྡན་ཏོག་ཏོ་དགོཔ་ལས་ ན་གཞོན་ཚུ་གིས་ བང་རྒྱུག་ནིའི་རིགས་ ག་ཅི་ནང་འབད་རུང་ འབད་ཚུགས་ནི་མས་ཟེར་ཨིན་པས། སྤྱི་ལོ་༢༠༠༠ ལུ་ སིཌ་ནི་ལུ་སྦེ་ ཨོ་ལོམ་པིག་རྩེད་རིགས་འགྲན་བསྡུར་ནང་ ཨམ་སྲུའི་ བང་རྒྱུག་ནང་ མོ་གིས་ དྲག་ཤོས་ཐོན་ཏེ་ གསེར་གྱི་རྟགས་མ་ཐོབ་པའི་ཤུལ་ལས་ ཁྱད་འཕགས་ཀྱི་ གཟེངས་བསྟོད་རྟགས་མ་ཅིག་ཡང་ ཐོབ་ནུག། མ་གཞི་ མོ་ར་ ཇ་པཱན་ ཊོ་ཀེ་འོ་རྒྱང་བསྒྲགས་ལས་ཁང་ནང་ རྩེད་རིགས་ཀྱི་ གནས་ཚུལ་བསྡུ་ལེན་པ་སྦེ་ ལཱ་འབད་དོ་ཡོདཔ་ད་ མོ་གིས་ ཇ་པཱན་རྒྱལ་ཁབ་ཀྱིས་ མ་དོ་བར་ གོང་འཕེལ་འགྱོ་བའི་ རྒྱལ་ཁབ་གཞན་ཚུ་ནང་ཡང་ རྩེད་རིགས་ཡར་དྲག་གཏང་ནི་ལུ་ བརྩོན་ཤུགས་བསྐྱེད་དོ་ཡོདཔ་ཨིན་པས། མོ་གིས་འབད་བ་ཅིན་ ད་རེས་ ན་གཞོན་ཚུ་གིས་ ལུས་རྩལ་གྱི་ སྦྱང་བ་འབད་མི་ལུ་ལྟཝ་ད་ [... Read More]
Jan 16, 2017
༉ བསམ་རྩེ་ཁྲོམ་ ཡར་རྒྱས་གཏང་ནིའི་དོན་ལུ་ བཟོ་སྐྲུན་ཚུ་འབད་དོ་ཡོད་རུང་ ད་ལྟོ་ སྒྲིང་ཁྱིམ་༢ ལས་བརྒལ་ རྐྱབ་མ་ཚར་བར་ ཡོདཔ་ཨིན་པས། བསམ་རྩེ་ཁྲོམ་སྡེ་གིས་ སའི་ཇོ་བདག་ཚུ་ལུ་ བཟོ་སྐྲུན་གྱི་ལཱ་ཚུ་ གང་མགྱོགས་འབད་དགོཔ་སྦེ་ སླབ་ཡོདཔ་མ་ཚད་ ཇོ་བདག་ཚུ་གིས་ རང་སོའི་སྒྲིང་ཁྱིམ་ཚུ་ བཟོ་སྐྲུན་འབད་མ་ཚར་བའི་ཧེ་མར་ ཁྱིམ་གྱི་སྦུག་ནང་ལས་ཕར་ མི་འགྱོ་སའི་ ས་གོ་ཚུ་ བཟོ་མ་ཆོགཔ་སྦེ་ སླབ་ཡོདཔ་ཨིན་པས། ཁྲོམ་སྡེའི་ བཟོ་རིག་འགོ་དཔོན་ བསྟན་འཛིན་འབྲུག་པ་གིས་ སླབ་མིའི་ནང་ ད་ལྟོ་ཚུན་ སྒྲིང་ཁྱིམ་རྐྱབ་ནིའི་དོན་ལུ་ མི་ངོམ་༣ གྱིས་མ་གཏོགས་ གཞན་ཚུ་ལས་ ཡིག་ཆ་མ་ལྷོད་ཟེར་ཨིནམ་ད་ ཡིག་ཆ་ཚུ་ ཆ་འཇོག་འགྲུབ་ནིའི་དོན་ལས་ ཞབས་ཏོག་ལྷན་ཁག་ལུ་ བཏང་ཡི་ཟེར་ཨིན་པས། ཁོ་གིས་འབད་བ་ཅིན་ སའི་ཇོ་བདག་ཚུ་ལུ་ སྟབས་མ་བདེཝ་ཚུ་ཡོདཔ་ལས་ བང་བཙོང་སྟེ་ སྒྲིང་ཁྱིམ་རྐྱབ་ཟེར་ སླབ་དགོ་པའི་ ས་གོ་ཅིག་ མ་མཐོང་ཟེར་ཨིནམ་ད་ ས་ཚན་༣༧ ལུ་ ཁྱིམ་རྐྱབ་ནིའི་དོན་ལས་ གནང་བ་བྱིན་ཏེ་ ཡོདཔ་ཨིན་པས། འཕྲལ་ཁམས་ཅིག་ཁར་ ཁྲོམ་སྡེ་ཡིག་ཚང་གིས་ བཙོག་གཡུར་བཟོ་སྐྲུན་འབད་ནིའི་ རིན་བསྡུར་ཚུ་ཡང་ འབད་ཡོདཔ་ད་ ལས་སྣ་གཞན་ཚུ་ ད་ལྟོ་ འབད་བའི་བསྒང་ཡོདཔ་ཨིན་པས། བསམ་རྩེ་ཁྲོམ་དེ་ སྤྱི་ལོ་༡༩༦༠ ལུ་ [... Read More]
Jan 16, 2017
༉ དུས་ཡུན་ཟླ་ངོ་༡༥ དེ་ཅིག་གི་རྒྱབ་ལས་ ས་ཁ་མཐོ་སའི་ས་གནས་ ལ་ཡ་གི་ ཉེ་འདབས་ལུ་ སྣུམ་འཁོར་ཚུ་ མཐོང་གསལ་འབྱུང་ནི་ཨིན་པས། དེ་ཡང་ མགར་ས་ལས་ ལ་ཡ་ལུ་ ཞིང་ལམ་ཀི་ལོ་མི་ཊར་༦ སེལ་མ་ཚར་བར་ ལུས་ཡོད་མི་དེ་ འཕྲལ་ཁམས་ཅིག་ཁར་ ལཱ་འགོ་བཙུགས་ཡོདཔ་བཞིན་དུ་ དུས་ཡུན་ཟླ་ངོ་༡༥ གི་ ནང་འཁོད་ལུ་ སེལ་ཚུགས་པའི་ རེ་བ་ཡོདཔ་ཨིན་པས། དེ་འབདཝ་ད་ གནམ་གཤིས་གནས་སྟངས་ཀྱིས་ བར་ཆད་མ་རྐྱབ་པ་ཅིན་རྐྱངམ་ཅིག་ དུས་ཡུན་དེ་གི་ ནང་འཁོད་ལུ་ སེལ་ཚར་ནི་ཨིན་པས། ཀི་ལོ་མི་ཊར་༢༦ འབད་མི་ ཞིང་ལམ་དེ་ མཐོང་ཇོ་ཁ་ཟེར་སར་ཚུན་ སེལ་ཡོདཔ་ད་ མཐོང་ཇོ་ཁ་དེ་ མགར་ས་ལས་ ལ་ཡ་ལུ་ ལམ་འགྲུལ་འབད་མི་ཚུ་ ཞག་དང་པ་སྡོད་སའི་ས་གནས་ ཀོའི་ན་ལས་ དུས་ཡུན་ཆུ་ཚོད་༡ དེ་ཅིག་ ལམ་འགྱོ་དགོ་པའི་ས་ཁར་ཨིན་པས། ཞིང་ལམ་དེ་ སྟོང་ཆུ་བྲག་ཚུན་ཚོད་ སེལ་ནི་ཨིནམ་ལས་ དེ་ཁ་ལས་ ལ་ཡ་ལུ་ དུས་ཡུན་ཆུ་ཚོད་༤ དེ་ཅིག་ ལམ་འགྱོ་དགོཔ་ཨིན་པས། མ་དངུལ་ས་ཡ་༧༠ འབད་མི་ ཞིང་ལམ་དེ་ སྤྱི་ལོ་༢༠༡༢ ལུ་ ལོ་ཕྱེད་བསྐྱར་ཞིབ་ཞལ་འཛོམས་ནང་ བློན་ཆེན་བགྲེསཔ་གིས་ གནང་བ་གྲུབ་པའི་ཤུལ་ལས་ རྩིས་ལོ་༢༠༡༢-༡༣ ལུ་སེལ་ནི་ འགོ་བཙུགས་ཡོདཔ་ད་ [... Read More]
Jan 16, 2017
༉ པདྨ་དགའ་ཚལ་ གདུང་མིན་དང་ ནོར་བུ་སྒང་རྒེད་འོག་ལྟེ་བའི་ འཁོར་ལམ་ཚུ་ རྩི་ནག་བཏང་སྟེ་ ལོ་མ་ལངམ་ལས་ར་ མེདཔ་ཐལ་མི་དེ་ ཚ་གྱང་ལང་དགོ་པའི་ གཞི་གནད་ཅིག་ཨིན་མས་ཟེར་ བློན་ཆེན་ཚེ་རིང་སྟོབས་རྒྱས་མཆོག་གིས་ གསུངས་ཡི། ནོར་བུ་སྒང་རྒེད་འོག་གི་ མི་སེར་ཚུ་ལུ་ བློན་ཆེན་མཆོག་གིས་ གསུངས་མིའི་ནང་ གྲོང་གསེབ་ཀྱི་མི་སེར་ཚུ་ གོང་འཕེལ་གཏང་ནི་ལུ་དམིགས་ཏེ་ གཞུང་གིས་ གློག་མེ་དང་ གློག་ཐག་ར་བ་ སོ་ནམ་ཚོང་ཁང་ སྒོ་ནོར་ སོ་ནམ་རྒྱ་བསྐྱེད་ལས་རོགསཔ་ དངུལ་ཁང་ དེ་ལས་ གྲོང་གསེབ་ཚོང་ལས་གོང་འཕེལ་ལས་འཛིན་ཚུ་ གཞི་བཙུགས་གནང་བའི་ཁར་ ངེས་པར་དུ་མཁོ་བའི་ རྒེད་འོག་ལྟེ་བའི་འཁོར་ལམ་ཚུ་ཡང་ རྩི་ནག་བཏང་བྱིན་དོ་ཟེར་ཨིན་པས། གདུང་མིན་ལས་ དུ་རུང་བའི་ཚུན་ རྒེད་འོག་ལྟེ་བའི་ འཁོར་ལམ་གསརཔ་བཏོན་མི་དང་ ངང་ལམ་དྲུང་ཁག་ལས་ ནོར་བུ་སྒང་རྒེད་འོག་ཚུན་གྱི་ འཁོར་ལམ་རྩི་ནག་བཏང་སྟེ་ ལོ་༡ ཡང་ མ་ལངམ་ལས་ མེདཔ་ཐལ་མི་དེ་ ཁག་འབགཔ་དང་ ལམ་སེལ་ལས་ཁུངས་ཀྱིས་ འཐུས་ཤོར་ཡོདཔ་ཨིན་ན་ ཡང་ཅིན་ སྣུམ་འཁོར་ཊཱག་ཚུ་གིས་ ཚད་ལས་བརྒལ་བའི་ དོ་འབགཔ་ཡོདཔ་ཨིན་ན་ དེའི་སྐོར་ལས་ ཞབས་ཏོག་བློན་པོ་གིས་ ལམ་སེལ་ལས་ཁུངས་དང་གཅིག་ཁར་ ཞིབ་དཔྱད་འབད་དགོཔ་སྦེ་ བློན་ཆེན་གྱིས་ བཀའ་གནང་ཡི། པཱན་སྦང་དང་ ངང་ལམ་དྲུང་ཁག་གི་ འཁོར་ལམ་དང་ བདེན་མཆིས་དང་ གདུང་མིན་བར་ནའི་ [... Read More]
Jan 16, 2017
༉ འཁོར་ལམ་གྱི་ མཐུད་སྦྲེལ་ཡོད་མི་ རྫོང་ཁག་༢༠ འི་རྒེད་འོག་༢༠༥ གི་རྒཔོ་ཚུ་ སྤྱི་ཟླ་༡ པའི་ཚེས་༡༩ ལས་ རང་སོའི་རྒེད་འོག་ནང་ ལོག་འགྱོཝ་ད་ དགའ་འཛུམ་དང་བཅསཔ་སྦེ་ འགྱོ་ནི་ཨིན་མས། དེ་ཡང་ ཁ་ཙ་ ཕུན་ཚོགས་གླིང་ལུ་ ས་གནས་གཞུང་གི་ ཁྲི་འཛིན་ཚུ་གི་ ཞལ་འཛོམས་ཐེངས་༩ པ་ འགོ་འབྱེད་འབདཝ་དང་འབྲེལ་ བློན་ཆེན་ཚེ་རིང་སྟོབས་རྒྱས་མཆོག་གིས་ རྒཔོ་ཚུ་ལུ་ བཀོལ་སྤྱོད་སྣུམ་འཁོར་བོ་ལེ་རོ་རེ་ རྩིས་སྤྲོད་གནང་ཡོདཔ་བཞིན་དུ་ ཞལ་འཛོམས་མཇུག་བསྡུ་བའི་ཤུལ་ལུ་ རྒཔོ་ཚུ་རང་སོའི་ས་གོ་ནང་ ལོག་འགྱོ་བའི་སྐབས་ བཀོལ་སྤྱོད་སྣུམ་འཁོར་དེ་ཚུ་ ཁོང་རའི་སྒྲིག་གཡོག་གི་ གཞུང་འཁོར་སྦེ་ བདའ་འགྱོ་ནི་ཨིན་མས། འདི་བཟུམ་མའི་ མཐུན་རྐྱེན་ཐོབ་མི་ལུ་བརྟེན་ ས་གནས་གཞུང་གི་ འཐུས་མི་ཚུ་ལུ་ དཔའ་ཉམས་བསྐྱེད་དགོ་པའི་ འོས་ཁུངས་སྦོམ་ཡོད་མི་དེ་ཡང་ དམངས་གཙོའི་རིང་ལུགས་ནང་ ང་བཅས་ཀྱི་ ས་གནས་གཞུང་ཚུ་ གཞུང་གི་གནས་རིམ་ དམའ་ཤོས་ཨིན་རུང་ མི་སེར་ཚུ་དང་ ཐག་ཉེ་ཤོས་དང་ འབྲེལ་བ་དམ་ཟབ་འཐབ་ས་ཅིག་ཨིནམ་ལས་ གཞུང་གི་གནས་རིམ་ གལ་ཆེ་ཤོས་ཅིག་འབད་ནི་དེ་གིས་ཨིན། བཀོལ་སྤྱོད་སྣུམ་འཁོར་ལུ་བརྟེན་ རྒེད་འོག་བདག་སྐྱོང་དང་འབྲེལ་བའི་ ལས་སྣ་ཚུ་ དུས་ཚོད་ཁར་ ཕན་ནུས་ཅན་སྦེ་ འབད་ཚུགས་ནི་དང་ རྫོང་ཁག་ལྟེ་བ་ནང་ གློ་བུར་དུ་ འགྱོ་དགོཔ་འཐོན་རུང་ དེ་འཕྲོ་ལས་ འགྱོ་ཚུགས་ནི་ཨིན་མས། དེ་གིས་མ་དོ་བར་ [... Read More]
Jan 16, 2017
༉ དགེ་ལེགས་ཕུག་ ཤེ་ཏི་ཁ་རི་ལུ་ ཆུ་རུད་བཀག་ནིའི་དོན་ལས་ ཆུ་བྱག་རྐྱབ་ནིའི་ལཱ་ཚུ་ ཤུལ་མའི་ བདུན་ཕྲག་ནང་ལས་ འགོ་བཙུགས་ནི་ཨིན་པས། དེ་ཡང་ ཤེ་ཏི་ཁ་རི་ལུ་ ལོ་བསྟར་བཞིན་དུ་ ཆུ་རུད་ཐོན་མི་དེ་གིས་ སྣུམ་འཁོར་ལམ་ མེདཔ་བཏངམ་མ་ཚད་ ན་ཧིང་གི་ལོ་ནང་ ཟམ་ཆུང་ཀུ་ཅིག་ཡོད་མི་དེ་ཡང་ ཆུ་རུད་ཀྱིས་ འཕྱགས་བདའ་ཡོདཔ་ཨིན་པས། དགེ་ལེགས་ཕུག་དྲུང་ཁག་གི་ བཟོ་རིག་འགོ་དཔོན་ ཀུན་ལེགས་ཀྱིས་ བཤད་དོ་བཟུམ་འབད་བ་ཅིན་ ཆུ་བྱག་རྐྱབ་ནིའི་དོན་ལུ་ རིན་བསྡུར་གྱི་ཐོག་ལས་ ཟླཝ་༡ གི་ཧེ་མར་ ལཱ་ཚུ་ བགོ་བཀྲམ་འབད་ཚར་ཏེ་ཡོད་ཟེར་ཨིན་པས། ཁོ་གིས་འབད་བ་ཅིན་ ཆུ་བྱག་རྐྱབ་ནིའི་ལཱ་ཚུ་ གནམ་བྱཱར་མ་ཐོནམ་ལས་ མཇུག་བསྡུ་ཚུགས་པའི་ རེ་བ་ཡོད་ཟེར་ཨིན་པས། ས་གནས་ཀྱི་ མི་སེར་ཚུ་གིས་ སླབ་དོ་བཟུམ་འབད་བ་ཅིན་ ཆུ་རུད་བཀག་ནིའི་ལཱ་ཚུ་ འགོ་བཙུགས་ནི་ཨིན་ཟེར་ གོ་ཡོདཔ་ཨིན་རུང་ ད་ལྟོ་ཡང་ ལཱ་ཚུ་ འགོ་མ་བཙུགས་པར་ཡོདཔ་ལས་ དུས་ཚོད་ཁར་ ག་དེ་སྦེ་ མཇུག་བསྡུ་ཚུགས་འོང་ག་ ཚ་གྱང་ལངམ་མས་ཟེར་ཨིན་པས། དགེ་ལེགས་ཕུག་གི་ རྒཔོ་ ཨྱོན་དབང་ཕྱུག་གིས་ བཤད་མིའི་ནང་ ཆུ་བྱག་རྐྱབ་ནིའི་ལཱ་ཚུ་ འཆར་གཞི་དང་འཁྲིལ་ཏེ་ བགོ་བཀྲམ་འབད་ཡོདཔ་ལས་ མི་སེར་ཚུ་ ཚ་གྱང་ལང་དགོཔ་མེད་ཟེར་ཨིན་པས། ཁོ་གིས་འབད་བ་ཅིན་ ལཱ་དེ་ ཁག་འབགཔ་༡ ལུ་ སྤྲོད་སྤྲོདཔ་ཨིན་པ་ཅིན་ [... Read More]
Jan 15, 2017
༉ ན་ཧིང་ སྤྱི་ཟླ་༤ པ་དེ་ཅིག་ཁར་ འབྲུག་པའི་ཕོ་སྐྱེས་ཅིག་ བེང་ཀོག་ལུ་ སྨྱོ་རྫས་ནག་ཚོང་འཐབ་ནིའི་ དཔའ་བཅམ་པའི་སྐབས་ ཤི་རྐྱེན་བྱུང་ཡོད་པའི་གནད་དོན་ནང་ འབྲེལ་བ་ཡོད་པའི་ འབྲུག་མི་༤ གི་རྩོད་བཤེར་ཐོག་ ཆེ་མཐོའི་ཁྲིམས་འདུན་གྱིས་ སྙན་གསན་ཚུ་ ཧ་ལམ་ མཇུག་བསྡུ་ཡོདཔ་ཨིན་པས། ཆེ་མཐོ་ཁྲིམས་འདུན་གྱི་ དྲང་དཔོན་གྱིས་ བཤད་དོ་བཟུམ་འབད་བ་ཅིན་ གནད་དོན་དེ་ནང་ འབྲེལ་བ་ཡོད་མི་ ཨམ་སྲུ་༢ དང་ ཕོ་སྐྱེས་༢ ལུ་ འབྲུག་གི་ཉེས་འགེལ་ཁྲིམས་དེབ་ཀྱི་ དོན་ཚན་༡༤༠ པའི་ དོན་ཚན་དང་པ་དང་འཁྲིལ་ དབྱེ་རིམ་དང་པའི་ ཉེས་ཁྲིམས་སྨིན་དགོ་པའི་ ཉེས་འཛུགས་འབད་དེ་ ཡོད་ཟེར་ཨིན་པས། གནས་ཚུལ་བཤད་མི་ཚུ་དང་འཁྲིལཝ་ད་ རྩོད་བཤེར་དེ་གི་ གྲུབ་འབྲས་སྙན་གསན་ མཇུག་བསྡུ་ཡོདཔ་ལས་ བདེན་དཔྱད་ཀྱི་དོན་ལུ་ ཞིབ་དཔྱད་ལོགས་སུ་ འབད་དགོཔ་ཡོད་ན་མ་གཏོགས་ སྙན་གསན་གཞན་ འབད་དགོཔ་མེད་ཟེར་ཨིན་པས། འབྲུག་གི་ཉེས་འགེལ་ཁྲིམས་དེབ་དང་འཁྲིལཝ་ད་ དབྱེ་རིམ་དང་པའི་ཉེས་ཁྲིམས་དེ་ ཉུང་ཤོས་ལོ་ངོ་༡༥ དང་ ཡང་ཅིན་ ཚེ་བཙོན་སྨིན་དགོཔ་སྦེ་ ཡོདཔ་ཨིན་པས། རྐྱེན་ངན་དེ་ཡང་ ན་ཧིང་ སྤྱི་ཟླ་༤ པའི་ཚེས་༣ ལུ་ བེང་ཀོག་གི་ས་གནས་ ཀོ་ལོང་ ཨོང་ཟེར་སའི་ ས་ཁོངས་ནང་གི་ གཡུར་བ་ནང་ལས་ སྐྱེས་ལོ་༤༦ [... Read More]
Jan 15, 2017
༉ ཁ་ཙ་ དར་དཀར་ནང་ བཀྲིས་སྡིངས་རྒེད་འོག་ནང་ སོ་ནམ་དང་ནགས་ཚལ་བློན་པོ་གིས་ གཟིགས་སྐོར་གནང་པའི་སྐབས་ མི་སེར་ཚུ་གི་ འཚོ་བའི་གནས་སྟངས་ ཡར་དྲག་གཏང་ནིའི་དོན་ལུ་ སོ་ནམ་དང་ སྒོ་ནོར་གྱི་ལཱ་འབད་ནི་དེ་ ཁག་ཆེ་བའི་སྐོར་ལས་ གསལ་བཤད་འབད་ཡི། སོ་ནམ་དང་ནགས་ཚལ་བློན་པོ་ ཡེ་ཤེས་རྡོ་རྗེ་གིས་ བཤད་དོ་བཟུམ་འབད་བ་ཅིན་ མི་སེར་ཚུ་ རང་མགོ་རང་འདྲོངས་སྦེ་ སྡོད་ཐབས་ལུ་ སོ་ནམ་དང་ སྒོ་ནོར་གྱི་ ལཱ་འབད་ནི་ལུ་ བརྩོན་ཤུགས་བསྐྱེད་པ་ཅིན་ ཕན་ཐོགས་སྦོམ་ཡོད་ཟེར་ཨིན་པས། གཞུང་གི་ཁ་ཐུག་ལས་འབད་རུང་ སོ་ནམ་པ་ཚུ་ལུ་ རིན་མེད་སྟོང་པར་སྦེ་ སོན་དང་ སྔོ་ལྗང་གྱིབ་ཤོག་ འཕྲུལ་གླང་པ་ཝར་ཊི་ལར་ དེ་ལས་ སོ་ནམ་གྱི་ལག་ཆས་ཚུ་ བྱིན་དགོ་མི་དེ་ གཙོ་བོ་ར་ མི་སེར་ཚུ་གིས་ སོ་ནམ་གྱི་ ལཱ་ལུ་ བརྩོན་ཤུགས་བསྐྱེད་དེ་ རོགས་ལུ་རེ་མ་དགོ་པར་ རང་གིས་ རང་ལངམ་སྦེ་ བཟོ་ཐབས་ལུ་ ཨིན་ཟེར་ཨིན་པས། དེ་སྦེ་ གཞུང་གི་ཁ་ཐུག་ལས་ རིན་མེད་སྟོང་པར་སྦེ་ བྱིན་དགོ་མི་དེ་ཡང་ ཤུལ་ལས་ སོ་ནམ་གྱི་ ཐོན་སྐྱེད་ཚུ་ གཞུང་དགོ་ནིའི་དོན་ལུ་མེན་པར་ མི་སེར་ཁོང་ར་ལུ་ ཕན་ཐོགས་འབྱུང་ཐབས་ཀྱི་དོན་ལུ་ ཨིན་ཟེར་བཤད་ཅི། གཞུང་གི་ཁ་ཐུག་ལས་ གྲོགས་རམ་གནང་མི་དེ་ མི་སེར་ཚུ་གིས་ ལག་ལེན་ལེགས་ཤོམ་འཐབ་སྟེ་ སོ་ནམ་གྱི་ཐོན་སྐྱེད་ཚུ་ ཡར་དྲག་བཏང་པ་གིས་མ་ཚད་ [... Read More]


text:
གྲོས་བསྡུར་འབད་བའི་སྐབས་ལུ་ གཞུང་གྲྭ་ཚང་གི་ ཡོངས་ཁྱབ་དྲུང་ཆེན་ མགོན་པོ་རྡོ་རྗེ་གིས་ སླབ་མི་དང་འཁྲིལཝ་ད་ དངུལ་ཕོགས་དང་འབྲེལ་བའི་ ཐོབ་ལམ་འཆར་བཀོད་ཟིན་བྲིས་ཅིག་ བཟོ་ཡོད་མི་དེ་ གསལ་བཤད་འབད་ཡི།
དངུལ་ཕོགས་ཀྱི་ཐད་ཁར་ མ་གཞི་ དགེ་རབ་གྲྭ་ཚང་ཁག་གི་ གོ་གནས་ཅན་ཚུ་གིས་མ་ཚད་ དགེ་སློང་ཚུ་ལས་ འགོ་བཟུང་སྟེ་ ཉིན་བསྟར་གྱི་གསུང་ཆོག་དང་ ཟླ་རིམ་གྱི་དུས་མཆོད་ དེ་ལས་ ལོ་བསྟར་གྱི་སྐུ་མཆོད་འབུམ་སྡེ་ཚུ་ མང་ཤོས་ར་ དྲོ་པའི་ཆུ་ཚོད་༣ དང་༤ ལས་ལོང་སྟེ་ གནང་དགོཔ་ལས་བརྟེན་ དངུལ་ཕོགས་ཡར་སེང་རྐྱབ་ནི་དེ་ གནད་དོན་གལ་ཅན་སྦེ་ མཐོང་ཅི་ཟེར་ བླམ་གནས་བརྟན་ཚུ་གིས་ བཤདཔ་ཨིན་པས།
ད་རེས་ཀྱི་གནས་སྟངས་ནང་ དཔེ་འབད་བ་ཅིན་ གྲྭ་ཚང་ནང་ བླམ་གནས་བརྟན་གྱི་འོག་ལས་ར་ རྒྱལ་རིམ་མཐོ་ཤོས་ཨིན་མི་ དབུ་མཛད་ཚུ་ལུ་ ཟླ་རིམ་དངུལ་ཕོགས་ དངུལ་ཀྲམ་༤,༥༠༠ རེ་མ་གཏོགས་མེདཔ་མ་ཚད་ བདག་སྐྱོང་དང་རྩིས་འཛིན་ལ་སོགས་པའི་ནང་ ལཱ་འབད་མི་ཚུ་ལུ་ཡང་ དངུལ་ཕོགས་ལངམ་སྦེ་མེད་ཟེར་ཨིན་པས།
དངུལ་ཕོགས་ཐོབ་ལམ་གྱི་ ཟིན་བྲིས་དང་འཁྲིལ་བ་ཅིན་ དངུལ་ཕོགས་མཐོ་ཤོས་ར་ སྡེ་ཚན་༦ པ་དང་༢ པའི་བར་ན་ དངུལ་ཀྲམ་༨,༨༠༠ ལས་༡༣,༠༠༠ ཚུན་དང་ ཉུང་ཤོས་ར་ སྡེ་ཚན་༡༣ པ་དང་༩ པའི་བར་ན་ དངུལ་ཀྲམ་༣,༠༠༠ དང་༦༤,༠༠༠ གྱི་བར་ན་ བཟོ་ཡོདཔ་ཨིན་པས།
དེ་ལས་ སྡེ་ཚན་༩ པ་ལས་ སྡེ་ཚན་དང་པ་ཚུན་དང་ གྲྭ་ཚང་དགོན་སྡེའི་ལྷན་རྒྱས་དང་ སྐྱབས་རྗེ་རྗེ་མཁན་ཚུན་གྱི་ དངུལ་ཕོགས་རིམ་པ་ཚུ་ བཀོད་ཡོདཔ་ཨིན་རུང་ དེ་ཚུ་ག་ར་ ཟིན་བྲིས་ཨིནམ་ལས་ ཆེ་རིམ་དབང་འཛིན་དང་ འབྲེལ་ཡོད་གྲོས་ཚོགས་ཚུ་ནང་ གཟིགས་ཞིབ་དང་ སྙན་ཞུ་ཕུལ་ཞིནམ་ལས་ རིམ་གྱིས་ཆ་འཇོག་འབྲུབ་པ་ཅིན་རྐྱངམ་གཅིག་ ལག་ལེན་འཐབ་ཚུགས་ནི་ཨིན་པས།
རབ་སྡེའི་བླམ་གནས་བརྟན་ཚུ་གིས་ ཟིན་བྲིས་དེ་ལུ་ ངོས་ལེན་འབད་ཡོདཔ་ཨིན་རུང་ ཟིན་བྲིས་དེ་ རིམ་པ་བཞིན་དུ་ གྲྭ་ཚང་ནང་འཁོད་དང་ གཞན་འབྲེལ་ཡོད་དབང་འཛིན་ཚུ་ལུ་ གཟིགས་ཞིབ་ཕུལ་ཞིནམ་ལས་ དེ་དང་བསྟུན་ཏེ་ ངོས་ལེན་དང་ རྒྱབ་སྐྱོར་འཐོབ་པ་ཅིན་ ཆ་འཇོག་འབད་ཚུགས་ནི་ཨིན་རུང་ མ་དངུལ་དེ་ གཞན་ལས་འོང་དགོཔ་ཨིན་པས།
ཞལ་འཛོམས་འགོ་འབྱེད་སྐབས་ རྡོ་རྗེ་སླབ་དཔོན་མཆོག་གིས་ཡང་ མ་གཞི་ གྲྭ་ཚང་གི་ ལཱ་འགན་ཚུ་ དཀའ་ངལ་ཅན་ཡོདཔ་ལས་ དངུལ་ཕོགས་དུམ་གྲ་ཅིག་ སེང་ནི་གི་འོས་འབབ་ཡོད་རུང་ དེ་འཕྲོ་ལས་ འཐོབ་ཚུགས་པར་ ལཱ་ཁག་ཡོད་ཟེར་གསུངས་ཡི།
བླམ་གནས་བརྟན་ཚུ་གི་ ཡོངས་ཁྱབ་ཞལ་འཛོམས་དེ་ ཐིམ་ཕུ་བཀྲིས་ཆོས་རྫོང་ནང་ འཕྲལ་ཁམས་ཅིག་ཁར་ རྒྱ་གར་ལུ་ ཆུ་རུད་ཀྱི་རྐྱེན་ངན་ནང་ ཉམས་རྒུད་བྱུང་མི་ཚུ་གི་དོན་ལུ་ དཀར་མེ་སྟོང་མཆོད་ཕུལ་ཐོག་ལས་ བཟང་སྤྱོད་སྨོན་ལམ་བཏང་སྟེ་ མཇུག་བསྡུ་ཡོདཔ་ཨིན་པའི་གནས་ཚུལ།


text:
འདེམས་ངོ་༧ པོ་ཆ་ར་ འབྲུག་མཉམ་རུབ་ཚོགས་པ་ལས་ བཙུགས་ཡོདཔ་ད་ དེ་ཡང་ བཀྲ་ཤིས་སྒང་གི་ བཀང་ལུང་-བསམ་མཁར་ -ཨུ་མཛོ་རོང་དང་ ར་ལྡི་-སག་སྟེང་འདེམས་ཁོངས་ མོང་སྒར་-ཁྲིམས་ཤིང་འདེམས་ཁོངས་ གཞལམ་སྒང་གི་འདེམས་ཁོངས་༢ ཆ་ར་ དེ་ལས་ བསམ་གྲུབ་ལྗོངས་མཁར་གྱི་ ཇོ་མོ་གཙང་ཁ་-མར་ཚ་ལ་འདེམས་ཁོངས་ཀྱི་ འདེམས་ངོ་ཚུ་ ཚབ་བཙུགས་འབད་ཡོདཔ་ཨིན་པས།
བཀང་ལུང་-བསམ་མཁར་-ཨུ་མཛོ་རོང་གི་ མི་སེར་དམངས་གཙོ་ཚོགས་པའི་འདེམས་ངོ་ རྡོ་རྗེ་འབྲུག་པ་གི་ཚབ་སྦེ་ འབྲུག་མཉམ་རུབ་ཚོགས་པའི་འདེམས་ངོ་ རྡོ་རྗེ་དབང་ཕྱུག་ བཙུགས་ཡོདཔ་ད་ ར་ལྡི་-སག་སྟེང་གི་འདེམས་ངོ་དེ་ ཀུན་ལེགས་རྡོ་རྗེ་བཙུགས་ཡོདཔ་ཨིན་པས།
གཞལམ་སྒང་རྫོང་ཁག་གི་ བར་དོ་-ཀྲོང་འདེམས་ཁོངས་ཀྱི་ མི་སེར་དམངས་གཙོ་ཚོགས་པའི་འདེམས་ངོ་ ཤེས་རབ་དབང་འདུས་ཀྱི་ཚབ་སྦེ་ ལས་སྐྱིད་རྡོ་རྗེ་བཙུགས་ཡོདཔ་བཞིན་དུ་ པཱན་སྦང་གི་འདེམས་ངོ་ སངས་རྒྱས་རྡོ་རྗེ་གི་ཚབ་སྦེ་ ཚེ་རིང་བཙུགས་ཡོདཔ་ཨིན་པས།
བསམ་གྲུབ་ལྗོངས་མཁར་རྫོང་ཁག་གི་ ཇོ་མོ་གཙང་ཁ་-མར་ཚ་ལ་འདེམས་ཁོངས་ཀྱི་ ཌོག་ཊར་ བློ་བཟང་རྡོ་རྗེ་གི་ཚབ་སྦེ་ དཔལ་བཟང་བཙུགས་ཡོདཔ་ད་ མོང་སྒར་གྱི་ ཁྲིམས་ཤིང་-མོང་སྒར་འདེམས་ཁོངས་ཀྱི་དོན་ལུ་ འབྲུག་མཉམ་རུབ་ཚོགས་པའི་འདེམས་ངོ་ རྡོ་རྗེ་ཆོས་སྒྲོན་དང་ འཇིགས་མེད་བཟང་པོ་༢ བཙུགས་ཡོདཔ་ཨིན་པས།
ཁྲིམས་ཤིང་འདེམས་ཁོངས་ཀྱི་ མི་སེར་དམངས་གཙོ་ཚོགས་པའི་འདེམས་ངོ་ བསོད་ནམས་དཔལ་འབྱོར་གྱིས་ སླབ་མིའི་ནང་ ཚོགས་པའི་ཁེ་ཕན་ལུ་ལྟ་སྟེ་ ཚོགས་པ་གཞན་གྱི་འདེམས་ངོ་ བཙུགས་མི་དེ་ལུ་ ངོས་ལེན་འབད་ཡི་ཟེར་ཨིན་པས།
འདེམས་ངོ་ཚབ་བཙུགས་འབད་མི་ཚུ་ལུ་ ཚོགས་པ་གིས་ འཐུས་བཟུམ་ཅིག་སྦེ་ ཏི་རུ་བྱིན་ནུག་ཟེར་བའི་ འཐོར་གཏམ་ཁྱབ་སྤེལ་འབད་མི་ལུ་ ཁོ་གིས་ བཤད་དོ་བཟུམ་འབད་བ་ཅིན་ གནད་དོན་འདི་གི་སྐོར་ལས་ ལོ་རྒྱུས་ག་ནི་ཡང་ མེད་ཟེར་ཨིན་པས།
ཨིན་རུང་ ཁོང་གི་གོ་སྐབས་དེ་ གཞན་ལུ་བྱིན་མི་ལུ་བརྟེན་ ཚོགས་པ་གིས་ བལྟ་དགོཔ་འོང་ཟེར་ བཤད་པའི་ཁར་ ཁོ་རའི་ ཚོགས་པ་ལུ་ར་ རྒྱབ་སྐྱོར་འབད་དེ་ སྡོད་འོང་ཟེར་ཨིན་པས།
ཁོ་གིས་ འགོ་ཐོག་བཙག་འཐུ་ནང་ལས་ ཚོགས་རྒྱན་ཉུང་སུ་ཐོབ་སྟེ་འབད་རུང་ སྤྱིར་བཏང་བཙག་འཐུ་ནང་ལས་ རྒྱལ་ཁ་འཐོབ་ནི་དེ་ ངེས་བདེན་ཡོད་ཟེར་ཨིནམ་ད་ དེ་བཟུམ་སྦེ་ མོང་སྒར་འདེམས་ཁོངས་ཀྱི་ སྐལ་བཟང་དབང་མོ་གིས་འབད་བ་ཅིན་ ཚོགས་པ་གིས་ སླབ་མི་དང་འཁྲིལ་ཏེ་ འཇིགས་མེད་བཟང་པོ་ལུ་ གོ་སྐབས་བྱིན་ཡི་ཟེར་ཨིན་པས།
འབྲུག་མཉམ་རུབ་ཚོགས་པའི་འདེམས་ངོ་ འཇིགས་མེད་བཟང་པོ་གིས་ ཚོགས་པ་གཞན་དང་གཅིག་ཁར་ ཐོ་བཀོད་འབད་ནིའི་དོན་ལུ་ ཁོ་ར་གིས་ ཐག་བཅད་དགོ་མི་དེ་ཡང་ ཁོ་གིས་འབད་བ་ཅིན་ ད་རུང་ ལོ་༥ འི་རིང་ གཞུང་གིས་ ག་ཅི་མཛད་ནི་ཨིན་ན་ བལྟ་སྡོད་ནི་གི་ དུས་ཚོད་མེད་ཟེར་ཨིན་པས།
ཁོ་གིས་ འདེམས་ཁོངས་ནང་ལས་ རྒྱལ་ཁ་འཐོབ་ཚུགས་པ་ཅིན་ གཞུང་སྐྱོང་འབད་རུང་ ལྡོག་ཕྱོགས་འབད་རུང་ གོ་སྐབས་འཐོབ་ཚུགས་ནི་མས་ཟེར་ཨིན་པས།
དེ་བཟུམ་སྦེ་ ནོར་བུ་དབང་ཕྱུག་གིས་ ཁོ་རའི་ གོ་སྐབས་དེ་ དམངས་གཙོའི་མཐའ་དོན་འགྲུབ་ནི་ལུ་ཨིནམ་ལས་ ཁོ་གིས་ ཐག་བཅད་ནི་འཇམ་ཤོས་ར་ མི་སེར་དམངས་གཙོ་ཚོགས་པ་ནང་ མ་འཛུལ་བར་སྡོད་ནི་དེ་ཨིན་རུང་ ཚོགས་པ་དེ་དང་གཅིག་ཁར་ དམངས་གཙོ་སྒྲིང་སྒྲིང་བཟོ་ཚུགས་ནི་ཨིནམ་ལས་ ཚོགས་པ་དེ་ནང་ འཛུལ་ཡི་ཟེར་ སླབ་ཨིན་པས།
ཁོ་གིས་ འགོ་ཐོག་བཙག་འཐུ་གི་ གྲུབ་འབྲས་ལུ་ལྟཝ་ད་ འབྲུག་གི་ ཤར་ཕྱོགས་ཀྱི་ལུང་ཕྱོགས་དེ་ འབྲུག་ཕུན་སུམ་ཚོགས་པ་ལུ་ རྒྱབ་སྐྱོར་འབད་མི་དང་ ནུབ་ཕྱོགས་ཀྱི་ལུང་ཕྱོགས་དེ་ མི་སེར་དམངས་གཙོ་ཚོགས་པ་ལུ་འབད་དོ་བཟུམ་མའི་ མཐོང་གསལ་བྱུང་ཡི་ཟེར་ཨིནམ་ད་ ཁོ་གིས་འབད་བ་ཅིན་ ཤར་ཕྱོགས་ཁ་ཐུག་ལས་ རྒྱལ་ཁ་འཐོབ་ཚུགས་པ་ཅིན་ ཚོགས་པ་༢ ཀྱི་བར་ན་ དབྱེ་བ་འདྲན་འདྲ་སྦེ་ བཟོ་ཚུགས་ནི་མས་ཟེར་ སླབ་ཨིན་པས།
མི་སེར་དམངས་གཙོ་ཚོགས་པའི་ ལ་ཡ་-ཁ་སྟོད་འདེམས་ངོ་ དམ་ཆོས་རྡོ་རྗེ་གིས་ སླབ་མིའི་ནང་ འདེམས་ངོ་༧ ཚབ་བཙུགས་འབད་ནི་གི་ གྲོས་ཐག་བཅད་མི་དེ་ཡང་ སྤྱི་ཟླ་༦ པའི་ཚེས་༨ ལུ་ ཚོགས་པའི་གྲོས་འཛོམས་ཅིག་ འཚོགས་པའི་སྐབས་ལུ་ བྱུང་ཡི་ཟེར་ཨིནམ་ད་ དེ་བསྒང་ འདེམས་ངོ་ཚུ་གི་ཁ་ཐུག་ལས་ ངོས་ལེན་ལེགས་ཤོམ་བྱུང་མི་ལུ་བརྟེན་ དཀའ་ངལ་ག་ནི་ཡང་ མ་འཐོན་ཟེར་ཨིན་པས།
མི་སེར་དམངས་གཙོ་ཚོགས་པ་གིས་ འདེམས་ངོ་ཚབ་བཙུགས་འབད་མི་ཚུ་ཡང་ ཤར་ཕྱོགས་ཁ་ཐུག་ལས་ ཚོགས་པ་ལུ་ རྒྱབ་སྐྱོར་འབད་མི་ མང་སུ་ཡོདཔ་བཟོ་ནིའི་དོན་ལུ་ཨིན་རུང་ ཚབ་བཙུགས་འབད་མི་འདེམས་ངོ་ཚུ་ འགོ་ཐོག་བཙག་འཐུའི་སྐབས་ལུ་ ཚོགས་རྒྱན་ཉུང་སུ་ ཐོབ་མི་ཚུ་ཡང་ ཡོདཔ་ཨིན་པས།
དཔེ་འབད་བ་ཅིན་ ཇོ་མོ་གཙང་ཁ་འདེམས་ཁོངས་ཀྱི་ འདེམས་ངོ་གིས་ འགོ་ཐོག་བཙག་འཐུའི་ནང་ ཚོགས་རྒྱན་༡༦༣༧ ཐོབ་ཡོད་རུང་ འབྲུག་མཉམ་རུབ་ཚོགས་པའི་ འདེམས་ངོ་གིས་ ཚོགས་རྒྱན་༦༦༡ ལས་ མ་ཐོབ་ཨིན་པས།
དེ་བཟུམ་སྦེ་ གཞལམ་སྒང་གི་ པཱན་སྦང་འདེམས་ཁོངས་ལས་ མི་སེར་དམངས་གཙོ་ཚོགས་པའི་འདེམས་ངོ་ སངས་རྒྱས་རྡོ་རྗེ་གིས་ འགོ་ཐོག་བཙག་འཐུའི་སྐབས་ལུ་ ཚོགས་རྒྱན་༨༣༩ ཐོབ་མི་དང་ཕྱདཔ་ད་ འབྲུག་མཉམ་རུབ་ཚོགས་པའི་འདེམས་ངོ་ ཚེ་རིང་གིས་ཚོགས་རྒྱན་༦༠༥ ལས་ ཐོབ་མ་ཚུགས་པར་ཡོད་རུང་ ཚབ་བཙུགས་འབད་ཡོདཔ་ཨིན་པས།
མི་སེར་དམངས་གཙོ་ཚོགས་པ་གིས་ ད་རུང་ འདེམས་ངོ་དག་པ་ཅིག་ལུ་ ཚབ་བཙུགས་འབད་ནི་གི་ དཔའ་བཅམ་ཡོད་རུང་ འདེམས་ངོ་ཚུ་གིས་ རྒྱབ་བཤུད་རྐྱབ་མ་བཏུབ་པར་ ལུས་ཡོད་པའི་ལོ་རྒྱུས་ཚུ་ཡང་ ཡོདཔ་ཨིན་པའི་གནས་ཚུལ།


text:
དེ་ཡང་ སྒང་ཟུར་- སྨིན་རྗེ་འདེམས་ཁོངས་ལས་ འབྲུག་ཕུན་སུམ་ཚོགས་པའི་འདེམས་ངོ་ སྐྱེས་ལོ་༦༡ ལང་མི་ ཀརྨ་རང་གྲོལ་དེ་ མི་སེར་མང་ཤོས་ཅིག་གིས་ ཧེ་མ་ལས་ སེམས་ཐག་བཅད་ཡོད་པའི་་འཐུས་མི་ཨིན་ཟེར་ཨིནམ་ད་ ཁ་ཙ་ ཁོ་གིས་ ཚོགས་རྒྱན་བསྡོམས་༢,༣༠༢ ཐོབ་མི་ལས་ འགྲེམ་ཐོག་ཚོགས་རྒྱན་༥༢༨ དང་ འཕྲུལ་ཆས་ཚོགས་རྒྱན་༡,༧༧༤ ཐོབ་ཡོདཔ་ཨིན་པས།
དེ་བཟུམ་སྦེ་ མི་སེར་དམངས་གཙོ་ཚོགས་པའི་འདེམས་ངོ་ སྐྱེས་ལོ་༢༥ ལང་མི་ བློ་བཟང་རྡོ་རྗེ་གིས་ ཚོགས་རྒྱན་བསྡོམས་༡,༦༠༦ ཐོབ་ཡོད་མི་ལས་ འགྲེམ་ཐོག་ཚོགས་རྒྱན་༥༨༡ དང་ འཕྲུལ་ཆས་ཚོགས་རྒྱན་༡༠༢༥ ཐོབ་ཡོད་རུང་ ཚོགས་རྒྱན་༦༩༦ གིས་ ཁྱད་པར་ཞུགས་ཏེ་ བཙག་འཐུ་གྲུབ་མ་ཚུགསཔ་ཨིན་པས།
འཐུས་མིའི་གྲངས་སུ་བཙག་འཐུ་གྲུབ་མི་ ཀརྨ་རང་གྲོལ་གྱིས་ ཀུན་གསལ་ལུ་སླབ་མིའི་ནང་ ཁོ་གི་རེ་བ་ལས་འབད་རུང་ མི་སེར་ཚུ་གིས་ བཙག་འཐུ་གྲུབ་གནང་འོང་མནོ་བའི་རེ་བ་ བསྐྱེད་ཅི་ཟེར་ཨིནམ་ད་ མི་སེར་ཚུ་གིས་ བློ་གཏད་དང་ ཡིད་ཆེས་ཐོག་ལས་ བཙག་འཐུ་གྲུབ་ཚུགས་མི་ལུ་ བཀྲིན་དགའ་ཚོར་ཡོད་ཟེར་ཨིནམ་ད་ གྲུབ་འབྲས་དེ་ མི་སེར་གྱི་གདམ་ཁ་ཨིནམ་ལས་ གུས་ཞབས་ཐོག་ལས་ ཕྱག་ཞུ་འོང་ཟེར་ཨིན་པས།
ཨིན་རུང་ ཁོ་གི་རེ་བ་ལས་འབད་བ་ཅིན་ མི་སེར་ཚུ་གིས་ འབྲུག་ཕུན་སུམ་ཚོགས་པའི་གཞུང་དེ་ གནས་སྟངས་དེ་བཟུམ་ཅིག་ལུ་ ལྷོད་བཅུག་འོང་མནོ་བསམ་མ་བཏང་ཟེར་ཨིནམ་ད་ གྲུབ་འབྲས་དེ་ མི་སེར་ཚུ་གིས་ རེ་འདོད་དང་འཁྲིལ་ཨིནམ་ལས་ ང་བཅས་ཀྱིས་འདི་ལུ་ ཆ་གནས་འབད་དགོ་ཟེར་ཨིན་པས།
མི་སེར་མང་ཤོས་ཅིག་གིས་ སླབ་མིའི་ནང་ ཀརྨ་རང་གྲོལ་བཙག་འཐུ་འབད་མི་དེ་ཡང་ ལོ་དང་ན་ཚོད་ དེ་ལས་ ཉམས་མྱོང་ལས་བཅད་རུང་ ལྡོག་ཕྱོགས་དང་ གཞུང་སྐྱོང་གཉིས་ཆ་ར་ནང་ ཕྱག་ཞུ་ཚུགས་ནི་ཨིནམ་ལས་ གདམ་ཁ་རྐྱབ་ཅི་ཟེར་ཨིན་པས།
མི་ཚུ་གིས་སླབ་མིའི་ནང་ དུས་ཅི་ བློ་བཟང་རྡོ་རྗེ་ལུ་ གོ་སྐབས་སྤྲོད་མ་ཚུགས་མི་དེ་ཡང་ ཁོ་ར་ ལྕོགས་གྲུབ་ག་དེ་ཅིག་ཡོད་རུང་ ད་ལྟོ་ ན་གཞོན་འབདཝ་ལས་བརྟེན་ ཨིན་ཟེར་ཨིནམ་ད་ མ་འོངས་པ་ལུ་འབད་བ་ཅིན་ གོ་སྐབས་བྱིན་དགོ་ཟེར་ ལྷུན་རྩེ་ཁྲོམ་ཁར་སྡོད་མི་ཅིག་གིས་ སླབ་ཨིན་པས།
དེ་བཟུམ་སྦེ་ སྨན་སྦིས་- བཙན་མཁར་འདེམས་ཁོངས་ལས་ མི་སེར་དམངས་གཙོ་ཚོགས་པའི་འདེམས་ངོ་ སྐྱེས་ལོ་༤༢ ལང་མི་ ཡེ་ཤེས་རྡོ་རྗེ་གིས་ ཚོགས་རྒྱན་བསྡོམས་༢,༢༧༢ ཐོབ་མི་ལས་ འགྲེམ་ཐོག་ཚོགས་རྒྱན་༧༦༠ དང་ འཕྲུལ་ཆས་ཚོགས་རྒྱན་༡,༥༡༢ ཐོབ་སྟེ་ བཙག་འཐུ་གྲུབ་ཡོདཔ་ཨིན་པས།
ཁོ་གི་དོ་འགྲན་པ་ འབྲུག་ཕུན་སུམ་ཚོགས་པའི་གདེམས་ངོ་ སྐྱེས་ལོ་༥༡ ལང་མི་ ཚེ་རིང་བསྟན་འཛིན་གྱིས་ ཚོགས་རྒྱན་བསྡོམས་༡༨༨༤ ཐོབ་མི་ལས་ འགྲེམ་ཐོག་ཚོགས་རྒྱན་༤༣༩ དང་ འཕྲུལ་ཆས་ཚོགས་རྒྱན་༡༤༤༥ ཐོབ་ཡོདཔ་བཞིན་དུ་ ཁོང་༢ ཀྱི་བར་ན་ ཚོགས་རྒྱན་༣༨༨ ཀྱི་ ཁྱད་པར་ཞུགས་ཡོདཔ་ལས་ བཙག་འཐུ་གྲུབ་མ་ཚུགསཔ་ཨིན་པས།
སྟག་མོ་ཆུ་ གཡུས་ཚན་ལས་ ཚོགས་རྒྱན་བཙུགས་མི་ཅིག་གིས་ སླབ་མིའི་ནང་ ཚོགས་རྒྱན་དེ་ ལྕོགས་གྲུབ་ཡོད་མི་ལུ་ར་ བཙུགས་ཅི་ཟེར་ཨིནམ་ད་ དེ་ཡང་ མི་སེར་དམངས་གཙོ་ཚོགས་པའི་འདེམས་ངོ་ ཡེ་ཤེས་རྡོ་རྗེ་དེ་ བློན་པོའི་གོ་གནས་ལུ་ལྷོད་ནི་ཟེར་ གོ་ཡོདཔ་ལས་བརྟེན་ ཨིན་ཟེར་ཨིན་པས།
བཙན་མཁར་རྒེད་འོག་ལས་ ཨ་ལུ་༣ གྱི་ཨ་པ་ཅིག་གིས་ སླབ་མིའི་ནང་ ཡེ་ཤེས་རྡོ་རྗེ་དེ་ སྤྱི་ལོ་༢༠༠༨ ལས་ དོ་འགྲན་འབད་ཡོད་པའི་ འདེམས་ངོ་ཅིག་འབདཝ་ལས་ མི་སེར་ཚུ་གིས་འབད་རུང་ རེ་བ་སྦོམ་ཡོད་ཟེར་ཨིནམ་ད་ རེ་བ་དེ་འགྲུབ་ཚུགས་ནིའི་དོན་ལུ་ ཁོ་བཙག་འཐུ་འབད་ཡི་ཟེར་ཨིན་པས།
ཡེ་ཤེས་རྡོ་རྗེ་གིས་འབད་རུང་ ཁོ་ར་ བཙག་འཐུ་གྲུབ་ཚུགས་མི་དེ་ མི་སེར་ཚུ་གིས་ བློ་གཏད་དང་ ཡིད་ཆེས་ཡོད་མི་ལུ་བརྟེན་ཨིན་ཟེར་ཨིནམ་ད་ ད་ལས་ཕར་ མི་སེར་ཚུ་གིས་ རེ་འདོད་འགྲུབ་ནི་ལུ་ འགན་ཁུར་ཐེབས་ཅིག་ར་ འབག་ནི་ཟེར་ཨིན་པས།
ལྷུན་རྩེ་རྫོང་ཁག་ནང་ ཧེ་མ་ལས་ སྲིད་འབྲེལ་གྱི་ལོ་རྒྱུས་ཚུ་ གོ་མི་ལུ་ལྟ་སྟེ་འབད་རུང་ སྒང་ཟུར་- སྨིན་རྗེ་འདེམས་ཁོངས་ལས་ འབྲུག་ཕུན་སུམ་ཚོགས་པའི་འདེམས་ངོ་ ཀརྨ་རང་གྲོལ་ གདམ་འཐུ་འབད་ནིའི་རེ་བ་བསྐྱེད་ཡོདཔ་ད་ སྨན་སྦིས་ བཙན་མཁར་འདེམས་ཁོངས་ལས་འབད་བ་ཅིན་ མི་སེར་དམངས་གཙོ་ཚོགས་པའི་འདེམས་ངོ་ ཡེ་ཤེས་རྡོ་རྗེ་ གདམ་འཐུ་འབད་ནིའི་རེ་བ་བསྐྱེད་ཡོད་མི་དང་བསྟུན་ མི་སེར་ཚུ་གིས་ ཁོང་རའི་རེ་དོན་དང་འཁྲིལ་ བཙག་འཐུ་འབད་ཚུགས་ཅི་ཟེར་ཨིན་པས།
མི་སེར་ལ་ལུ་ཅིག་གིས་ བསམ་འཆར་བཀོད་དོ་བཟུམ་འབད་བ་ཅིན་ མི་སེར་དམངས་གཙོ་ཚོགས་པའི་འདེམས་ངོ་ བཙག་འཐུ་གྲུབ་ཚུགས་མི་དེ་ གཙོ་བོ་ར་ ཚོགས་པ་དེ་གིས་ མི་སྡེའི་ནང་ འགྱུར་བ་འབག་འོང་ནི་ཟེར་ སླབ་ཡོདཔ་ལས་ འགྱུར་བ་དགོ་ནིའི་དོན་ལུ་དང་ ལ་ལུ་ཅིག་གིས་ ཁས་བླངས་གསལ་བསྒྲགས་ལུ་ལྟ་སྟེ་ བཙག་འཐུ་འབད་ཡི་ཟེར་ སླབ་ཨིན་པའི་གནས་ཚུལ།
ལྷུན་རྩེ་ལས་ བདེ་ཆེན་ཚེ་རིང་།


text:
མི་ལ་སྟོབས་རྒྱས་ཀྱིས་ སླབ་མི་དང་འཁྲིལཝ་ད་ དུས་ཅི་ ཁོ་བཟུམ་སྦེ་ ལས་རིམ་འགོ་འདྲེན་འཐབ་མི་ག་ར་ལུ་ གྱོང་རྒུད་ཕོག་དགོ་མི་དེ་ རྒྱལ་ཁབ་ནང་ དེ་བཟུམ་མའི་ སྤྲོ་སྟོན་ལས་རིམ་ འགོ་འདྲེན་འཐབ་མི་མངམ་ཐོན་མི་དང་ རྒྱལ་ཁབ་ཀྱི་མི་རློབས་ཉུང་སུ་ཅིག་ལས་མེད་མི་ལུ་བརྟེན་ ཧེ་མ་རྒྱབ་སྐྱོར་འབད་མི་ཚུ་གིས་ཡང་ རྒྱབ་སྐྱོར་འབད་ནི་ལུ་ སྤྲོ་བ་ལེན་མ་བཏུབ་ཟེར་ཨིན་པས།
གཞུང་གི་འགོ་དཔོན་དང་ ལས་སྡེ་ ལས་འཛིན་ དེ་ལས་ གཞུང་མིན་ཚོགས་པའི་ཁ་ཐུག་ལས་ རང་ལུགས་ཀྱི་ བོད་སྒྲ་དང་ གཞུང་སྒྲ་ དེ་ལས་ རིག་གསར་གྱི་ཞབས་བྲོ་ཚུ་ མི་ཉམས་གོང་འཕེལ་གྱི་དོན་ལུ་ ལས་རིམ་འགོ་འདྲེན་འཐབ་མི་ལུ་ ངལ་རངས་དང་ དགའ་ཚོར་ཡོད་ལུགས་ཚུ་ སླབ་སྟེ་འབད་རུང་ མ་དངུལ་གྱི་ རྒྱབ་སྐྱོར་འབད་མི་ མིན་འདུག་ཟེར་ཨིན་པས།
སྐྱེས་སྟོབས་རིག་འཚོལ་ནང་ལས་ དྲག་ཤོས་ཐོན་མི་༦ ལུ་ གསོལ་རས་དབྱེ་ཁག་༢ སྦེ་ བགོ་བཤའ་རྐྱབ་སྟེ་ བྱིན་པའི་གྲས་ལས་ སྤྱིར་བཏང་གཞུང་སྒྲ་དང་ བོད་སྒྲ་ དེ་ལས་ རིག་གསར་གསུམ་ཆ་ར་ འདྲ་མཉམ་སྦེ་ འཐེན་ཚུགས་མི་ ཨང་པ་དང་པ་ རིན་ཆེན་བྲོ་ཡ་ལུ་ དངུལ་ཀྲམ་༡༦༠,༠༠༠ དང་ ཨང་༢ པ་ ཚེ་རིང་དབང་མོ་ལུ་ དངུལ་ཀྲམ་༡༡༠,༠༠༠ དེ་ལས་ ཨང་༣ པ་ བསོད་ནམས་ཆོས་སྐྱིད་ལུ་ དངུལ་ཀྲམ་༨༠,༠༠༠ གསོལ་རས་སྦེ་ བྱིན་ཡོདཔ་ཨིན་པས།
དེ་བཟུམ་སྦེ་ དབྱེ་ཁག་༢ པ་དེ་ ཁོང་༦ ལས་ གཞུང་སྒྲ་འཐེན་མི་དྲག་ཤོས་ བཀྲིས་དཔལ་འབྱོར་དང་ བོད་སྒྲ་འཐེན་མི་ འཇིགས་མེད་ལྷུན་གྲུབ་ དེ་ལས་ རིག་གསར་ནང་ ཉི་མ་བཟང་མོ་ ༣ ལུ་ དངུལ་རྐྱང་གི་གསོལ་རས་ དངུལ་ཀྲམ་༥༠,༠༠༠ རེ་བྱིན་ཡོདཔ་ཨིན།
བསམ་རྩེ་རྫོང་ཁག་ རྟ་རྦབ་འགྲམ་བསྟོད་འབྲིང་རིམ་སློབ་གྲྭ་བར་མའི་ སློབ་རིམ་༥ པའི་ སློབ་ཕྲུག་ སྐྱེས་ལོ་༡༢ ལང་མི་ རིན་ཆེན་བྲོ་ཡ་གིས་ ཀུན་གསལ་ལུ་སླབ་མི་དང་འཁྲིལཝ་ད་ ལོ་ན་ཆུང་ཀུ་བསྒང་ལས་ར་ གཞུང་སྒྲ་དང་ བོད་སྒྲ་ དེ་ལས་ རིག་གསར་འཐེན་ནི་ལུ་ སྤྲོ་བ་དང་ དང་འདོད་སྦོམ་ཡོདཔ་ལས་ སློབ་གྲྭའི་ནང་ཡང་ སྐད་འཐེན་ནིའི་འགྲན་བསྡུར་ཚུ་ནང་ བཅའ་མར་གཏོགས་ཏེ་ སློབ་གྲྭའི་ཁ་ཐུག་ལས་ གསོལ་རས་ཚུ་ ཐོབ་ཅི་ཟེར་ཨིན་པས།
ད་རིས་ འབྲུག་མི་ཡོངས་ཀྱི་ རྒྱབ་སྐྱོར་ལུ་བརྟེན་ ང་གིས་ སྐྱེས་སྟོབས་རིག་འཚོལ་ནང་ལས་ དྲག་ཤོས་ཐོན་ཚུགས་མི་ལུ་ བཀྲིན་དགའ་འཚོར་ཡོད་པའི་ཁར་ རང་ལུགས་ཀྱི་ཞབས་བྲོ་ཚུ་ མི་ཉམས་གོང་འཕེལ་གཏང་ཐབས་ལུ་ བརྩོན་ཤུགས་བསྐྱེད་དེ་ འབྲེལ་གཏོགས་འབད་ནིའི་རེ་བ་ཡོད་ཟེར་ཨིན་པས།
རྟ་རྦབ་འགྲམ་བསྟོད་འབྲིང་རིམ་སློབ་གྲྭ་བར་མའི་སློབ་དཔོན་ ཚེ་རིང་བཟང་མོ་གིས་ སླབ་མིའི་ནང་ སྤྱི་ལོ་༢༠༡༢ ལུ་ སློབ་གྲྭ་ནང་ ཞབས་བྲོ་འཐེན་ནིའི་ འགྲན་བསྡུར་འགོ་འདྲེན་འཐབ་པའི་སྐབས་ དྲག་ཤོས་འཐོན་ཚུགས་ནི་དེ་གིས་ སྐྱེས་སྟོབས་རིག་འཚོལ་ནང་ བཅའ་མར་གཏོགས་ནི་ལུ་ རྒྱབ་སྐྱོར་འབད་དེ་ ད་རེས་ གྲུབ་འབྲས་ལེགས་ཤོམ་ཐོན་ཚུགསཔ་ལས་ སེམས་དགའ་ཡི་ཟེར་ཨིན་པས།
རིན་ཆེན་བྲོ་ཡ་གིས་ མ་འོངས་པ་ལུ་ རྒྱལ་ཁབ་ཀྱི་ ལམ་སྲོལ་ལུ་ ཕན་ཐོགས་ཚུགས་ནིའི་འོས་འབབ་ཡོདཔ་ལས་ ངལ་རངས་ཀྱི་ དགའ་ཚོར་ལུ་ སྟག་ཚང་བཟོ་སྐྲུན་གྱི་ ཇོ་བདག་གིས་ རིན་ཆེན་བྲོ་ཡ་ལུ་ སློབ་རིམ་༡༢ པ་ཚུན་སློབ་སྦྱོང་གི་ཟད་འགྲོ་ གཏང་ནི་ལུ་ ཁས་བླངས་འབད་ཡོདཔ་ཨིན་པས།
འགྲན་བསྡུར་ནང་ལས་ ཨང་དང་པ་ལས་༦ པ་ཚུན་ ཐོན་མི་སློབ་ཕྲུག་ཚུ་ལུ་ ཀུན་གསལ་ལས་འཛིན་གྱིས་ ལོ་༡ ལང་ནི་གི་ འབྲི་དེབ་ཆ་ཚང་རེ་དང་ མི་དབང་རྒྱལ་བཙུན་རྣམ་གཉིས་ཀྱི་ སྐུ་པར་རེ་ བྱིན་ཡོད་པའི་གནས་ཚུལ།


text:
སྲིད་དོན་ཚོགས་པ་ཚུ་གིས་ བཙག་འཐུ་ལྷན་ཚོགས་ལུ་ དོ་འགྲན་ཁས་ལེན་ཡི་གུ་བཙུགས་ནི་གི་ ཚེས་གྲངས་མཇུག་དེ་ སྤྱི་ཟླ་༥ པའི་ཚེས་༥ ལུ་ཨིནམ་བཞིན་དུ་ དོ་འགྲན་ཁས་ལེན་ཡི་གུའི་ནང་ སྲིད་ཚོགས་ག་ར་གིས་ འདེམས་ཁོངས་༤༧ གྱི་ འདེམས་ངོ་ཚུ་ཚངམ་སྦེ་ བཙུགས་དགོཔ་ད་ འབྲུག་སྤྱིར་དབང་ཚོགས་པ་གིས་ ད་ཚུན་གྱི་བར་ན་ འདེམས་ངོ་༤༠ གཏན་འཁེལ་སོང་ཡོདཔ་ལས་ ད་རུང་ འདེམས་ངོ་༧ ངོ་སྤྲོད་འབད་དགོཔ་ཡོདཔ་ཨིན་པས།
པདྨ་དབང་ཕྱུག། ན་ནོང་-ཤུ་མར་འདེམས་ཁོངས།
སྐྱེས་ལོ་༣༣ ལང་མི་ པདྨ་དབང་ཕྱུག་གིས་ ཚོགས་པའི་འདེམས་ངོ་སྦེ་ པདྨ་དགའ་ཚལ་ན་ནོང་-ཤུ་མར་འདེམས་ཁོངས་ལས་དོ་འགྲན་འབད་ནི་ཨིན་པས།
སྤྱི་ལོ་༢༠༠༢ ལས་༢༠༠༨ ཚུན་ ཤེས་རིག་ལྷན་ཁག་དང་ དེ་གི་ཤུལ་ལས་ ངན་ལྷན་བཀག་སྡོམ་ལྷན་ཚོགས་ནང་ ལཱ་འབད་མི་ པདྨ་དབང་ཕྱུག་གིས་ དུས་ཅི་ དགོངས་ཞུ་འབད་དེ་ རྒྱལ་ཡོངས་ཚོགས་སྡེའི་ བཙག་འཐུ་ནང་ དོ་འགྲན་འབདཝ་ད་ ཕམ་ཡོདཔ་ད་ ཚོགས་པ་དེ་ནང་ མི་རྒས་ཤོས་དང་ གཞོན་ཤོས་ ཨམ་སྲུ་དང་ ཕོ་སྐྱེས་ག་ར་ སླ་བསྲེས་ཏེ་ཡོད་མི་ལུ་ལྟ་སྟེ་ སེམས་ཤུགས་བྱུང་ཡི་ཟེར་ སླབ་ཨིན་པས།
རྣམ་རྒྱལ་རྡོ་རྗེ། དཀར་སྦྱིས་-རྟ་ལོག་འདེམས་ཁོངས།
རྒྱལ་ཡོངས་ཚོགས་སྡེའི་ བཙག་འཐུ་ནང་ ལན་ཐེངས་༢ བཅའ་མར་གཏོགས་མི་ རྣམ་རྒྱལ་རྡོ་རྗེ་གིས་ སྤུ་ན་ཁ་དཀར་སྦྱིས་-རྟ་ལོག་འདེམས་ཁོངས་ལས་ དོ་འགྲན་འབད་ནི་ཨིན་པས།
སྐྱེས་ལོ་༣༡ ལང་མི་གིས་ སྤྱི་ལོ་༢༠༠༦ ལུ་ རྒྱ་གར་པཱན་ཇབ་གཙུག་ལག་སློབ་སྡེ་ལས་ མི་སེར་བདག་སྐྱོང་ནང་ མཐོ་རིམ་ཤེས་ཚད་ བཇུག་བསྡུ་ཡོདཔ་ད་ ཁོ་གིས་འབད་བ་ཅིན་ འབྲུག་སྤྱིར་དབང་ཚོགས་པའི་ ཁས་ལེན་དེ་ ན་གཞོན་དང་ ཨམ་སྲུ་ཚུ་ལས་ཨིནམ་ལས་ སྤྲོ་བ་བྱུང་སྟེ་ ཚོགས་པ་དེ་ནང་ འཛུལ་ཡི་ཟེར་ཨིན་པས།
སྐལ་བཟང་ནོར་བུ། བྲག་སྟེང་-གླང་མཐིལ་འདེམས་ཁོངས།
ཀྲོང་གསར་རྫོང་ཁག་ བྲག་སྟེང་-གླང་མཐིལ་འདེམས་ཁོངས་ཀྱི་འདེམས་ངོ་དེ་ སྐྱེས་ལོ་༢༧ ལང་མི་ སྐལ་བཟང་ནོར་བུ་ཨིན་པས།
ཁོ་གིས་ སླབ་དོ་བཟུམ་འབད་བ་ཅིན་ སྲིད་དོན་ཚོགས་པའི་ནང་ བཅའ་མར་གཏོགས་མི་དེ་ གཡོག་གི་གོ་སྐབས་ཅིག་ ཨིན་མས་ཟེར་མནོ་སྟེ་ འཛུལ་འཛུལཝ་མེན་ཟེར་ཨིན་པས།
སངས་རྒྱས་ཏ་མང་། པ་ཏ་ལི་-རྩི་རང་སྟོད་འདེམས་ཁོངས།
སངས་རྒྱས་ཏ་མང་གིས་ པ་ཏ་ལི་- རྩི་རང་སྟོད་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཁོ་གིས་ མཐའ་ཟུར་གོང་འཕེལ་དང་ དབུལ་ཕོངས་ཀྱི་ དཀའ་ངལ་ནང་ གཙོ་བོར་བཏོན་ནི་ཟེར་ཨིནམ་མ་ཚད་ མི་སེར་དང་ གཞུང་གི་བར་ནའི་ མཐུན་ལམ་གོང་འཕེལ་གཏང་ནི་ཟེར་ སླབ་ཨིན་པས།
སངས་རྒྱས་ཏ་མང་གིས་ཡང་ རྒྱལ་ཡོངས་ཚོགས་སྡེའི་ བཙག་འཐུ་ནང་ བཅའ་མར་གཏོགས་ཡོདཔ་ཨིན་པས།
འཇིགས་མེད་ནོར་བུ། སྨན་སྦིས་-བཙན་མཁར་འདེམས་ཁོངས།
སློབ་དཔོན་བགྲེསཔ་ སྐྱེས་ལོ་༢༥ ལང་མི་ འཇིགས་མེད་ནོར་བུ་གིས་ ལྷུན་རྩེ་རྫོང་ཁག་ སྨན་སྦིས་-བཙན་མཁར་འདེམས་ཁོངས་ལས་ བཅའ་མར་གཏོགས་ནི་ཨིན་པས།
ཁོ་གིས་ སྲིད་དོན་ཚོགས་པའི་ནང་ དོ་འགྲན་འབད་མི་དེ་ རྒྱལ་ཁབ་ལུ་ ཕྱག་ཞུ་ནིའི་ གོ་སྐབས་ ལེགས་ཤོམ་ཅིག་ཨིནམ་སྦེ་ཚོར་མི་ལུ་བརྟེན་ཏེ་ཨིན་ཟེར་ སླབ་ཨིན་པས།
ཚེ་རིང་རྡོ་རྗེ།
བཀྲིས་སྒང་ཁྲིམས་ཤིང་-རྐང་པར་འདེམས་ཁོངས།
སྐྱེས་ལོ་༢༨ ལང་མི་ ཚེ་རིང་རྡོ་རྗེ་གིས་ སྲིད་དོན་ཚོགས་པའི་ནང་ འཛུལ་ཞུགས་འབད་མི་དེ་ཡང་ མི་སེར་ལུ་ ཕྱག་ཞུ་ནི་གི་གོ་སྐབས་ བཟང་པོ་ཅིག་ཨིནམ་སྦེ་མཐོང་ནི་དེ་གིས་ཨིན་ཟེར་ སླབ་ཨིན་པས།
ཨྱོན་ཚེ་རིང་། སྤ་རོ་ལམ་གོང་-ཝང་ཅང་འདེམས་ཁོངས།
རྒྱལ་ཡོངས་ཚོགས་སྡེའི་ བཙག་འཐུ་ནང་ བཅའ་མར་གཏོགས་མི་ སྐྱེས་ལོ་༤༥ ལང་མི་ ཨྱོན་ཚེ་རིང་གིས་ སྤ་རོ་ལམ་གོང་-ཝང་ཅང་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཞི་གཡོག་ནང་ ལོ་ངོ་༢༢ ཕྱག་ཞུ་བའི་ ཉམས་མྱོང་ཡོད་མི་ ཨྱོན་ཚེ་རིང་གིས་ མཐའ་ཟུར་གོང་འཕེལ་ལུ་ གཙོ་བོར་བཏོན་ནི་ཟེར་ བཤདཔ་ཨིན་པས།
ཀུན་ལེགས་ཆོས་སྒྲོན། རྡོ་སྒར་-ཤར་པ་འདེམས་ཁོངས། སྐྱེས་ལོ་༢༦ ལང་མི་ ཀུན་ལེགས་ཆོས་སྒྲོན་གྱིས་ སྤ་རོ་ རྡོ་སྒར་-ཤར་པ་འདེམས་ཁོངས་ལས་ ཚོགས་པའི་ འདེམས་ངོ་སྦེ་ དོ་འགྲན་འབད་ནི་ཨིན་པས།
སྤྱི་ལོ་༢༠༡༠ ལུ་ ཚན་རིག་མཐོ་རིམ་ཤེས་ཚད་ མཐར་འཁྱོལ་མི་ ཀུན་ལེགས་ཆོས་སྒྲོན་གྱིས་ ཨམ་སྲུ་ཆ་བཞག་དང་ ཤེས་ཡོན་ལུ་ གཙོ་བོར་བཏོན་ནི་ཟེར་ བཤདཔ་ཨིན་པའི་གནས་ཚུལ།


text:
འབྲུག་ཨིསི་ཊར་གྱིས་ མཐའ་བཅད་འོག་མའི་ནང་ལྷོད་ཡོདཔ།
༢༠/༠༣/༢༠༡༣ ༉ ཁ་ཙ་ འབྲུག་ཨིསི་ཊར་གྱིས་ བདེ་ཆེན་ཆོས་གླིང་འབྲིང་རིམ་སློབ་གྲྭ་འོག་མ་ ཕམ་བཏང་ཐོག་ལས་ མཐའ་བཅད་འོག་མའི་ནང་ ལྷོད་ཚུགས་ནི་དེ་གིས་ རྩེད་འགྲན་པ་ཚུ་ལུ་ སྤྲོ་བ་བྱུང་ཡོདཔ་ཨིན་པས།
འབྲུག་ཨིསི་ཊར་གྱི་ རྩེད་འགྲན་པ་ རྟ་མགྲིན་རྡོ་རྗེ་གིས་ དུས་ཡུན་སྐར་མ་༧, ༨, ༡༦, ༣༣ ལུ་ གཱོལ་རེ་རེ་བཙུགས་མི་གིས་ བསྡོམས་ཀྱིས་ གཱོལ་༤ བཙུགས་པའི་སྐབས་ བྱང་ཕྱད་སྡེ་ཚན་གྱིས་ གཱོལ་གཅིག་ཡང་ བཙུགས་མ་ཚུགསཔ་ཨིན་པས།
བར་མཚམས་ངལ་གསོ་ལས་ འབྲུག་ཨིསི་ཊར་སྡེ་ཚན་གྱིས་ ད་རུང་ གཱོལ་༦ ཐེབས་བཙུགས་ཏེ་ ཡོངས་བསྡོམས་གཱོལ་༡༠ བཙུགས་ཡོདཔ་ཨིན་པས།
མཐའ་བཅད་འོག་མའི་རྩེད་འགྲན་འདི་ ནངས་པ་འགོ་འདྲེན་འཐབ་ནི་ཨིནམ་བཞིན་དུ་ རྩེད་འགྲན་དང་པའི་ནང་ བློ་གསལ་གླིང་འབྲིང་རིམ་སློབ་གྲྭ་འོག་མ་དང་ གཟིམ་སྒྲ་སྡེ་ཚན་༢ ཀྱི་བར་ན་ རྩེད་འགྲན་འབད་ནི་དང་ སྤྱི་ཟླ་༣ པའི་ཚེས་༢༢ ལུ་ འབྲུག་ཨིསི་ཊར་དང་ གཟི་ལུང་ཁ་འབྲིང་རིམ་སློབ་གྲྭ་འོག་མ་སྡེ་ཚན་༢ ཀྱི་བར་ན་ རྩེད་འགྲན་འབད་ནི་ཨིན་པས།
སྤྱི་ལོ་༢༠༡༢ ལུ་ བློ་གསལ་གླིང་འབྲིང་རིམ་སློབ་གྲྭ་འོག་མ་གིས་ དྲག་ཤོས་ཐོན་ཡོདཔ་ད་ འབྲུག་ཨིསི་ཊར་སྡེ་ཚན་ཨང་༢ པ་ ཐོན་ཡོདཔ་ཨིན་པས།
འབྲུག་ཨིསི་ཊར་ལས་ སྡེ་ཚན་འགོ་ཁྲིདཔ་ པདྨ་གིས་ སླབ་མི་དང་འཁྲིལཝ་ད་ དུས་ཅི་གི་ རྩེད་འགྲན་ལས་ འབྲུག་ཨིསི་ཊར་སྡེ་ཚན་གྱིས་ དྲག་ཤོས་ཐོན་ཚུགས་པའི་ གོ་སྐབས་ཡོད་ཟེར་ཨིན་པས།
སྡེ་ཚན་ ག་པའི་ཕུཊ་བཱོལ་གྱི་ མཐའ་བཅད་འགྲན་བསྡུར་དེ་ སྤྱི་ཟླ་༣ པའི་ཚེས་༢༣ རེས་གཟའ་ཟླ་བ་ལུ་ འགོ་འདྲེན་འཐབ་ནི་ ཨིན་པའི་གནས་ཚུལ།
བཀྲིས་ཕུན་ཚོགས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 2:31 PM
Subscribe to: Post Comments (Atom)


text:
རྩོད་དཔོན་ཡོངས་ཁྱབ་ཡིག་ཚང་གིས་ ན་ཧིང་ སྤྱི་ཟླ་༡༢ པའི་ཚེས་༡༤ ལུ་ མཐོ་གཏུགས་འབད་མི་དེ་ཡང་ གསོ་བའི་འགོ་དཔོན་༤ གིས་ སྤྱི་ལོ་༢༠༠༩ ལུ་ ཇར་མ་ནི་དང་ རྒྱ་ནག་གི་ ལྟ་སྐོར་སྐབས་ བཀྲམ་སྤེལ་བ་ལས་ བཟའ་ཉལ་གྱི་ ཟད་འཐུས་དང་ ཉིན་འཐུས་ལེན་ཡོདཔ་ལས་ ནང་གསུག་གི་གྲངས་སུ་ ཚུདཔ་ཨིན་རུང་ འབྲུག་གི་ཉེས་འགེལ་ཁྲིམས་དེབ་དང་འཁྲིལ་ ཉེས་ཁྲིམས་མ་བཀལ་ནི་དེ་གིས་ཨིན་པས།
མཐོ་གཏུགས་འབད་དགོ་མིའི་ གནད་དོན་གཞན་དེ་ ལྟ་སྐོར་གྱི་སྐབས་ གསོ་བའི་འགོ་དཔོན་ཚུ་ལུ་ ཟད་འཐུས་དང་ ཉིན་འཐུས་སྤྲོད་མི་ཚུ་ ངན་ལྷད་དང་འབྲེལ་བའི་ ལྐོག་ཟ་ཨིནམ་ལས་ དེ་ཚུ་ ལོག་ལེན་ཐོག་ལས་ གཞུང་གི་རྩིས་ཁྲ་ནང་ བཙུགས་གནང་དགོ་པའི་ ཞུ་བ་ཕུལ་མི་དེ་ ཁྲིམས་འདུན་གྱིས་ ཕྱིར་འབུད་བཏང་མི་ལུ་བརྟེན་ཨིན་པས།
གསོ་བའི་ལྷན་ཁག་ སྨན་ཁབ་དང་ མཁོ་ཆས་སྡེ་ཚན་གྱི་ མཁོ་སྒྲུ་གཙོ་འཛིན་འགོ་དཔོན་ ངག་དབང་རྡོ་རྗེ་དང་ སོ་བཅོས་ལས་ཁུངས་ཀྱི་འགོ་འཛིན་ ཌོག་ཊར་བསམ་གྲུབ་ཨར་དབང་ཕྱུག་ བདག་སྐྱོང་དང་ དངུལ་རྩིས་སྡེ་ཚན་གྱི་འགོ་འཛིན་ གནག་མདོག་འབྲུག་པ་ རུས་ཚིགས་ལས་ཁུངས་ཀྱི་འགོ་འཛིན་ ཌོག་ཊར་ཚེ་དབང་འཕྲིན་ལས་༤ ལུ་ ལྟ་སྐོར་ལས་རིམ་ འགོ་འདྲེན་པ་ རྒྱ་གར་ཀཱོལ་ཀ་ཊ་ལུ་ཡོད་མི་ བི་ཀཱསི་སྨན་རིགས་བཀྲམ་སྤེལ་ལས་སྡེ་ལས་ གསུག་འབུལ་ངོས་ལེན་དང་ ཡིག་ཚང་གི་ ཚུལ་མིན་བྱ་སྤྱོད་འབད་བའི་ ཉེས་འཛུགས་འབད་ཡོདཔ་ཨིན་པས།
ན་ཧིང་ སྤྱི་ཟླ་༡༡ པའི་ཚེས་༣༠ ལུ་ རྫོག་ཁག་ཁྲིམས་འདུན་གྱི་ ཁྲིམས་ཁྲི་༣ པ་གིས་བཏོན་མི་ འཁྲུན་ཆོད་དང་འཁྲིལཝ་ད་ གསོ་བའི་འགོ་དཔོན་༤ རྒྱ་ནག་དང་ ཇར་མ་ནི་ལུ་ གསོ་བའི་མཁོ་ཆས་ བརྟག་དཔྱད་འབད་བར་སོང་མི་དེ་ ཁོང་རའི་ ཁེ་ཕན་དང་ སྒེར་དོན་ལུ་ ཐག་རང་བཅད་ཐོག་ལུ་ འགྱོ་འགྱོཝ་མིན་པར་ ལྷན་ཁག་གི་ བདག་སྐྱོང་ལམ་ལུགས་དང་འཁྲིལ་ སོང་ཡོདཔ་མ་ཚད་ ཁས་ལེན་གནས་གོང་རིན་བསྡུར་འབད་བའི་སྐབས་ རིན་བསྡུར་བཀོད་མི་ཁག་འབགཔ་ བི་ཀཱསི་སྨན་རིགས་བཀྲམ་སྤེལ་བ་གིས་མིན་པར་ ནོར་རྒྱས་མེ་ཌི་ཀཱལ་སྨན་རིགས་བཀྲམ་སྤེལ་བ་གིས་ ཐོབ་ཡོད་པའི་ཁར་ བི་ཀཱསི་སྨན་རིགས་བཀྲམ་སྤེལ་བའི་ཇོ་བདག་ དེབ་དཱསི་གིས་ ལྟ་སྐོར་དང་འབྲེལ་བའི་ མ་དངུལ་སྤྲོད་མི་དེ་གིས་ གཞུང་ལུ་ སྐུ་གྱོང་མ་ཕོག་པས་ཟེར་ཨིན་པས།
དེ་མ་ཚད་ རྩོད་ཟླ་༤ ལུ་ ཚུལ་མིན་བྱ་སྤྱོད་འབད་ཡོད་པའི་ དོགས་པ་མ་གཏོགས་ ཉེས་ལས་ངེས་བདེན་འཐབ་ཡོད་པའི་ ཐེ་ཚོམ་ལས་གྲོལ་བའི་ སྒྲུབ་བྱེད་མངོན་རྟགས་མ་བྱུང་པའི་ཁར་ རྒྱ་ནག་དང་ ཇར་མ་ནི་ལུ་འགྱོཝ་ད་ ལྷན་ཁག་གི་ གནང་བ་དང་འཁྲིལ་ སོང་ཡོདཔ་ལས་ ཡིག་ཚང་བྱ་སྤྱོད་ངན་པ་འཐབ་པའི་ ཉེས་འཛུགས་ལུ་ ངོས་ལེན་མཛད་ཐབས་མེད་པར་ ཉེས་གྲོལ་བཏང་ཡི་ཟེར་ འཁྲུན་ཆོད་ནང་བཀོད་ནུག།
འགོ་ཐོག་སྐབས་ རྩོད་དཔོན་ཡོངས་ཁྱབ་ཡིག་ཚང་གིས་ གསོ་བའི་འགོ་དཔོན་༦ དང་ རྒྱ་ནག་དང་ ཇར་མ་ནི་ལུ་ ཉིན་གྲངས་༡༠ རེ་ ལྟ་སྐོར་འགོ་འདྲེན་འཐབ་མི་ དེབ་དཱསི་ལུ་ ཉེས་འཛུགས་འབད་ཡོད་རུང་ རྩ་ཁམས་དྲུང་འཚོ་ བཀྲིས་བསྟན་འཛིན་དང་ ཕུན་ཚོགས་གླིང་གི་ སྨན་རིགས་བཀྲམ་སྤེལ་ཁང་གི་ མཁོ་སྒྲུབ་འགན་འཛིན་པ་ ལྕགས་ཆུ་ཚེ་རིང་༢ གསོ་བའི་མཁོ་སྒྲུབ་ཀྱི་ རིན་བསྡུར་ཚོགས་ཆུང་ནང་ འབྲེལ་གཏོགས་དང་ ཤན་ཞུགས་ཞུགསཔ་མེདཔ་ལས་ ཉེས་བཤེར་འབད་དགོཔ་མེད་པར་ ཉེས་འཛུགས་ཕྱིར་བཏོན་གནང་ནུག།
ཁོང་གཉིས་ཆ་ར་ འབྲེལ་ཡོད་འགོ་འཛིན་གྱིས་ གདམ་ངོ་བཏོན་ཏེ་ གསོ་བའི་དྲུང་ཆེན་གྱིས་ འགོ་ཁྲིད་འབད་མི་ ལྷན་ཁག་གི་ མི་སྟོབས་ཚོགས་ཆུང་གིས་ ལྟ་སྐོར་ལས་རིམ་༢ གནང་བ་གྲུབ་པའི་ཤུལ་ལུ་ ཌོག་ཊར་བཀྲིས་བསྟན་འཛིན་དེ་ ཇར་མི་ནི་ལུ་ སོང་ཡོདཔ་མ་ཚད་ ལྕགས་ཆུ་ཚེ་རིང་དེ་ རྒྱ་ནག་ལུ་ སོང་ཡོདཔ་ཨིན་པས།
དེ་བཟུམ་སྦེ་ ཉེས་འཛུགས་ཅན་ དེབ་དཱསི་གིས་ གསོ་བའི་འགོ་དཔོན་༦ ལུ་ རྒྱ་ནག་དང་ ཇར་མ་ནི་རྒྱལ་ཁབ་གཉིས་ནང་ གསོ་བའི་མཁོ་ཆས་བརྟག་དཔྱད་ཀྱི་ ལྟ་སྐོར་ལུ་འགྱོཝ་ད་ ཟད་འགྲོ་མ་དངུལ་ཚུ་ གཡོ་སྒྱུ་དང་ གསུག་འབུལ་ཐོག་ལས་ བྱིན་ཡོད་པའི་ཉེས་འཛུགས་ ཁྲིམས་འདུན་ལུ་ ཕུལ་ཡོད་རུང་ ཉེས་འཛུགས་ཅན་མེད་མི་ལུ་བརྟེན་ ཉེས་བཤེར་མཛད་ཐབས་མེད་པར་ འཁྲུན་ཆོད་གནང་གྲུབ་ཅི་ཟེར་ གྲོས་ཆོད་ནང་བཀོད་ནུག།
སྤྱི་ལོ་༢༠༠༩ ཟླཝ་༤ པའི་ཚེས་༢༦ ལས་ ཉིན་གྲངས་༡༠ གྱི་དོན་ལུ་ རྒྱ་ནག་གི་ས་གནས་ ཕོ་ཤཱན་ལུ་ ངག་དབང་རྡོ་རྗེ་དང་ ཌོག་ཊར་བསམ་གྲུབ་ཨར་དབང་ཕྱུག་ ལྕགས་ཆུ་ཚེ་རིང་ཚུ་ སོང་ཡོདཔ་ད་ ཁོང་གིས་ འགྲོ་འགྲུལ་ཟད་འཐུས་ དངུལ་ཀྲམ་༧༣,༥༧༥ རེ་དང་ ཉིན་འཐུས་ཡུ་ཨེསི་ཌོ་ལར་༡,༥༠༠ རེ་ ལེན་ཡོདཔ་མ་ཚད་ ཇར་མ་ནི་ལུ་འགྱོཝ་ད་ ཟད་འཐུས་དངུལ་ཀྲམ་༩༣,༣༢༣ རེ་དང་ ཉིན་འཐུས་ཡུ་རོ་༡,༥༠༠ རེ་ ལེན་ཡོདཔ་ཨིན་པས།
ཇར་མ་ནི་ལུ་སོང་མིའི་གྲངས་སུ་ ཌོག་ཊར་ཚེ་དབང་འཕྲིན་ལས་དང་ ཌོག་ཊར་བཀྲིས་བསྟན་འཛིན་ གནག་མདོག་འབྲུག་པ་༣ ཡང་ཡོདཔ་ཨིན་པའི་གནས་ཚུལ།


text:
ནོར་བུ་རྒྱལ་མཚན། ངང་ལམ་-བདེ་ཆེན་གླིང་འདེམས་ཁོངས།
སྐྱེས་ལོ་༢༩ ལང་མི་ ནོར་བུ་རྒྱལ་མཚན་གྱིས་ པདྨ་དགའ་ཚལ་ངང་ལམ་-བདེ་ཆེན་གླིང་འདེམས་ཁོངས་ལས་ ཚོགས་པའི་ འདེམས་ངོ་སྦེ་ དོ་འགྲན་འབད་ནི་ཨིནམ་ད་ ཁོ་གིས་ སྤྱི་ལོ་༢༠༡༠ ལུ་ བཀང་ལུང་ཤེས་རབ་རྩེ་མཐོ་རིམ་སློབ་གྲྭ་ལས་ དཔལ་འབྱོར་དང་ མཐའ་འཁོར་རིག་པའི་ མཐོ་རིམ་ཤེས་ཚད་མཐར་འཁྱོལ་བའི་ཤུལ་ལུ་ སྒེར་སྡེ་ནང་ ལཱ་འབད་ཡོདཔ་ཨིན་པས།
ཚེ་དབང་སྟོབས་རྒྱས། བསམ་མཁར་-ཨུ་མཛོ་རོང་འདེམས་ཁོངས།
སྤྱི་ལོ་༢༠༡༢ ལུ་ རྒྱ་གར་ནེ་རུ་གཙུག་ལག་སློབ་སྡེ་ལས་ མཐོ་རིམ་ཤེས་ཡོན་མཐར་འཁྱོལ་བའི་ཤུལ་ལུ་ གཡུས་ཁར་ཕམ་གྱི་ ཆ་རོགས་འབད་དེ་སྡོད་མི་ ཚེ་དབང་སྟོབས་རྒྱས་ཀྱིས་ བཀྲིས་སྒང་རྫོང་ཁག་ བསམ་མཁར་-ཨུ་མཛོ་རོང་འདེམས་ཁོངས་ལས་ བཅའ་མར་གཏོགས་ནི་ཨིན་པས།བསོད་ནམས་དཔལ་འབྱོར། མཁར་-གཡུ་རུང་འདེམས་ཁོངས།
སྐྱེས་ལོ་༣༡ ལང་མི་ བསོད་ནམས་དཔལ་འབྱོར་གྱིས་ པདྨ་དགའ་ཚལ་མཁར་-གཡུ་རུང་འདེམས་ཁོངས་ལས་ ཚོགས་པའི་་འདེམས་ངོ་སྦེ་ བཅའ་མར་གཏོགས་ནི་ཨིནམ་ད་ ཁོ་གིས་ དཔལ་འབྱོར་དང་ ས་ཆགས་རིག་པའི་ནང་ མཐོ་རིམ་ཤེས་ཡོན་མཐར་འཁྱོལ་པའི་ཤུལ་ལུ་ ཐིམ་ཕུ་ཇིའོ་ཊེག་ བཟོ་རིག་ནང་ ལོ་ངོ་༢ ཀྱི་རིང་ ལཱ་འབད་ཡོདཔ་ཨིན་པས།
ཀུན་ལེགས་སྒྲོལམ། ལྷོ་ཐིམ་ཕུ་འདེམས་ཁོངས།
སྐྱེས་ལོ་༢༧ ལང་མི་ ཀུན་ལེགས་སྒྲོལ་མ་གིས་ སྤྱི་ལོ་༢༠༡༠ ལུ་ ཚོང་འབྲེལ་བདག་སྐྱོང་ནང་ མཐོ་རིམ་ཤེས་ཚད་མཇུག་བསྡུ་བའི་ཤུལ་ལུ་ ཚོང་བསྒྲགས་ནང་ ལོ་ངོ་༡ གི་རིང་ ལཱ་འབད་ཡོདཔ་ད་ མོ་གིས་ ལྷོ་ཐིམ་ཕུ་འདེམས་ཁོངས་ལས་ དོ་འགྲན་འབད་ནི་ཨིན་པས།
ངག་དབང་ཆོས་སྒྲོན། ཝམ་རོང་འདེམས་ཁོངས།
སྤྱི་ལོ་༢༠༡༡ ལུ་ མཐོ་རིམ་སློབ་གྲྭ་མཐར་འཁྱོལ་བའི་ཤུལ་ལས་ བཙག་འཐུ་ལྷན་ཚོགས་དང་ རྒྱལ་ཡོངས་གནས་སྡུད་ནང་ ལཱ་འབད་ཡོད་མི་ སྐྱེས་ལོ་༣༡ ལང་མི་ ངག་དབང་ཆོས་སྒྲོན་གྱིས་ བཀྲིས་སྒང་ཝམ་རོང་འདེམས་ཁོངས་ལས་ ཚོགས་པའི་ འདེམས་ངོ་སྦེ་ དོ་འགྲན་འབད་ནི་ཨིན་པས།པདྨ་དབྱངས་འཛོམས། བར་མཚམས་-གཤོང་ཕུག་འདེམས་ཁོངས།
སྐྱེས་ལོ་༢༨ ལང་མི་ པདྨ་དབྱངས་འཛོམས་ཀྱིས་ བཀྲིས་སྒང་བར་མཚམས་-ཤོང་ཕུག་འདེམས་ཁོངས་ལས་ དོ་འགྲན་འབད་ནི་ཨིནམ་ད་ མོ་ ཚོགས་པ་དེ་ནང་ མ་འཛུལ་བའི་ཧེ་མར་ ཚོང་བསྒྲགས་འགོ་དཔོན་སྦེ་ ལཱ་འབད་ཡོདཔ་ཨིན་པས།པདྨ་དབང་ཕྱུག། ཁ་སྟོད་-ལ་ཡ་འདེམས་ཁོངས།
པདྨ་དབང་ཕྱུག་གིས་ ནང་པའི་རིག་གཞུང་ནང་ མཐོ་རིམ་ཤེས་ཚད་མཐར་འཁྱོལ་པའི་ཤུལ་ལུ་ བརྡ་བརྒྱུད་ནང་ ལཱ་འབད་ཡོདཔ་ད་ ཁོ་གིས་ ཚོགས་པའི་འདེམས་ངོ་སྦེ་ མགར་ས་ཁ་སྟོད་-ལ་ཡ་འདེམས་ཁོངས་ལས་ དོ་འགྲན་འབད་ནི་ཨིན་པས།
བཀྲིས་ཕུན་ཚོགས། དགྲ་མེད་རྩེ་-སྔ་ཚང་འདེམས་ཁོངས།
འདེམས་ངོ་རྣམ་རྒྱལ་དབང་མོ་གི་ ཚབ་སྦེ་བཙུགས་མི་ སྐྱེས་ལོ་༢༦ ལང་མི་ བཀྲིས་ཕུན་ཚོགས་ཀྱིས་ མོང་སྒར་དགྲ་མེད་རྩེ་-སྔ་ཚང་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཁོ་གིས་ སྤྱི་ལོ་༢༠༠༨ ལས་ སྲིད་དོན་ནང་ བཅའ་མར་གཏོགས་ནི་གི་ སྤྲོ་བ་བསྐྱེད་ཡོདཔ་བཞིན་དུ་ སྤྱི་ལོ་༢༠༡༢ ལུ་ རྒྱ་གར་སི་ཀིམ་ མ་ནི་པཱལ་ གཙུག་ལག་སློབ་སྡེ་ལས་ མཐར་འཁྱོལ་ཡོདཔ་ཨིན་པས།
ཕྱག་རྡོར་རྣམ་རྒྱལ། ཨ་ཐང་-ཐད་ཚོ་འདེམས་ཁོངས།
འདེམས་ངོ་ཚེ་རིང་ཕུན་ཚོགས་ཀྱི་ཚབ་ སྐྱེས་ལོ་༣༤ ལང་མི་ ཕྱག་རྡོར་རྣམ་རྒྱལ་གྱིས་ དབང་འདུས་ཕོ་བྲང་ཨ་ཐང་-ཐད་ཚོ་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཁོ་གིས་ འཕྲལ་ཁམས་ཅིག་ཁར་ འགོ་འདྲེན་འཐབ་མི་ རྒྱལ་ཡོངས་ཚོགས་སྡེའི་ བཙག་འཐུ་ནང་ དོ་འགྲན་འབད་ཡོདཔ་ཨིན་པས།
ཕྱག་རྡོར་རྣམ་རྒྱལ་གྱིས་ སྤྱི་ལོ་༢༠༠༨ ལུ་ རྒྱ་གར་ནུབ་བེང་གཱལ་ལས་ རྩིས་རིག་ནང་ མཐོ་རིམ་ཤེས་ཚད་མཐར་འཁྱོལ་བའི་ཤུལ་ལུ་ ལྟ་བཤལ་ལམ་སྟོན་པ་དང་ ཁག་འབག་གི་ སློབ་དཔོན་སྦེ་ སྡོད་ཡོདཔ་ཨིན་པས།
སྐལ་བཟང་ཆོས་སྒྲོན། སྐྱེངས་མཁར་-ཝེ་རིང་ལ་འདེམས་ཁོངས།
སྐྱེས་ལོ་༢༨ ལང་མི་ སྐལ་བཟང་ཆོས་སྒྲོན་གྱིས་ མོང་སྒར་སྐྱེངས་མཁར་-ཝེ་རིང་ལ་འདེམས་ཁོངས་ལས་ བཙག་འཐུའི་ནང་ བཅའ་མར་གཏོགས་ནི་ཨིནམ་ད་ མོ་གིས་ ཀམ་པུས་ཊར་ལག་ལེན་ནང་ མཐོ་རིམ་ཤེས་ཡོན་མཐར་འཁྱོལ་པའི་ཤུལ་ལུ་ སྤ་རོ་ འབྲུག་ཕྱགས་སྙིགས་ཀྱི་ འགོ་དཔོན་སྦེ་ ལཱ་འབད་ཡོད་པའི་གནས་ཚུལ།


text:
ཚོགས་རྒྱན་བཙུགས་མི་ཚུ་གི་ གྱངས་ཁ་ལུ་བལྟ་བ་ཅིན་ རྫོང་ཁག་ཚུ་ནང་ ཚོགས་རྒྱན་བཙུགས་མི་ ཉུང་ཤོས་ར་༡,༣༠༠ དང་ མཐོ་ཤོས་དེ་༡༣,༨༠༠ ཨིན་པས།
དེ་ཡང་ མགར་ས་རྫོང་ཁག་ནང་འབད་བ་ཅིན་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ ཡོངས་བསྡོམས་༡,༨༤༠ ཡོད་ས་ལས་༡,༢༨༣ གྱིས་ ཚོགས་རྒྱན་བཙུགས་སའི་ ས་ཁོངས་ནང་འོང་སྟེ་ ཚོགས་རྒྱན་བཙུགས་ཡོདཔ་ད་ མི་ངོ་༦༩ གིས་ འགྲེམ་ཐོག་ཚོགས་རྒྱན་ བཙུགས་ཡོདཔ་བཞིན་དུ་ བརྒྱ་ཆ་ལས་དཔྱད་པ་ཅིན་༧༣ འབད་མི་དེ་མཐོ་ཤོས་ཨིན་པས།
བཙག་འཐུའི་གནས་ཐོ་དང་འཁྲིལཝ་ད་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ ཉུང་སུ་ཅིག་ལས་མེད་པའི་ རྒེད་འོག་ཚུ་ནང་ ཚོགས་རྒྱན་བཙུགས་མིའི་གྱངས་ཁ་ མཐོ་སུ་སྦེ་ཐོན་ཡོདཔ་ད་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ ལེ་ཤ་ཡོད་པའི་ས་ཁོངས་ཚུ་ནང་ ཉུང་སུ་ཅིག་གིས་མ་གཏོགས་ འབྲེལ་གཏོགས་མ་འབདཝ་ཨིན་པས།
མགར་སའི་ མི་སེར་ཚུ་གིས་ སླབ་དོ་བཟུམ་འབད་བ་ཅིན་ མགར་ས་དེ་ རྫོང་ཁག་ཆུང་ཀུ་ཅིག་འབད་ནི་དེ་གིས་ ཁོང་ཆ་ཁྱབ་ ཚོགས་རྒྱན་བཙུགས་ནིའི་དོན་ལུ་ གྲ་སྒྲིག་འབད་དེ་ སྡོད་ཡི་ཟེར་ཨིན་པས།
དེ་མ་ཚད་ ཚོགས་རྒྱན་བཙུགས་མིའི་གྱངས་ཁ་ བརྒྱ་ཆ་ལས་ མཐོ་ཤོས་ཐོན་དགོ་པའི་ གནད་དོན་གཞན་མི་དེ་ ད་ལྟོ་ དབྱར་རྩྭ་དགུན་འབུབ་འཐུ་ནིའི་ དུས་ཚོད་མ་རནམ་ལས་ ལ་ཡ་དང་ ལུང་ནག་ནང་གི་ མི་སེར་ཚུ་གིས་ཡང་ འབྲེལ་གཏོགས་འབད་མི་ལུ་བརྟེན་ ཨིན་མས་ཟེར་བཤད་ཅི།
འབྲུག་གི་བཙག་འཐུ་ལྷན་ཚོགས་ཀྱིས་ ལུང་ནག་ནང་ལུ་ ཚོགས་རྒྱན་འཕྲུལ་ཆས་ཚུ་ གནམ་གྲུ་ཧེ་ལི་ཀོབ་ཊར་ཐོག་ལས་ བསྐྱལ་ཚུགས་མི་དེ་གིས་ ལྷན་ཐབས་སྦོམ་བྱུང་ཡི་ཟེར་ མི་སེར་ཚུ་གིས་ སླབ་ཨིན་པས།
བཀྲིས་སྒང་རྫོང་ཁག་ནང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་༤༡,༢༢༢ ཡོད་ས་ལས་ མི་སེར་༢༧,༠༠༠ ལྷགཔ་ཅིག་གིས་ ཚོགས་རྒྱན་བཙུགས་པར་ མ་འོངམ་ལས་ ཚོགས་རྒྱན་བཙུགས་མི་ བརྒྱ་ཆ་༣༣.༥ འབད་མི་དེ་ རྫོང་ཁག་ཚུ་གི་གྲས་ལས་ཉུང་ཤོས་ཅིག་ཨིན་པས།
བཀྲིས་སྒང་རྫོང་ཁག་ནང་ རྒྱལ་ཡོངས་ཚོགས་སྡེའི་ བཙག་འཐུ་ནང་ བཅའ་མར་གཏོགས་མི་ འདེམས་ངོ་ཕུད་རྡོག་༡ ལས་མེདཔ་ལས་ མི་སེར་མང་ཤོས་ཅིག་གིས་ ས་ཐག་རིང་ས་ལས་ ཟད་འགྲོ་བཏང་སྟེ་ དགོ་དང་མི་དགོ་གི་ ཚོགས་རྒྱན་བཙུགས་ནི་དེ་ ཁག་ཆེཝ་ཅིག་སྦེ་ མ་མཐོང་མི་ལུ་བརྟེན་ཏེ་ ཨིནམ་བཟུམ་ཅིག་སྦེ་ ཚོརཝ་ཨིན་པས།
བསོད་ནམས་ཀུན་དགའ་ལུ་ རྒྱབ་སྐྱོར་འབད་མི་ཚུ་གིས་ སླབ་མིའི་ནང་ མི་སེར་ལ་ལུ་ཅིག་གིས་ བསོད་ནམས་ཀུན་དགའ་གིས་ ངེས་པར་དུ་ རྒྱལ་ཁ་འཐོབ་ནི་ཨིནམ་ ཤེས་མི་ལུ་བརྟེན་ཏེ་ ཚོགས་རྒྱན་བཙུགས་པར་ མ་འོང་མི་ཡང་ འདུག་ཟེརཨིན་པས།
བརྡ་བརྒྱུད་ཚུ་གིས་ སྙན་ཞུ་འབད་དོ་བཟུམ་འབད་བ་ཅིན་ བཀྲིས་སྒང་རྫོང་ཁག་ནང་ འཚོ་བ་སྒོ་ནོར་སེམས་ཅན་ཚུ་ལུ་ བསྟེན་སྡོད་མི་ ལེ་ཤ་ཅིག་ར་ ད་རེས་ནངས་པ་ བསམ་གྲུབ་ལྗོངས་མཁར་ ཤིང་མཁར་ལུ་ སོང་ཡོདཔ་ལས་ ཚོགས་རྒྱན་བཙུགས་པར་ མ་ལྷོད་པས་ཟེར་བཀོད་ནུག།
ཚོགས་རྒྱན་གྱི་ཉིན་མར་ མི་ལ་ལུ་ཅིག་གིས་ འདེམས་ངོ་ཚུ་ ཁོང་རའི་ཉེ་ཚན་དང་ ལ་ལུ་ཅིག་གིས་ ངོ་ཤེས་མི་ལུ་བརྟེན་ ཚོགས་རྒྱན་བཙུགས་པར་ འོང་ཡོདཔ་ཨིན་རུང་ འདེམས་ངོ་ག་ཨིན་ན་ཡང་ མ་ཤེས་པར་ ཚོགས་རྒྱན་བཙུགས་པར་འོང་མི་ཡང་ ཐོན་ཡོདཔ་ཨིན་པས།
རྫོང་ཁག་ཚུ་གི་གྲས་ལས་ ཚོགས་རྒྱན་བཙུགས་པར་འོང་མིའི་ གྱངས་ཁ་མཐོ་ཤོས་༢ པ་དེ་ སྤ་རོ་ལུ་ཨིནམ་ད་ དེ་ནང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ བརྒྱ་ཆ་༦༣ ཐོན་ཡོདཔ་ཨིན་པས།
སྤ་རོ་རྫོང་ཁག་དེ་ ཐིམ་ཕུ་དང་ ཕུན་ཚོགས་གླིང་གི་ ཉེ་འདབས་ལུ་འབད་ནི་དེ་གིས་ རྫོང་ཁག་དེ་༢ ནང་ལས་ཡང་ ཚོགས་རྒྱན་བཙུགས་མི་ ལེ་ཤ་ཅིག་ར་ འོང་ཡོདཔ་ཨིན་པས།
སྤ་རོཔ་ལ་ལུ་ཅིག་གིས་ སླབ་མིའི་ནང་ ཁོང་གི་འདེམས་ངོ་ཚུ་ དོ་འགྲན་ཅན་ཡོད་ནི་དེ་གིས་ འདེམས་ངོ་ཁོང་རའི་ མི་ཚན་ལེ་ཤ་ཅིག་གིས་ ཚོགས་རྒྱན་བཙུགས་པར་ འོང་ནུག་ཟེར་ ཨིན་པའི་གནས་ཚུལ།


text:
དེ་ཡང་ བདུན་ཕྲག་ཧེ་མའི་ནང་ ལས་སྡེའི་ཁྲི་འཛིན་ ཨྱོན་ཚེ་ཁྱབ་རྡོ་རྗེ་གིས་ རྩོད་དཔོན་ཡོངས་ཁྱབ་ལུ་ ཉེས་རྩོད་ཕྱིར་བཏོན་འབད་མི་དེ་ ལོག་རྩོད་བཤེར་འབད་གནང་དགོ་པའི་ ཡིག་ཐོག་ལུ་ ཞུ་བ་འབདཝ་དང་གཅིག་ཁར་ བཀོད་ཚོགས་འཐུས་མི་ སངས་རྒྱས་ལུ་ མ་དངུལ་ལྐོག་ཟ་དང་ བློ་གཏད་མེདཔ་བཟོ་བའི་ ཉེས་རྩོད་ཀྱི་ ཉེས་འཛུགས་ཐོག་ ཁྲིམས་ཀྱི་འདུན་སར་ རྩོད་བཤེར་འབད་བའི་བར་ན་ ཕྱིར་བཏོན་འབད་མི་དེ་ རྒྱུ་རྐྱེན་ག་ཅི་ཨིན་ན་ཟེར་ དྲི་བཀོད་ཚུ་ཡང་འབད་ནུག།
ཞུ་ཡིག་དེ་ཡང་ ལས་སྡེའི་ཁྲི་འཛིན་ ཨྱོན་ཚེ་ཁྱབ་རྡོ་རྗེའི་ ངོ་ཚབ་ལུ་ ཁྲི་འཛིན་གསརཔ་ ཕུརཔ་བཟངམོ་གིས་ མིང་རྟགས་བཀོད་དེ་ སྤྱི་ཟླ་༡ པའི་ཚེས་༧ ལུ་ རྩོད་དཔོན་ཡོངས་ཁྱབ་ལུ་ ཕུལ་ཡོདཔ་བཞིན་དུ་ ད་ལྟོ་ རྩོད་དཔོན་ཡོངས་ཁྱབ་ཡིག་ཚང་གིས་ བསྐྱར་ཞིབ་འབད་བའི་བསྒང་ཡོདཔ་ཨིན་པས།
ན་ཧིང་ སྤྱི་ཟླ་༡༡ པའི་ཚེས་༢༢ ལུ་ རྩོད་དཔོན་ཡོངས་ཁྱབ་ཡིག་ཚང་གིས་ ཐིམ་ཕུ་རྫོང་ཁག་ཁྲིམས་འདུན་ལུ་ རྩོད་གཞི་ཕྱིར་བཏོན་གྱི་ ཞུ་ཡིག་བཙུགས་མི་དེ་ནང་ ཉེས་འཛུགས་ཀྱི་ ལན་ཕུལ་ཡོད་མི་ གནད་དོན་ཚུ་ དབྱེ་དཔྱད་འབད་བའི་སྐབས་ རྩོད་གཞི་དེ་ནང་ དངུལ་སླར་སྤྲོད་འབད་ནི་དེ་ ལས་སྡེའི་ནང་འཁོད་ཀྱི་ བདག་སྐྱོང་དང་འབྲེལ་བའི་ གནད་དོན་ཅིག་ཨིནམ་མ་ཚད་ གཞན་ཡང་ ཁོང་རའི་ཚོང་སྡེའི་ནང་འཁོད་ཀྱི་ སྟབས་བདེ་སྡུག་གི་ ཉོགས་བཤད་ལེ་ཤ་ཅིག་ར་ ཚུད་དེ་ཡོདཔ་ལས་ འདི་བཟུམ་མའི་ གནད་དོན་འདི་ ཞི་རྩོད་དང་འབྲེལ་བའི་ རྩོད་ཉོགས་ཅིག་ཨིནམ་བཞིན་དུ་ རྩོད་དཔོན་ཡོངས་ཁྱབ་ཡིག་ཚང་གིས་ རྩོད་གཞི་འདི་ནང་ བཅའ་མར་གཏོགས་དགོ་པའི་ འོས་འབབ་ཅིག་མིན་འདུག་ཟེར་བཀོད་ནུག།
འདི་འབདཝ་ལས་ དྲང་ཁྲིམས་ཀྱི་ དམིགས་དོན་ཚུ་ འགྲུབ་ཐབས་ལུ་ འབྲུག་གི་རྩོད་དཔོན་ཡོངས་ཁྱབ་ཀྱི་ བཅའ་ཁྲིམས་དང་འཁྲིལ་ རྩོད་གཞི་ཕྱིར་བཏོན་འབད་ནི་ཨིནམ་ལས་ ཁྲིམས་ཀྱི་འདུན་ས་ལས་འབད་རུང་ ངོས་ལེན་མཛད་གནང་ཟེར་ ཞུཝ་བཞིན་དུ་ ཁྲིམས་འདུན་གྱིས་ཡང་ རྩོད་དཔོན་ཡོངས་ཁྱབ་ཀྱིས་ གསོལ་ཞུ་འབད་མི་དང་འཁྲིལ་ སྤྱི་ཟླ་༡༡ པའི་ཚེས་༢༣ ལུ་ ཉེས་རྩོད་ཀྱི་ རྩོད་བཤེར་ཕྱིར་བཏོན་གྱི་ བཀའ་རྒྱ་བཏོན་ཡོདཔ་ཨིན་པས།
ད་རུང་ ཉེས་རྩོད་དེ་ ཁྲིམས་སྲུང་འགག་པ་བརྒྱུད་དེ་ བཙུགས་ནི་དེ་གིས་ རྩོད་དཔོན་ཡོངས་ཁྱབ་ཀྱིས་ ཁྲིམས་སྲུང་འགག་སྡེའི་ གཙོ་འཛིན་ལུ་ རྩོད་གཞི་དེ་ སྒེར་མི་དང་ སྒེར་སྡེའི་བར་ན་བྱུང་པའི་ ཞི་རྩོད་ཅིག་ཨིནམ་ལས་ ཉེས་བཤེར་ཕྱིར་བཏོན་འབད་ཡོད་པའི་སྐོར་ ཡི་གུ་ཅིག་བཏང་ནུག།
ཐིམ་ཕུའི་ཁྲིམས་སྲུང་འགག་པ་གིས་ བཀོད་ཚོགས་མདོ་ཆེན་གྱིས་ ལས་སྡེའི་མ་དངུལ་༢༧,༩༤,༦༩༨ ཁྲིམས་འགལ་ཐོག་ བདག་བཟུང་འབད་ བཞག་མིའི་སྐོར་ལས་ ཞིབ་དཔྱད་རྐྱབ་ད་ ཉེས་བཤེར་འབད་ནི་གི་ འོས་ཁུངས་ཡོད་པའི་ མངོན་གསལ་བྱུང་མི་དང་འཁྲིལ་ རྩོད་དཔོན་ཡོངས་ཁྱབ་ཡིག་ཚང་གིས་ ཁྲིམས་ཀྱི་འདུན་སར་ རྩོད་བཤེར་འབད་བའི་བར་ན་ལས་ ཕྱིར་བཏོན་འབད་མི་ལུ་ལྟ་སྟེ་ མདོ་ཆེན་བཀོད་ཚོགས་ཀྱི་ འཐུས་མི་དང་ བགོ་བཤའ་འཆང་མི་ཚུ་ལུ་ སེམས་ཕམ་བྱུང་ཡོདཔ་མ་ཚད་ རྣམ་རྟོག་ཡང་ ལང་ཡི་ཟེར་ རྩོད་དཔོན་ཡོངས་ཁྱབ་ལུ་ཕུལ་མི་ ལས་སྡེའི་ཞུ་ཡིག་ནང་ གསལ་བཀོད་འབད་ནུག།
ཁོང་གིས་འབད་བ་ཅིན་ གལ་སྲིད་ རྩོད་དོན་དེ་ ཞི་རྩོད་ཨིན་པ་ཅིན་ སངས་རྒྱས་ལུ་ ཁྲིམས་ཀྱི་འདུན་སར་ ཁྲིམས་འགལ་གྱི་ ཉེས་འཛུགས་མ་འབད་བའི་ཧེ་མར་ གྲོས་བསྡུར་འབད་ཞིནམ་ལས་ ཉམས་རྒུད་པ་ཚུ་ལུ་ ཞི་རྩོད་ཐོག་ ཏི་རུ་སླར་ལོག་ལེན་དགོཔ་སྦེ་ སླབ་ཡོད་པ་ཅིན་ དེ་དང་འཁྲིལ་ ངོས་ལེན་འབད་འབདཝ་འོང་ཟེར་ཨིན་པས།
ན་ཧིང་ སྤྱི་ཟླ་༦ པའི་ཚེས་༢༧ ལུ་ སངས་རྒྱས་ལུ་ འབྲུག་གི་དངུལ་ཁང་ནང་ ལས་སྡེའི་རྩིས་ཁྲ་ནང་ལས་ དངུལ་ཀྲམ་ས་ཡ་༣.༥ བཏོན་ཏེ་ འབྲུག་པི་ཨེན་བི་དངུལ་ཁང་ནང་ བཙུགས་དགོ་པའི་ འགན་འཁྲི་བཀལ་ཡོདཔ་ཨིན་རུང་ ཁོ་གིས་ དངུལ་ཁང་ནང་ དངུལ་ཀྲམ་༧༠༥,༣༠༢ རྐྱངམ་གཅིག་ བཙུགས་ཐོག་ལས་ ལྷག་ལུས་དངུལ་ཀྲམ་༢༧,༩༤,༦༩༨ ག་ལུ་ཡང་ གྲོས་བསྟུན་མེད་པར་ བདག་བཟུང་འབད་བཞག་ནུག་ཟེར་ རྩོད་དཔོན་ཡོངས་ཁྱབ་ཡིག་ཚང་གིས་ ཁོ་ལུ་ ལྐོག་ཟ་དང་ བློ་གཏད་མེདཔ་བཟོ་བའི་ ཉེས་འཛུགས་ཐོག་ ཁྲིམས་འདུན་ལུ་ ཉེས་བཤེར་འབད་ཡོདཔ་ཨིན་པས།
དེ་འབདཝ་ད་ སངས་རྒྱས་ཀྱིས་ བརྒལ་ལན་ཕུལ་མིའི་ནང་ གནད་དོན་དེ་ ཞི་རྩོད་དང་འབྲེལ་བའི་ རྩོད་རྙོགས་ཨིནམ་ལས་ མི་ངོ་ཅིག་དང་ སྒེར་གྱི་ལས་སྡེའི་བར་ན་ རྩོད་གཞི་ཕྱེ་དགོ་པའི་ གནད་དོན་ཨིན་རུང་ རྩོད་དཔོན་ཡོངས་ཁྱབ་ཡིག་ཚང་དང་ ཁྲིམས་སྲུང་འགག་སྡེ་༢ དེ་ནང་ འབྲེལ་གཏོགས་འབད་དགོ་པའི་ ཁྱབ་དབང་མེད་ཟེར་ཨིན་པས།
ཁོ་གིས་ ལས་སྡེའི་མ་དངུལ་བདག་བཟུང་འབད་ བཞག་མི་དེ་ བྱ་སྒོའི་རིམ་པ་དང་འཁྲིལ་ཏེ་འབད་བའི་ ཁྲིམས་མཐུན་ལག་ལེན་ཅིག་ཨིནམ་ལས་ ཚུལ་མིན་འབད་འབདཝ་ ག་ནི་ཡང་མེད་ཟེར་ སླབ་མི་དེ་ཡང་ ལས་སྡེའི་ལོ་བསྟར་ཡོངས་ཁྱབ་ཞལ་འཛོམས་ཐེངས་༣ པ་དང་ ཐེངས་༥ པའི་གྲོས་བཅུད་དང་འཁྲིལ་ ལས་སྡེ་གིས་ བགོ་བཤའ་ཚུ་ སླར་ལོག་ཉོ་ནི་གི་ ལམ་ལུགས་ཡོད་མི་ལྟར་དུ་ ཁོ་དང་ ཁོ་རའི་བཟའ་ཚང་གི་ བགོ་བཤའ་ཚུ་ རྩིས་སྤྲོད་དེ་ དངུལ་ཀྲམ་༢༧,༩༤,༦༩༨ ཁོ་གིས་ འབག་ཡོདཔ་སྦེ་ ཡི་གུ་ཅིག་ འབྲུག་གི་དུས་ཚོད་ལས་སྡེའི་ དངུལ་རྩིས་འཛིན་སྐྱོང་པ་ལུ་ སྤྲོད་ཅི་ཟེར་ སླབ་ཨིན་པས།
ཨིན་རུང་ བཀོད་ཚོགས་ཀྱི་ འཐུས་མི་དང་ མ་རྩ་བཙུགས་མི་ཚུ་གིས་འབད་བ་ཅིན་ ཉེས་འཛུགས་ཅན་གྱི་ བགོ་བཤའ་ཚུ་ ཚོང་སྡེ་གིས་ ལོག་ཉོ་ནི་གི་ ཁ་བཟེད་བཟེདཔ་མེདཔ་ལས་ དེ་གི་སྒྲུབ་བྱེད་ཚུ་ ལོ་བསྟར་ཡོངས་ཁྱབ་ཞལ་འཛོམས་ཀྱི་ གྲོས་ཆོད་ཚུ་ནང་ལས་ ཧ་གོ་ཚུགས་ཟེར་ཨིནམ་ད་ གལ་སྲིད་ ལས་སྡེ་གིས་ ཁོ་གི་ བགོ་བཤའ་ཚུ་ ལོག་ཉོ་ནི་གི་ ཁ་བཟེད་དེ་འབད་རུང་ ཁྲིམས་ཀྱི་བྱ་རིམ་དང་འཁྲིལ་ འབད་དགོ་ཟེར་ཨིན་པས།
ཁོ་གིས་ འདི་བཟུམ་མའི་ ལམ་ལུགས་དང་འཁྲིལ་ ལཱ་མ་འབད་མི་དང་ ཁོ་གི་ བགོ་བཤའ་ཚུ་ ལས་སྡེ་ལུ་ ལོག་བཙོངམ་ཨིན་ཟེར་ སླབ་ཐོག་ལས་ བགོ་བཤའ་འཆང་མི་༣༠༠ ལྷགཔ་ཅིག་གི་ མ་དངུལ་འཕྲོག་བཅོམ་འབད་མི་དེ་ ཁྲིམས་འགལ་སྦོམ་ཅིག་ཨིན་ཟེར་ བཀོད་ཚོགས་ཀྱི་ འཐུས་མི་ཅིག་གིས་ སླབ་ཨིན་པས།
སངས་རྒྱས་ཀྱིས་ སླབ་མིའི་ནང་ འབྲུག་གི་དུས་ཚོད་ལས་སྡེའི་ གནས་སྐབས་ཅིག་གི་ འཛིན་སྐྱོང་མདོ་ཆེན་ཡང་ཨིན་མི་ དངུལ་རྩིས་འཛིན་སྐྱོང་པ་ ནར་བྷ་དུར་ག་ལེགས་ཀྱིས་ ཁོ་དང་ ཁོ་རའི་བཟའ་ཚང་གི་ མིང་ཐོག་ཁར་ བགོ་བཤའ་༢༧,༣༩༩ ཡོད་མི་དེ་ ལས་སྡེ་གིས་ ལོག་ཉོ་བའི་རིན་དང་ འབྱུང་ཁུངས་ལས་བཏོག་པའི་ཁྲལ་ཚུ་ རྩིས་རྐྱབ་སྟེ་ མ་དངུལ་འཛིན་གྲོལ་ འབད་ཡི་ཟེར་ཨིན་པས།
ན་ཧིང་ སྤྱི་ཟླ་༢ པའི་ནང་ འབྲུག་གི་དུས་ཚོད་ལས་སྡེའི་ འཛིན་སྐྱོང་གིས་ ལས་སྡེ་གཞི་བཙུགས་འབད་མི་ བསྟན་འཛིན་རིག་ལྡན་གྱི་ བགོ་བཤའ་༤༠,༠༠༠ ལོག་ཉོ་ཐོག་ལས་ འཛིན་སྐྱོང་ལུ་ སྤྲོད་དགོཔ་ཡོད་མི་ དངུལ་ཀྲམ་ས་ཡ་༤ དང་ བདེ་སྒྲིག་བཟོ་ནི་གི་ གོ་སྐབས་བྱིན་ཡི་ཟེར་ཨིན་པས།
ངེ་གི་བཟའ་ཚང་གི་ བགོ་བཤའ་དང་ བསྟན་འཛིན་རིག་ལྡན་གྱི་ བགོ་བཤའ་ཚུ་ ཚོང་སྡེ་གིས་ ལོག་ཉོ་ནིའི་དོན་ལུ་ སྤྱི་ལོ་༢༠༡༠ ཟླཝ་༥ པའི་ཚེས་༢༨ དང་༢༩ ལུ་འཚོགས་མི་ ལོ་བསྟར་ཡོངས་ཁྱབ་ཞལ་འཛོམས་ཐེངས་༣ པའི་ནང་ གྲོས་བསྡུར་འབད་དེ་ གནང་བ་གྲུབ་ཡོདཔ་ཨིན་རུང་ གནད་དོན་སྣ་ཚོགས་ལུ་བརྟེན་ འཛིན་སྐྱོང་གིས་ སྤྱི་ལོ་༢༠༡༢ ལུ་རྐྱངམ་གཅིག་ ལག་ལེན་འཐབ་ཚུགས་ཅི་ཟེར་ སངས་རྒྱས་ཀྱིས་ སླབ་ཨིན་པས།
དངུལ་སྤྲོད་ལེན་ཚུ་ སྤྱིར་བཏང་གིས་ ངོས་ལེན་འབད་བའི་ ལམ་ལུགས་དང་འཁྲིལ་ ལག་ལེན་འཐབ་ཡོད་པའི་ སྒྲུབ་བྱེད་ཚུ་ མངོན་གསལ་ཆེཝ་སྦེ་ཡོད་རུང་ ཁྲིམས་སྲུང་འགག་སྡེའི་ གཙོ་འཛིན་དང་ རྩོད་དཔོན་ཡོངས་ཁྱབ་ཀྱིས་ ལས་སྡེའི་ཁྲི་འཛིན་ ཨྱོན་ཚེ་ཁྱབ་རྡོ་རྗེ་གིས་ རྒྱབ་བཟུང་སྟེ་ ཁྲིམས་འགལ་གྱི་ ལཱ་བྱ་འཐབ་ཡོདཔ་བཟོ་ཐོག་ལས་ ཁྲིམས་སར་བསྐྱལ་མི་དེ་ ངོ་ཚ་ནི་དང་ ཞེན་ལོག་སྐྱེ་ནི་གི་ གཞི་གནད་ཅིག་ཨིན་པས་ཟེར་ སངས་རྒྱས་ཀྱིས་ སླབ་ཨིན་པའི་གནས་ཚུལ།


text:
༉ འབྲུག་གི་གཅེས་གཅེས་གསུང་སྐད་འགྲན་བསྡུར་ནང་ལས་ དྲག་ཤོས་ཐོན་མི་ ཨ་ལུ་༩ གིས་ ཁོང་གི་ གསོལ་རས་འཐོབ་ཚུགས་ཚུགས་ལུ་ ད་རུང་ ཡུན་འགྱངས་ལུས་ནི་ཨིན་པས།
དེ་ཡང་ ཆེ་མཐོ་ཁྲིམས་འདུན་གྱིས་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ གཞི་འཛིན་འབད་དེ་ གསུང་སྐད་འགྲན་བསྡུར་འགོ་འདྲེན་འཐབ་མི་ དངོས་གྲུབ་རྡོ་རྗེ་གིས་ ལས་རིམ་ནང་ བཅའ་མར་གཏོགས་མི་ཚུ་ལུ་ གསོལ་རས་དངུལ་ཀྲམ་བསྡོམས་༦༢༤,༠༠༠ ཞག་གྲངས་༡༠ གྱི་ ནང་འཁོད་ལུ་ སྤྲོད་དགོ་པའི་ ཁྲིམས་ཀྱི་བཀའ་རྒྱ་གནང་ཡོད་རུང་ མཐོ་གཏུགས་པ་གིས་ མངོན་མཐོ་ཁྲིམས་འདུན་ལུ་ མཐོ་གཏུགས་འབད་ནི་སྦེ་ ཐག་བཅད་ཡོདཔ་ཨིན་པས།
འགོ་འདྲེན་འཐབ་མི་ དངོས་གྲུབ་རྡོ་རྗེ་གིས་ ཀུན་གསལ་ལུ་སླབ་མིའི་ནང་ ཆེ་མཐོ་ཁྲིམས་འདུན་ལུ་ མཐོ་གཏུགས་འབད་དགོ་མི་དེ་ཡང་ ཐོག་མའི་ཁྲིམས་འདུན་གྱི་ འཁྲུན་ཆོད་ལུ་ བསམ་པ་མ་རྫོགས་མི་ལུ་བརྟེན་མཐོ་གཏུགས་ཞུ་ཡོདཔ་ཨིན་རུང་ ཆེ་མཐོ་ཁྲིམས་འདུན་ལས་ཡང་ བསྒྱུར་བཅོས་ག་ནི་ཡང་མེད་པར་ རང་འཇགས་སྦེ་ གཞི་འཛིན་འབད་ཡོདཔ་ལས་ ཁེ་རྒུད་རྩ་ལས་ མ་བཏུབ་ཟེར་ཨིན་པས།
དངོས་གྲུབ་རྡོ་རྗེ་གིས་ མངོན་མཐོ་ཁྲིམས་འདུན་ལུ་ མཐོ་གཏུགས་འབད་ནི་སྦེ་ ཐག་བཏོག་མིའི་ གནད་དོན་དང་པ་དེ་ ཆེ་མཐོ་ཁྲིམས་འདུན་ལས་ ཐོག་མའི་ཁྲིམས་འདུན་གྱི་ འཁྲུན་ཆོད་ལུ་ དབྱེ་དཔྱད་ལེགས་ཤོམ་མ་མཛད་པར་ རང་འཇགས་སྦེ་ བཞག་མི་ལུ་བརྟེན་ ཨིན་ཟེར་ སླབ་ཨིན་པས།
ཁོ་གིས་འབད་བ་ཅིན་ འབྲུག་གི་གཅེས་གཅེས་གསུང་སྐད་འགྲན་བསྡུར་ འགོ་འདྲེན་འཐབ་ནིའི་དོན་ལུ་ རྫོང་ཁག་༢༠ ནང་སོང་སྟེ་ ཨ་ལུ་རེ་རེ་བཞིན་དུ་ལུ་ མགུ་སྐོར་རྐྱབ་ནུག་ཟེར་ བཙོན་ཁྲིམས་ཟླཝ་༦ བཀལ་མི་དེ་ ཁོ་ལུ་ འཁྲི་དགོཔ་མེད་མི་དེ་ཡང་ ཁོ་གིས་ གསུང་སྐད་འགྲན་བསྡུར་གྱི་དོན་ལུ་ རྫོང་ཁག་༢༠ ཕ་རང་བཞག་ ཐ་ན་ ཉེ་འདབས་ཀྱི་རྫོང་ཁག་ སྤ་རོ་དང་ ཧཱ་ སྤུ་ན་ཁ་ལུ་ཡང་ སོང་སོངམ་མེད་ཟེར་ཨིན་པས།
མཐོ་གཏུགས་འབད་དགོ་པའི་ གནད་དོན་༢ པའི་ཐད་ལུ་ འགྲན་བསྡུར་དེ་ ཁོ་གིས་ འགོ་འདྲེན་འཐབ་ཡོད་རུང་ འགོ་འདྲེན་འཐབ་མི་དང་ ཚོང་འབྲེལ་འགོ་དཔོན་ཚུ་གི་བར་ན་ གསོལ་རས་དང་ བཀབ་གོ་ལ་ སྒྲིག་གོ་ དེ་ལས་ དཔེ་དེབ་ཚུ་ ག་གིས་སྤྲོད་ནི་ཨིན་ན་ ཁྲིམས་མཐུན་གྱི་ ནང་གན་བཟོ་སྟེ་ཡོད་ཟེར་ དངོས་གྲུབ་རྡོ་རྗེ་གིས་ སླབ་ཨིན་པས།
ཁྲིམས་མཐུན་གྱི་ གན་ཡིག་དང་འཁྲིལཝ་ད་ གསུང་སྐད་འགྲན་བསྡུར་དེ་ དངོས་གྲུབ་རྡོ་རྗེ་གིས་ འགོ་འདྲེན་འཐབ་ནི་ཨིན་རུང་ གསོལ་རས་དང་ གྱོན་ཆས་ སྒྲིག་གོ་ཆ་ཚང་ དེ་ལས་ དཔེ་དེབ་ཚུ་ བྱིན་ནིའི་དོན་ལུ་ ཁག་འབགཔ་ལེན་མི་ ཚོང་འབྲེལ་འགོ་དཔོན་གྱིས་ སྤྲོད་དགོཔ་ལས་ ཁོ་ལུ་ འགན་འཁྲི་ག་ནི་ཡང་མེད་ཟེར་ ཁོ་གིས་ བཤདཔ་ཨིན་པས།
ད་རུང་ རྫོང་ཁག་ཁྲིམས་ཀྱི་འདུན་ས་ལུ་ ལྷ་དབང་འོད་གསལ་བཟོ་སྐྲུན་གྱི་ ཚོང་བསྒྲགས་འགོ་དཔོན་ པདྨ་ཚེ་རིང་དང་ ཡིད་དགའ་དབང་མོ་༢ ཀྱིས་ ངག་བརྗོད་ཕུལ་མིའི་ནང་ གསོལ་རས་ཚུ་ ཟླཝ་༣ གྱི་རྒྱབ་ལས་ ཚང་འགྲིགས་སྤྲོད་ནི་ཨིན་ཟེར་ ཞུ་བ་ཕུལ་ཡོད་རུང་ ང་གིས་ར་ སྤྲོད་དགོ་ཟེར་ ཉེས་ཁྲིམས་བཀལ་མི་དང་ ཁྲིམས་མཐུན་ཐོག་ལས་ ནང་གན་བཟོ་མི་དེ་ ཆ་མེད་བཏང་དགོ་མིའི་ གནད་དོན་ག་ཅི་ཨིན་ན་ ཧ་གོ་མ་ཚུགས་ཟེར་ ལས་རིམ་འགོ་འདྲེན་པ་གིས་ སླབ་ཨིན་པས།
ཚོང་བསྒྲགས་འགོ་དཔོན་དེ་ ངེ་གི་འོག་ལས་ ལཱ་འབད་མི་ཨིན་རུང་ གསོལ་རས་ཀྱི་རིགས་ག་ར་ ཁོང་གིས་ སྤྲོད་ནི་སྦེ་ ཁྲིམས་མཐུན་གན་རྒྱ་བཟོ་ཡོད་རུང་ གསོལ་རས་ཚུ་ འགོ་འདྲེན་འཐབ་མིའི་ ཁ་ཐུག་ལས་ སྤྲོད་དགོཔ་དང་ དེ་དང་གཅིག་ཁར་ ཉེས་ཁྲིམས་ཟླཝ་༦ བཀལ་ཡོདཔ་ལས་ ཁེ་རྒུད་མ་བཏུབ་མི་ལུ་བརྟེན་ སྤྱི་ཟླ་༤ པའི་ཚེས་༡༥ ལུ་ མངོན་མཐོ་ཁྲིམས་འདུན་ལུ་ མཐོ་གཏུགས་འབད་ནི་ཟེར་ དངོས་གྲུབ་རྡོ་རྗེ་གིས་ སླབ་ཨིན་པས།
དེ་འབདཝ་ད་ པདྨ་ཚེ་རིང་གིས་འབད་བ་ཅིན་ གསུང་སྐད་འགྲན་བསྡུར་ནང་ བཅའ་མར་གཏོགས་མི་ཚུ་གི་ གསོལ་རས་མ་དངུལ་འཚོལ་ནི་དེ་ ཁོང་གི་ འགན་ཁུར་ཨིན་རུང་ རྒྱལ་ཁ་ཐོབ་མི་ཚུ་ལུ་ གསོལ་རས་བྱིན་ནི་དེ་ འགོ་འདྲེན་པའི་ འགན་ཁུར་ཨིནམ་ལས་ ཚོང་བསྒྲགས་སྡེ་ཚན་ལུ་ མི་ཕོག་པའི་ཁར་ གན་རྒྱ་ཡང་ བཟོ་བཟོཝ་མེད་ཟེར་ཨིན་པས།
མཐོ་གཏུགས་པ་ དངོས་གྲུབ་རྡོ་རྗེ་གིས་ སྤྱི་ལོ་༢༠༡༡ ལས་ ༢༠༡༢ ཚུན་ འབྲུག་གཅེས་གཅེས་གསུང་སྐད་འགྲན་བསྡུར་འགོ་འདྲེན་འཐབ་པའི་ཤུལ་ལུ་ གསོལ་རས་ཚུ་ སྤྲོད་མ་བཏུབ་མི་ལུ་བརྟེན་ ཨ་ལུའི་ཕམ་ཚུ་གིས་ ཁྲིམས་གཏུགས་འབད་ཡོདཔ་ཨིན་པས།
འཁྲུན་ཆོད་དང་འཁྲིལཝ་ད་ གསུང་སྐད་འགྲན་བསྡུར་ནང་ལས་ ཨང་དང་པ་ཐོན་མི་ ཚེ་རིང་འོད་ཟེར་ལུ་ གསོལ་རས་དངུལ་ཀྲམ་༢༣༠,༠༠༠ དང་ ཨང་༢ པ་ཐོན་མི་ སྐལ་ལྡན་ཆོས་གྲགས་ལུ་ དངུལ་ཀྲམ་༡༣༠,༠༠༠ བསོད་ནམས་ཆོས་སྐྱིད་ལུ་ དངུལ་ཀྲམ་༩༠,༠༠༠ བསོད་ནམས་བཟང་མོ་ལུ་ དངུལ་ཀྲམ་༥༠,༠༠༠ རྟ་མགྲིན་ཕུརཔ་དང་ ཟླ་བ་སྒྲོལ་མ་༢ ལུ་ དངུལ་ཀྲམ་༡༥,༠༠༠ རེ་ སྤྲོད་དགོ་པའི་ཁར་ བདེ་ཆེན་ཕུན་ཚོགས་དང་ ཀྲི་ཨེལ་ཀེ་རྡོ་རྗེ་༢ ལུ་ དངུལ་ཀྲམ་༡༢,༠༠༠ རེ་དང་ ཀུན་ལེགས་དབང་མོ་ལུ་ དངུལ་ཀྲམ་༧༠,༠༠༠ བཅས་ ཡོངས་བསྡོམས་དངུལ་ཀྲམ་༦༢༤,༠༠༠ སྤྲོད་དགོཔ་ཨིན་པའི་གནས་ཚུལ།
བཀྲིས་ཕུན་ཚོགས།